vnews - Fenvalhu\nހަވީރުވުމާއެކު ރަށުތެރެއަށް ވެރިވެފައި އޮތީ ހަލަބޮލިކަމެވެ. ބޮޑެތި މަގުތަކާއި ގޯޅިތަކުގައި ކުދިވެރީން ކުޅެ ނަގަނީ އެވެ. އެ ކުދީންނަށް އެގޮތަށް ކުޅެން ލިބޭ ހަމައެކަނި ފުރުޞަތުގެ ބޭނުން ކުރަނީ އެވެ. ރަށުގެ ބޮޑު މަގުގައި އެތައް ގްރޫޕެއް ކުޅެމުންދާ އިރު މަގުގެ މެދާ ހިސާބަށް ވުރެ ކުޑަ ތަންކޮޅެއް ދުރުގައި ފުޓުބޯޅަ ކުޅެމުން ދިޔައީ ފުރާވަރުގެ ޢުމުރުގެ ކުދީންތަކެކެވެ.\nކުއްލިއަކަށް އެ ކުދީންގެ ތެރެއިން ކުއްޖަކު ޖެހި ހަން ބޯޅަ އައިސް ވެއްޓުނީ މަގުގެ މެދުގައި ފެންފުރަން އިން ޢާލިޔާގެ ވަޅަށެވެ. އާލިޔާގެ ތޫނު ކަޅި، ކުޅެން ތިބި ކުދިންނަށް އަމާޒުވީ އެ ހިސާބުންނެވެ. އޭނާގެ މޫނުގެ ކުލަވަރު ބަދަލުވެ ދެ ފަރާތަށް މޫނު ހޫރާލެވުނެވެ.\n"ކިތައް ދުވަހު ބުނެފިން މިތަނަށް ބޯޅަ ނުޖެހާށޭ. މި ވަޅާ ދުރުގައި ތިކުޅޭ ކުޅިވަރެއް ކުޅޭށޭ. ދެން ކިހައި ބޮޑުވެއްޖެ ކަމެއް މީ! މީހަކަށް ފެންފޮދެއް ފުރާލެވޭކަށް ވެސް ނޯންނާނެ." ޢާލިޔާގެ ނުރުހުމުގެ ބަސްތައް އިއްވީ ވަޅުކައިރިއަށް ބޯޅަ ބަލަން އައި ދެ ކުދިންނަށެވެ.\n"މިހާރު މިއީ ތި ގޮތަށް ބޯޅަ ވެއްޓޭ ތިން ވަނަ ފަހަރު. ކޮންމެ ފަހަރަކު ތި ބޯޅަ ވެއްޓުމުން ނަގަން މިޖެނީ އެހައި ހާލުން. ބޯޅަ އޮންނަނީ ވަޅަށް ފެތިފައި. ފިތި ބާރުވެފައި. މީ ދެން ކިހައި ދެރަކަމެއް. ދެން މި ވަޅަށް ބޯޅަ ވެއްޓިއްޖެއްޔާ އެޔެއް ނުދޭނަން. ހަނދާން ބަހައްޓާތި." ވެއްޓުނު ބޯޅަ ނަގާދިނުމަށް ފަހު ޢާލިޔާގެ ފަހު ބަސް އެ ކުދީންނަށް އިއްވި އެވެ.\nޢާލިޔާއަކީ ރަށުގެ އާދައިގެ އާއިލާއެއްގެ ޒުވާން ޖިންސުއްލަޠީފެކެވެ. ފެންފުރުމުގެ މަސައްކަތުގައި ރަށުގައި އެންމެ ޙަރަކާތްތެރި އެކަކެވެ. އޭނާއަކީ ބޮޑުމަގުގައި އަމިއްލަ ވަޅެއް ކޮނެ، މިލްކު ކޮށްގެން އުޅޭ ޒުވާނެކެވެ. އޭނާގެ ބެލުމުގެ ދަށުގައިވާ ވަޅުގެ ފެނަކީ މީރުކަމާއި ސާފުކަމުން މުޅި ރަށަށް މަޝްހޫރު ފެނެކެވެ. ރަށުގެ ގިނަ ބަޔަކު އެ ވަޅަށް ހަސަދަވެރިވާ ވެސް ވަޅެކެވެ.\nޢާލިޔާ ގަބޫލުކުރާ ގޮތުގައި އެކި މީހުންނަށް ލިބެނީ އެކި ނަސީބެވެ. އޭނާއަށް ލިބިފައިވާ ވަޅާއި އެ ވަޅުގެ ފެނަކީ އޭނާގެ ނަސީބެވެ. އެހެން މީހުންނަށް އެވަޅު ނުލިބުނީ ނަސީބު ނެތުމުންނެވެ. މިންވަރުފުޅުގައި އެކަން ވާން ނެތުމުންނެވެ. އާއިލާގެ ފެންވަޅާ ވަރަށް ގާތުގައި ދެ ފަރާތުގައި ދެ ވަޅެއް ހުރެއެވެ. ނަމަވެސް އެ ދެ ވަޅުގެ ފެނާއަޅާ ބަލައި އިރު ޢާލިޔާގެ ވަޅުގެ ފެން މާ މީރެވެ. މާ ސާފެވެ. މާ ބޮޑަށް ވެސް ތަފާތެވެ. އެ ތަފާތުގެ ވާހަކަ އެންމެ ފާޅުކަން ބޮޑު ގޮތެއްގައި މީހުންގެ ތެރޭގައި ދައްކަނީ ޢާލިޔާ އެވެ. އެހެން މީހުން ގާތުގައި އެ ވަޅުގެ ފެނުގައި ޚާއްޞަ ކަމެއް ހުންނަކަމަށް ބުނަނީ ވެސް ހަމަ ޢާލިޔާ އެވެ. ބައެއް މީހުން އެކަން ގަބޫލުކުރަން ބޭނުން ނުވިޔަސް އެއީ ހަމަ ހަގީގަތެވެ. އެ ވަޅުގެ ފެން ރަހަ ބެލި ކޮންމެ މީހަކު ވެސް އެކަމަށް ހެކިވެ އެވެ.\nމިއަދު ވެސް ހަވީރުވުމާއެކު ނަލަ ހެދިލައިގެން އާލިޔާ މިސްރާބު ޖެހީ ރަށުގެ ބޮޑު މަގާ ދިމާއަށެވެ. އޭރު މަގުގެ އެކި ހިސާބުތަކުގައި ފެންފުރުމުގެ މަސައްކަތުގައި އަންހެންވެރީން ޙަރަކާތްތެރިވަމުންދެ އެވެ. އެއްބަޔަކު އެމީހުންގެ ވަޅުން ފަސްކޮންނައިރު އަނެއް ބަޔަކު އެކަން ނިންމުމަށްފަހު އަތުގައި އޮތް ދާނިން ބަނޑިޔަލަށް ފެންފުރުމުގެ މަސައްކަތް ކުރަމުން ދަނީ އެވެ.\nޢަލިޔާއަށް އާދެވުނީ ތަންކޮޅެއް ލަހުންނެވެ. އޭރު ޢަލިޔާގެ ވަޅާ ޖެހިގެން ހުރި ދެ ވަޅުގައި ދެމީހުން ފެން ފުރާން ތިއްބެވެ.\n"އައްދޭ ހާދަ އަވަހަކަށް އައިސް ތި ތިބީ. އަނެއްކާ ކަމެއް އޮތީތަ؟" އަވަސް ޙަރަކާތްތަކާއެކު ވަޅު ކޮންކަމުން ދިޔަ ޢާލިޔާ ވާހަކަ ފެށި އެވެ.\n"ނޫން. ކަމެއް އޮތީކީ ނޫން. އާދެވުނުލެއް ވަކި އަވަހެއް ވެސް ނޫން" ޢަލިޔާގެ ވަޅުގެ ކަނާތްފަރާތުގައި ހުރި ވަޅުން ފެންފުރާން އިން ނިޢުމާ ޖަވާބު ދިނެވެ.\n"ޢާލިޔާއަށް މިއަދު ތި އާދެވުނީ ތަންކޮޅެއް ލަހުން. އަހަރެމެން މިއައީ އެހެންޏާ ވެސް އަންނަ ގަޑިއަށް ދޯ ނިޢުމާ." ނިއުމާއަށް ދޯ އަޅާލަމުން ވާހަކަދެއްކީ ޢަލިޔާގެ ވާތްފަރާތު ވަޅުގައި ފެންފުރަން އިން ހަސީނާ އެވެ.\n"މިއަދު ނޭނގެ މަށަށް ވީގޮތެއް. ހަވީރުވާން އުޅެނިކޮށް ނިދި އަންނަން ފެށީ. ނުނިދާން އުޅުމުން ވެސް އެކަން ވާގޮތެއް ނުވި. މަށަށް ހޭލުވުނީ އަމާ ގޮވީމާ" ކަންތައް ވީގޮތް ޢާލިޔާ އޮޅުން ފިލުވައި ދިނެވެ.\n"އޭތް! އިރުކޮޅެއް ކުރިން މިތަނަށް މަންޖެ ހޯދަން އައި ހުޅަނގުކޮޅު ޒީނާ. މަށަށް ހީވަނީ ތިވަޅުން ފޮން ފޮދެއް ބޭނުން ވެގެންހެން." ދައްކަމުން ދިޔަ ވާހަކަ ބަދަލުކޮށްލީ ނިޢުމާ އެވެ.\n"މަށަށް ވެސް ހީވަނީ އެކަހަލަ ކަމެއް ހެން. އަދި އަހަރެމެން ގާތު އެހި މި ވަޅުގެ ފެންދޯއޭ މިރަށުން އެންމެ މީރީ ވެސް. އަހަރެން ބުނިން ތިއެއް މަށަކަށް ނޭނގޭ. މަށަށް އެނގެނީ ތިވަޅުގެ ފެން ވަރަށް މީރުކަމޭ." ހަސީނާގެ ވާހަކައަށް އިތުރު ތަފުޞީލު ދިނީ ނިޢުމާ އެވެ.\n"އާނ! ތިވާނީ އެކަހަލަ ކަމަކަށް. އެކަމަކު ކިހިނެއް ރަށުގެ ހުރިހާ ރައްޔިތުންނަށް މި ވަޅުން ފެންދޭނީ. ނަސީބެއްނު އަވަހަށް ނާދެވުނުކަން. އެންމެ ފަހުން އެހެން މީހުންނަށް ފެންދޭން އުޅެގެން މި ވަޅުގެ ފެން ވެސް ވާނީ ލޮނުކަން ނޭނގެ." ޢާލިޔާ ވިސްނާލީ އެ ވަޅަށް ވެދާނެ ގޮތެކެވެ.\n"ތިޔަ ބުނީ ހެޔޮކޮށް. މި ރަށުގައި ވަޅު ކޮންނާނެ ތަން މަދެއް ނުވާނެ. މި ބޮޑު މަގުގައި ވެސް އެތައް ވަޅެއް ކޮނެވިދާނެ. ވަޅު ކޮނުނީމާ ވީނު. ގައިމު ފެން ލިބޭނެތާ. އަހަރެމެން ވެސް އަމިއްލައަށް ވަޅު ކޮނެގެން މި ފެންނަގަނީ. ދުވަހަކު ވެސް މީހެއްގެ ގާތަށް ފެން ބަލައެއް ނުދަން. ނުވެސް ދާނަން" ނިޢުމާގެ ޚިޔާލަށް ހަސީނާއާއި ޢާއިލާ ބޯޖަހާލި އެވެ.\n"އާނ.. މިހާރަކަށް އައިސް ކޮންމެ މީހަކު ވެސް ބޭނުން ވަނީ އެހެން މީހުންގެ ވަޅު. ވަޅެއްގެ ފެން މީރުކަން އެނގިއްޖެ ނަމަ އެ ކަންތަކާ ޖެހުނީ. ގްރޫޕް ހަދާލާފައި މީހުންތައް އަންނާނެ. ގައިމު ވެސް އެހެން މީހެއްގެ އަތަށް މިވަޅެއް މަށެއް ނުދޭނަން. މި ވަޅުން ފެންފުރާނީ ހަމައެކަނި އަހަރެން." ޢާއިލާ ނިންމައިގެން އިން ގޮތް އޭނާ ހާމަކުރި އެވެ. އެ ނިންމުން އޭނާގެ އެކުވެރީންގެ ކުރިމަތީ އާއިލާ ހާމަކުރިއިރު މީގެ ކުރިން އާއިލާ ކަންކުރަމުން އައީ ވެސް ހަމަ އެގޮތަށެވެ. އޭނާ ގަބޫލުކުރާ ގޮތުގައި އެ ވަޅަށް ރައްކާތެރިވުމަކީ އާލިޔާގެ ޒިންމާއެކެވެ. ކޮންމެ ކޮންމެ މީހަކު ފެންފުރުމަށް އެ ވަޅު ހަވާލުކުރުމަކީ އެ ވަޅަށް ކޮންމެ ފަދަ އެއްޗެއް ވެސް އަޅާފާނެކަމެވެ. އަމުދުން އޭނާ ނެތް ވަގުތެއްގައި ވަޅުން ފެންފުރަން ދިނުމަކީ އޭނާ ނުކުރާ ކަމެކެވެ. ގިނަ ފަހަރަށް މީހަކު ފެންބަލައި އަޔަސް ޢާލިޔާ ފެންފުރައިދެނީ އެވެ.\nފެންފުރާ ނިންމާލައި ވަޅަށް ފަސްލުމަށްފަހު ޢާލިޔާ ހިނގައި ގަތެވެ. އޭރު ފެންފުރާން ތިބި ގިނަ މީހުން ވެސް އުރުގައި ބަނޑިޔާތައް ޖަހައިގެން ގޭގެއާ ދިމާއަށް ދަނީ އެވެ. އާލިޔާގެ ވިސްނުން ހުރީ އޭނާ ފެންފުރަމުންދާ ވަޅާ މެދު އެވެ. ގިނަ ބަޔަކު އެ ވަޅުގެ ފެންމީރުވެގެން އެ ވާހަކަ ދައްކާތީ އެކަމާމެދު އެވެ. ބައެއް މީހުންގެ ނުރުހުން ލިބޭތީ އެކަމާމެދު އެވެ.\n"ދަރިފުޅާ! ކީއްވެތަ އެހެން މީހުން ފެންފުރަން ފެން ވަޅު ނުދެނީ. މިއަދު ވެސް މީހަކު ބުނެފި އެ މީހުންނަށް ފެންބަނޑިޔަލެއް ދޭށޭ ބުނީމާ ދަރިފުޅު އެ ކަން ކޮށް ނުދިން ވާހަކަ. އެހެން ހަދާކަށް ނުވާނެއްނު." ފެންބަނޑިޔަލާއެކު ގެއަށް ވަން ޢާލިޔާ ގާތު މަންމަ ކުރީ ޝަކުވާ އެވެ.\n"ދެން މަންމާ! ތި ނޫން ވާހަކައެއް ދައްކަން ވެއްޖެންނު. ކޮންމެ ދުވަހަކު ވެސް މަންމަ ތި ދައްކަނީ ތި ވާހަކަ. ބަލަ އެހެން މީހުން ވެސް ވަޅު ކޮންގެން ފެން ނެގީމާ ވީނު. އަހެރެންގެ ވަޅު ނޫނަސް ވަޅުތައް އެހުރީނު. އެމީހުންގެ ގާތަށް ގޮސްގެން ފެން ހޯދަން ވީނު." މަންމަގެ ވާހަކަތަކުން ޢާލިޔާ ހިތްހަމަ ނުޖެހުނެވެ.\n"ބައެއް މީހުން އުޅެނީ މި ވަޅު ލޮނުކޮށްލަން ވެގެން. މި ވަޅުގެ މީރުކަމަށް ހަސަދަވެރިވެގެން. އެހެން ނޫންނަމަ ކޮންމެ ދުވަހަކު މީހަކު ފެން ބޭނުންވެގެނެއް ނާންނާނެ." ޢާލިޔާއަށް ވިސްނޭގޮތް އެއްވެސް ޖެހިލުމެއް ނެތި އޭނާގެ މަންމަގެ ކުރިމަތީ ހުށަހެޅި އެވެ. މަންމައަށް ހުރެވުނީ އެވެ. ބުނާނީ ވެސް ކީކޭ ހެއްޔެވެ؟\nޖެހިގެން އައި ދުވަހު މެންދުރެއް ނުވެ އެވެ. އާލިޔާ ފެންވަރައިގެން ރީތި ވަނީ އެވެ. އަތުގައި އޮތް އެންމެ ހިތްގައިމު ހެދުން އިސްތިކޮށްލުމަށްފަހު ގަޔަށް ހެޔޮވަރުކޮށްލަނީ އެވެ.\n"ދަރިފުޅާ! އާދެބަލަ ބަދިގެއަށް. މަންމަ އެބަޖެހޭ ބޭރަށް ގޮސްލަން." ބަދިގޭގައި ހުރެ މަންމަ ގޮވާލީ ޢާލިޔާ އަށެވެ. އެއަޑު ކަންފަތުގައި ޖެހުމާއެކު ޢާލިޔާގެ މަސައްކަތްތައް ހުއްޓުނެވެ. ހިތްހަމަ ނުޖެހުމުގެ ޝުޢޫރު ހިތުގައި ހިނގައިގަތެވެ.\n"އަހަރެން މި ރީތިވަނީ. ފެންފުރަން ދާން ތައްޔާރު ވަނީ." އަޑަށް އިތުރު ބާރެއް ލަމުން މަންމައަށް އިވޭވަރަށް ޢާލިޔާ ޖަވާބުދިނެވެ. އެޖަވާބާއެކު މަންމައަށް މަޖުބޫރުވީ ޢާލިޔާ ފެންނަ ހިސާބަށް ދިއުމަށެވެ.\n"ބަލަ އަދި 12 ވެސް ޖެހީކީ ނޫނެއްނު. މިއޮތް އަވިގަދަ ގަޑީގައި ކީއްކުރަން ފެންފުރަން ދަނީ. ދަރިފުޅު މޮޔަވީތަ؟" ކޮޓަރީގެ ދޮރުމަތީ ހުރެ މަންމަގެ ހިތްހަމަ ނުޖެހުން ފާޅުކުރި އެވެ.\n"ބަލަ މަންމައަކަށް ނޭނގޭތަ ފެން ފުރަން އެންމެ ރަނގަޅު ގަޑިއަކީ މީކަމެއް. މި ގަޑީގައި އެހެން މީހަކު ފެންފުރާކަށް ނުދާނެ ކަން. އެހެން މީހަކު ފެންބަލާކަށް ވެސް ނުދާނެކަމެއް. އަނެއްކާ ފެން ވެސް ނުލާހިކު މީރުވާނެ." ޢާލިޔާގެ ވާހަކަ ތަފާތެވެ. އެއީ މީގެ ކުރިން ދެއްކި ވާހަކަތަކެއް ނޫނެވެ. ދުވަހަކު އެ ގަޑީގައި ކުރިކަމެއް ނޫނެވެ. އެ ވާހަކަތަކުން މަންމަގެ ބޮލުގައި ރިއްސާލި އެވެ. ކަމެއް ގޯސް ވެއްޖެކަން ދެނެގަތެވެ.\n"ނޫން މި ގަޑީގައި ދާނެކަމެއް ނެތް. މިއީ މީހުން ފެންފުރާން ދާ ގަޑިއެއް ނޫން." އެންމެ ފަހުން މަންމައަށް މަޖުބޫރުވީ އެކަން ހުއްޓުވާށެވެ. ޢާލިޔާ ހާހެއް ނުވި އެވެ. ޖެހިލުމެއް ވެސް ނުވި އެވެ. އޭނާ ކުރިހާ ވެސް ކަމަކީ ކޮޓަރީގެ ދޮރު ބަންކިޔާފައި ލެއްޕުމެވެ. އޭނާ ރުޅި އަތުވެއްޖެނަމަ ހަދާ ގޮތެވެ. މަންމަ ހިނގައިގަތީ އެކަން ހުއްޓުނުކަމުގެ ޔަގީންކަން ލިބިގަތުމަށް ފަހު އެވެ.\nއިރުތަކެއް ފަހުން މީހަކު އައިސް ޢާލިޔާގެ މަންމަގާތު ޢާލިޔާ ފެންފުރަން އިން ވާހަކަ ބުންޏެވެ. އެ މަންމަ އެރީ ރަތަށެވެ.\n"މަ އެ ވަރަށް ބުނީމާ ވެސް އެދިޔައީ ދޯ؟ ބަލަ މީ މީހުން ފެންބަލައި ދާ ގަޑިތަ؟ މި ރަތްދަކަ އަވީގައި ކޮން ފެނެއް ފުރާކަށް؟" ދުލުން ފަތިވަރުތަކެއް އަމުނަމުން ޢާލިޔާގެ މަންމަ ހިނގައިގަތީ ރަށުގެ ބޮޑު މަގާ ދިމާއަށެވެ. އަވަސް ހިނގުމުގައި އެ މަންމަ ޢާލިޔާގެ ގާތަށް ދެވުނު އިރު ޢާލިޔާ އިނީ ވަރުބަލި ވެފަ އެވެ. މުޅި މީހާ ވަނީ ދާހިތްލާ ފޯވެފަ އެވެ.\n"ބަލަ މަ އެވަރަށް މި ގަޑީގައި ތިކަން ނުކުރާށޭ ބުނީމާ ވެސް ސިއްރުން އައީދޯ؟ މަންޖެ މޮޔަވީތަ؟ ހަމަ މިހާރު ހިނގާ ގެއަށް" ޢާލިޔާގެ މަންމަގެ ބަސްތައް އޭނާއަށް ނުއިވޭ ފަދަ އެވެ. ދާންޏަށް ފެންފޮދެއް ނެގުމަށްފަހު އޭނާ ފެށީ ބޯށެވެ.\n"ބަލަ އަޑެއް ނުއިވޭތަ؟ ގެއަށް ދާން ހިނގާށޭ" އަޑުގައި ނެތް ތަނަށް އެ މަންމަ ހަޅޭއްލަވައި ގަތެވެ. އެއަޑާއެކު ޢަލިޔާގެ އަތުގައި އޮތް ދާނި ދޫވި އެވެ. މުޅި މީހާގެ ވަރު ހުސްވިކަހަލަ އެވެ. ޢާލިޔާއަށް މަޑުމަޑުން ތިރި ވެވުނެވެ. ޢާލިޔާގެ މަންމަގެ ހަޅޭކުގެ އަޑު މުޅި ހިސާބުގަނޑަށް ފެތުރުނެވެ. މަގޭ ދަރިޔާއޭ ގޮވަން ފެށިއަޑަށް އެކި ދިމަދިމާއިން މީހުންތައް ޖަމާވި އެވެ. އޭރު ޢާލިޔާ އޮތީ ހޭނެތިފަ އެވެ. ހަރަކާތް ހުއްޓިފަ އެވެ.\nޢާލިޔާ ނަގައިގެން ގެންދެވުނީ އޭނާގެ ގެޔަށެވެ. އެއްބަޔަކު ބުނަނީ އޭނާ ބޯއެނބުރީ ކަމަށެވެ. ރަތްދަކަ އަވީގައި ގިނަ އިރު އިނުމުގެ ސަބަބުން ހެޔަށް ގޮތްވީ ކަމަށެވެ. އަނެއް ބަޔަކު ކަންބޮޑުވީ ޢަލިޔާ އެއްވެސް ވާހަކައެއް ނުދައްކާތީ އެވެ. އޭނާއާ ސުވާލުކުރުމުން އެ ސުވާލުތަކަށް ޖަވާބު ނުދޭތީ އެވެ. ބައެއް މީހުން ފާޑުފާޑުގެ ވާހަކަތައް ރަށުތެރެއަށް ފެތުރީ އެހެންވެ އެވެ.\nއެތައް އިރަކު އެގޮތަށް އިނުމަށްފަހު ޢާލިޔާ ފުންމައިގެން ތެދުވި އެވެ. އަޑުގެ ކޮޅަށް ހަޅޭއްލަވަމުން ގެއިން ބޭރަށް ދުއްވައިގަތެވެ. ގޭތެރޭގައި ތިބި މީހުންނަށް ލިބުނު ހާސްކަމާއެކު އެމީހުން ވެސް ޢާލިޔާ ފަހަތުން ދުވަން ފެށި އެވެ. ޢާލިޔާގެ ދުވެލި ބާރެވެ. ދެތިން މިނެޓެއް ނުވަނީސް ރަށުގެ ބޮޑުމަގާ ހަމަކުރި އެވެ. އޭނާގޮސް އޭނާގެ ފެންވަޅުގެ ކައިރިއަށް ހުއްޓި ވަޅު ކޮންނަން ފެށި އެވެ. އޭނާގެ ފަހަތުން އައި ފިރިހެނުން ތައް އޭނާ އަތުގައި ހިފުމާއެކު ގަދަ ދައްކަން ފެށި އެވެ. ފާޑެއްގެ ވަރުގަނޑެއް އަރުވާން ފެށި އެވެ. ދެން ފެށީ ހަޅޭއްލަވާށެވެ. އޭނާ ސަލާމަތް ކޮށްދިނުމަށް އެދި އެވެ. އޭނާ އެ ތަނުން ނުގެންދިއުމަށް އެދި އެވެ.\nޢާލިޔާއަށް ކަމެއް ވެފައިވާކަން ޔަގީންކުރެވުނީ އެހިސާބުންނެވެ. ރަށުތެރޭގައި ދައްކަމުން ދިޔަ ވާހަކަތަކަކީ ތެދުކަން ގަބޫލުކުރަން ޖެހުނީ ދެނެވެ. އޭނާ މޮޔަވެފައި ހުރިކަން އެނގުނީ ފަންޑިތަވެރިއަކު ގެނެސް ކިޔަވަން ފެށުމުންނެވެ. ރުގިޔާ ހަދައި ވާނުވާ ބެލުމުންނެވެ.\nއެތައް އިރަކު ފެންކިޔެވުމުން ޢާލިޔާ ހަމައަކަށް އެޅުނެވެ. އޭނާގެ ހަށިގަނޑަށް ވެރިވެފައިވާ ބާރު ދޫވެގެން ދިޔަ އެވެ. އޭނާ ތެޅެމުން ދިޔަ ތެޅުމާއި ލަވަމުން ދިޔަ ހަޅޭކުގެ އަޑު ކެނޑިގެން ދިޔަ އެވެ. ކޮންމެ މީހަކު ވެސް ކުރަނީ ސުވާލެކެވެ. އެހެން ވާންވީ ކީއްވެ ހެއްޔެވެ؟ އޭނާއަށް އެހެން ހެދީ ކާކު ހެއްޔެވެ؟\nއެ ސުވާލުގެ ޖަވާބު ވަރަށް ސާފެވެ. ރުގިޔާ ހެދި މީހާގެ ވާހަކަތަކުން އެކަން މެދުވެރިވީ ޢާލިޔާގެ ފެންވަޅުގެ ސަބަބުންކަން ޔަގީންވި އެވެ. ޢާލިޔާގެ ޢަމަލުތަކުން ވެސް ބައެއް މީހުން އެކަން ޔަގީންކުރި އެވެ.\nމިއަދު ޢާލިޔާއަކީ ފެންފުރާން ދާ މީހެއް ނޫނެވެ. އެކަން ކުރާން އޭނާ ޖެހިލުންވެ އެވެ. އޭނާ ގަބޫލުކުރާ ގޮތުގައި އޭނާއަށް ދިމާވި ހުރިހާ މުސީބާތެއް ދިމާވީ އޭނާ ގެންގުޅުނު ވަޅުގެ ސަބަބުންނެވެ. އެ ވަޅަށް މީހަކު ހެދި ސިހުރެއްގެ ސަބަބުންނެވެ. އެ ވަޅަށް ހަސަދަވެރިވީ ބައެއްގެ ސަބަބުންނެވެ. އެންމެ ފަހުން އެވަޅު ބޭނުން ކުރުން ހުއްޓާލީ އެވެ. އެއްވެސް މީހަކު އެވަޅުގެ ފެން ބޭނުން ކުރާން ބޭނުންނުވީ އެވެ. އެ ފެނުގެ މީރުކަން މުޅި ޢުމުރަށް ޙަރާމްކުރީ އެވެ.


Midhiya mahu Raajje ah aee 1769 fathuruverin!\nމިދިޔަ މަހު ރާއްޖެއަށް އައީ 1769 ފަތުރުވެރިން\n03 އޯގަސްޓް 2020 - 16:43:51\nމިދިޔަ މަހުގެ 15 ވަނަ ދުވަހު ރާއްޖޭގެ ބޯޑަރު ހުޅުވާލުމާއެކު 1769 ފަތުރުވެރިން ރާއްޖެއަށް އައިސްފައިވާ ކަމަށް މޯލްޑިވްސް އިމިގްރޭޝަނުން ބުނެފި އެވެ.\nއިމިގްރޭޝަނުން އާންމުކޮށްފައިވާ ތަފާސްހިސާބުތަކުން ދައްކާ ގޮތުގައި ބޯޑަރު ހުޅުވާލި ފަހުން އެންމެ ގިނަ ފަތުރުވެރިން އައީ ޔޫރަޕުންނެވެ. އެގޮތުން ޔޫރަޕުން 258 ފަތުރުވެރިއަކު ރާއްޖެއަށް އައިސްފައިވާއިރު 189 ފަތުރުވެރިންނާއެކު ދެން އެންމެ ގިނަ ފަތުރުވެރިން އައިސްފައި ވަނީ އެމެރިކާ އިންނެވެ.\nރާއްޖެއަށް ތިން ވަނައަށް އެންމެ ގިނަ ފަތުރުވެރިން އައިސްފައި ވަނީ ޔުނައިޓެޑް އަރަބް އެމިިރޭޓްސް (ޔޫއޭއީ) އިންނެވެ. އެގައުމުން 143 ފަތުރުވެރިން އައިއިރު ޖަރުމަނުން ރާއްޖެއަށް ޒިޔާރާތްކުރީ 135 ފަތުރުވެރިންނެވެ. އަދި ސްވިޒަލޭންޑުން 79 ފަތުރުވެރިން އައިސްފައިވާއިރު ސްޕެއިނުން އައިސްފައި ވަނީ 62 ފަތުރުވެރިންނެވެ.\nއޭގެ އިތުރުން، އެ މުއްދަތުގައި ފްރާންސް އާއި ރަޝިޔާ އިން ރާއްޖެއަށް ޒިޔާރާތްކުރީ 58 ފަތުރުވެރިންނެވެ. އަދި ޖުލައި މަހުގެ ތެރޭގައި އިޓަލީން 44 ފަތުރުވެރިން އައިއިރު ފިލިޕިންސް އިން އައީ 43 ފަތުރުވެރިންނެވެ.\nއިމިގްރޭޝަނުން ބުނި ގޮތުގައި އެހެން ގައުމުތަކުން އިތުރު 700 ފަތުރުވެރިއަކު ވެސް ރާއްޖެއަށް ޒިޔާރާތްކުރި އެވެ.\nކޮވިޑް-19 ގެ ސަބަބުން ރާއްޖޭގެ ބޯޑަރު ތިން މަސް ދުވަހަށް ވުރެ ދިގު މުއްދަތަކަށް ބަންދުކޮށްފައި އޮތުމަށް ފަހު އަލުން ހުޅުވާލުމާއި އެކު މިހާރުވެސް 12 އެއާލައިނަކުން ރާއްޖެ އަށް ދަތުރުތައް ޝެޑިއުލްކޮށްފައިވެ އެވެ.\nއޭގެ އިތުރުން، ރާއްޖެ އަށް އޮންނަ ޑިމާންޑް އިތުރުވުމުގެ ސަބަބުން އެމިރޭޓްސް އެއާލައިނުން ވަނީ އެ އެއާލައިން ރާއްޖެ އަށް ކުރާ ދަތުރުތައް ހަފްތާ އަކު ހަ ދަތުރަށް އިތުރުކޮށްފަ އެވެ.


Copa America- Cavani Ge Landaa Eku Uruguay Quaterfinal Ah - Vaguthu\nކޮޕާ އެމެރިކާ- ކަވާނީގެ ލަނޑާއެކު އުރުގުއޭ ކުއާޓާފައިނަލަށް\nއެޑިންސަން ކަވާނީގެ ދެ ލަނޑާއެކު ކޮޕަ އެމެރިކާ ފުޓްބޯޅަ މުބާރާތުގައި ރޭ ބޮލީވިއާ ބަލިކޮށް މުބާރާތުގެ ކުއާޓާފައިނަލަށް އުރުގުއޭ ދަތުރުކޮށްފިއެވެ.\nއުރުގުއޭ ހިމެނޭ ގްރޫޕް އޭގައި މި މެޗާއެކު ކުއާޓާފައިނަލަށް ދަތުރުކުރި ޓީމުތައް ވަނީ ކަށަވަރުވެފައެވެ. މި ގްރޫޕުގެ އެއްވަނަ މަޤާމުގައި އޮވެ އާޖެންޓީނާ ދެވަނަބުރަށް ދިިޔައިރު ދެން ހިމެނޭ ޓީމުތަކަކީ ދެވަނަ ހޯދި ޕެރަގުއޭ އާއި ޗިލީ އަދި އުރުގުއޭ އެވެ. މިއާއެކު ބޮލީވިއާ ވަނީ މުބާރާތުން ކަޓާފައެވެ.\nމި މެޗުގައި އުރުގުއޭގެ ފަރާތުން މޮޅު ކުޅުމެއް ވަނީ ފެނިގެންގޮސްފައެވެ. އުރުގުއޭ މޮޅުވި މި މެޗުގައި އެ ޓީމުގެ ފުރަތަަމަ ލަނޑަކީ ބޮލީވިއާ ކުޅުންތެރިން އަތުން ބައިކޮޅަށް ވަން ލަނޑެކެވެ. މެޗުގެ 40 ވަނަ މިނެޓުގައި މި ލަނޑު ވަދެފައިވަނީ އުރުގުއޭގެ ހުރަހެެއް މަތަކުރަން އުޅުމުގެ ތެރޭގައި ބޮލީވިއާގެ ކީޕަރުގެ އަތުގައި ޖެހިފައެވެ.\nކަވާނީގެ ލަނޑު ފެނިގެންދިޔައީ މެޗު ނިމެން ގާތްވެފައިވަނިކޮށެވެ. ފަކުންޑޯ ޓޮރޭޒް ނަގައިދިން ހުރަހަކުން މި ލަނޑު ކަވާނީ ޖަހާފައިވަނީ މެޗުގެ 79 ވަނަ މިނެޓުގައެވެ. މިއީ ގައުމީ ޓީމަށް ކަވާނީ ޖަހައިދިން 52 ވަނަ ލަނޑެވެ.\nމިހާރު މަގާމުތައް އޮތްގޮތަށް ބަލާއިރު އުރުގުއޭ ބައްދަލުކުރަން ޖެހޭނީ ގްރޫޕް އޭގެ އެއްވަނައިގައި އޮތް ބްރެޒިލް އާއެވެ. މި ގްރޫޕުގެ މަގާމުތައް ފައިނަލްވާނީ މި ގްރޫޕުގެ ބާކީ ދެ މެޗު ނިމުމުންނެވެ.\nމުބާރާތް ކުރިޔަށްދާނީ ދެ ގްރޫޕަކަށް ބަހާލައިގެންނެވެ. ގްރޫޕް އޭގައި ހިމެނެނީ ބްރެޒިލް އާއި ކޮލަމްބިއާ އާއި އެކުއެޑޯ އަދި ވެނެޒުއޭލާގެ އިތުރުން ޕެރޫ އެވެ.


kulhudhuffushi hospital ah 50 million haradhukuranee | Mihaaru\nކުޅުދުއްފުށީ ހޮސްޕިޓަލަށް 50 މިލިއަން ޚަރަދުކުރަނީ\nކުޅުދުއްފުށީ ހޮސްޕިޓަލް.-- ފޮޓޯ: ކުޅުދުއްފުށީ.ކޮމް\n30 ޖޫން 2018 - 15:33\nހދ. ކުޅުދުއްފުށީ ރީޖަނަލް ހޮސްޕިޓަލް ޓާޝަރީ ފެންވަރަށް ތަރައްގީކުރަން ކުރިއަށް އޮތް ތިން މަހުގެ ތެރޭގައި 50 މިލިއަން ރުފިޔާގެ ބަޖެޓެއް ސަރުކާރުން ހަމަޖައްސައިފި އެވެ.\nއެ ހޮސްޕިޓަލް ތަރައްގީކޮށް ހިންގަން ސަރުކާރުން މިދިޔަ އަހަރު ވަނީ އިންޑިއާގެ ނިމްސް ހޮސްޕިޓަލް ވެސް ހިންގަމުން އަންނަ، އިންޑިއާގެ ނޫރުލް އިސްލާމް އިންޓަނޭޝަނަލް (އެންއައިއައި)އާ ހަވާލުކޮށްފަ އެވެ. ނަމަވެސް ހިއްސާދާރުންގެ މެދުގައި ޖެހުނު މައްސަލަތަކާ ހެދި ކުޅުދުއްފުށީ ހޮސްޕިޓަލްގެ ހިންގުމާ ސަރުކާރުން ވަނީ ހަވާލުވެފަ އެވެ.\nއެކަމަކު އެންއައިއައިއާ އެކު 50 އަހަރަށް ހެދި އެއްބަސްވުން އުވާލަން ނިންމި ކަމެއް ސަރުކާރުން މިހާތަނަށް ރަސްމީކޮށް އިއުލާންކޮށްފައެއް ނުވެ އެވެ.\nހެލްތް މިނިސްޓަރު އަބްދުﷲ ނާޒިމް އިބްރާހިމް "މިހާރު" އަށް ވިދާޅުވީ، ކުޅުދުއްފުށީ ހޮސްޕިޓަލްގެ ހާލަތު ވަރަށް ބޮޑަށް ގޯސްވެފައިވާ ކަމަށެވެ. އެހެންވެ އެތަނުގެ ހާލަތު ރަނގަޅުކޮށް ޓާޝަރީ ފެންވަރަށް ތަރައްގީކުރަން ރައީސް އަބްދުﷲ ޔާމީން އަންގަވާފައިވާ ކަމަށް ވިދާޅުވި އެވެ.\nނާޒިމް ވިދާޅުވި ގޮތުގައި ކުރިއަށް އޮތް ތިން މަހުގެ ތެރޭގައި ކުޅުދުއްފުށީ ހޮސްޕިޓަލް ތަރައްގީކުރަން 50 މިލިއަން ރުފިޔާގެ ބަޖެޓެއް ހަމަޖައްސާފައިވާ ކަމަށެވެ. އެ ފައިސާއިން، ސީޓީ ސްކޭނާއި އެމްއާރުއައިގެ ހިދުމަތް ފެށުމުގެ އިތުރުން ސްޕެޝަލިސްޓް ޑޮކްޓަރުން ހޯދައި އާ ހިދުމަތްތައް ދޭން ތައްޔާރުވަމުން އަންނަ ކަމަށް ވެސް ވިދާޅުވި އެވެ.\nކުޅުދުއްފުށީ ހޮސްޕިޓަލް، ނޫރުލް އިސްލާމް އިންޓަނޭޝަނަލްއާ ހަވާލުކުރުމަށް ސޮއިކުރެއްވުމަށް ފަހު ހެލްތު މިނިސްޓަރު ނާޒިމާއި (ކ) އެ ކުންފުނީގެ މެނޭޖިން ޑިރެކްޓަރު ފައިޒަލް ހާން އެއްބަސްވުން ބަދަލު ކުރައްވަނީ. -- މިހާރު ފޮޓޯ: ހުސެން ވަހީދު\n"ނިމްސްއާއެކު ކުޅުދުއްފުށީ ހޮސްޕިޓަލް ތަރައްގީކުރަން ފެށީ. އެކަމަކު ހޮސްޕިޓަލްގެ ހާލަތު ބޮއްސުންލައިގެން ދިއުމުން އެތަން ތަރައްގީކުރަން ސަރުކާރުން މި ނިންމީ. ކުރިއަށް އޮތް ތިން މަހުގެ ތެރޭގައި ކުޅުދުއްފުށީ ހޮސްޕިޓަލަށް ހެޔޮ ބަދަލުތަކެއް ގެންނަން މި އަންނަނީ މަސައްކަތް ކުރަމުން،" ނާޒިމް ވިދާޅުވި އެވެ.\nޓާޝަރީ ފެންވަރަށް ތަރައްގީކުރުމުން ހިތާއި ކިޑްނީ ފަދަ މުހިއްމު ބަލިތަކަށް ފަރުވާ ދެވޭނެ ކަމަށާއި ކާޑިއޮލޮޖިސްޓެއް ހަމަޖެހެންދެން، އެ ހޮސްޕިޓަލްގައި ހިތުގެ ބަލީގެ ކަންތައްތައް ބަލަހައްޓަން ނިންމާފައިވަނީ އައިޖީއެމްއެޗްގެ ކާޑިއޮލޮޖީ ސެންޓަރުން ކަމަށް ވެސް މިނިސްޓަރު ވިދާޅުވި އެވެ.\nނާޒިމް ވިދާޅުވި ގޮތުގައި ހިދުމަތްތައް ރަނގަޅުކުރުމަށްޓަކައި މެޑިކަލް އަދި ނާސިން ޑިރެކްޓަރެއް މިހާރު ވަނީ ހަމަޖައްސައިފަ އެވެ. މިހާރު ކުރަމުން އަންނަނީ އެ ހޮސްޕިޓަލް ހިންގާނެ ސީއީއޯ އެއް ހަމަޖެއްސުމުގެ މަސައްކަތް ކަމަށް ވެސް ނާޒިމް ވިދާޅުވި އެވެ.\nސިއްހަތު ކުޅުދުއްފުށި ހޮސްޕިޓަލް ހެލްތު މިނިސްޓްރީ ކުރީގެ މިނިސްޓަރު އަބްދުﷲ ނާޒިމް އިބްރާހިމް ނިމްސް ހޮސްޕިޓަލް\nމަހިބަދޫ ހޮސްޕިޓަލް އޮތީ ގްރީން ހީލިނަކަށް ބަދަލުވެފަ، ދުވަހެއް ދުވަހަކަށް ޑޮކްޓަރުން މަދުވަނީ، ފެންވަރު ދަށް ޑޮކްޓަރުން ފޮނުވާފަ ތިބެނީ، އަތޮޅު ތެރޭ ހެލްތު ސެންޓަރުތަކަށް ބޭނުންވާ ވަރަށް ޑޮކްޓަރުން ނެތިގެން އަތޮޅު ހޮސްޕިޓަލު ޑޮކްޓަރުން ތިބެނީ ރަށްތަކަށް ބަހާލާފަ...މިވަރުން ވެސް އުޅެނީ ގްރީން ހީލިނެކޭ ކިޔާފަ ހޮސްޕިޓަލު ރާނބާފަތް އިންދަން\nތިކަހަލަ ހުވަފެން ދަންކާގެން އެހެން ރަށުބަޔަކު ގުބޯހައްދާ މި ކުޅުދުންފުށީ ރައްޔިތުންނެން ނުހެއްލޭނެ! ތާރީހު ދިރާސާކޮންލާ! ވޯޓްކާރިވީމަ ފިލިޖަހާނެކަމެންނެތް!\n50 ކީއްކުރަން 100 މިލިއަން ހަމަ ޖެއްސިއަސް އަހުންނަށް ބޮޑު ވަރިހަމަ، ވޯޓު ދޭގޮތަކަށް ނެތީން، މިބުނީ ވޯޓު ނުދޭނަމޭ، ސާފުވެއްޖެތޭ.\nތަންދޮރު ދަންނަ ބޮޑެތި ފިރިހެނުން މިކަހަލަ ކޮސް ގޮވާތީ މަމެން ހައިރާނެއް ނުވޭ. މުސްކުޅިން ބުނެ އުލޭ ހަރުބަހެއް އޮވޭ. ތިމާ މީހާ އުމުރުގެ ވަކި ހިސާބަކަށް ދިއުމުން އެ އިންސާނާ ބަދަޅު ވާނީ އެބަހީ އިންސާނާގެ ވިސްނުން ހުންނާނީ ތުއްތު ކުދިން ދައްކާ ވާހަކަ އެބަހީ ޙިޔާލު ކަމަށް ބުނޭ. އަދި އެމީހަކު ނެޕީ ޖަހާ ނެޕީ އަށް ފަހަރު ވާލާ މީގެ އިތުރުން ނިދާ ތަންމައްޗަށްވެސް ނިދީގައި ކުޑަކަމު ދާނެއެވެ. މި ހުންނަނީ ޤުދުރަތީ ގޮތުން ނިޒާމް ތައް ހަމަޖެހިފައިވާ ގޮތެވެ. މިހާރު މި ފެނިގެން ދަނީ މި ދެންނެވި މަންޒަރު ތަކެވެ. ވ ސަލާން.\nފަސްއަހަރެންނުން އެތަކެ ކަމެ މިހާރުވެސް ކޮއްދީފި އެހެންރައިސްސުންނާ ބަލާފަ ޔާމިން މާބޮޑައްވެސް ރަގަޅު.\nޝޮކުމެންނަށް ތިޔަހެން ކިޔާކައިލައިގެން ހިތްހަމަޖައްސާލުން ނޫންގޮތެއް ނެތެއްނު! އެއްކަމެއްވެސްނުވާކަން އެނގޭނީ އަހުން ރަށުގައާއި މިހިސާބުގައިއުޅޭ ރައިއްޔަތުންނަށް!\nމާބޮޑަށް ރަނގަޅު ވިއްޔާ ދެން އިތުރު ފުރުސަތެއް ދޭކަށް ބޭނުމެއް ނޫން.\nމިލިއަންތަކުން ކޮށްދޭނަމޭ އަދުބުންޏަކަސް ............... ހިލިގެން ކުރާކަމަކަށްވިޔަސް ތިކަމެއްނުވާނޭ!\nވޯޓު ލާން ކައިރިވީ ... ނުދޭނަށް ވޯޓެއް\nސިޓީއުރަ ބަހަން ފަށާ ދުވަހެއްގެ އިންތިޒާރުގަ މިތިބެނީ.\nވޯޓް ހޯދަން އެން އުކަނީ. އެކަމް މިފަހަރު ނުވާމެ ތިކަމެއް.ކުޅުދުއްފުއްޓަށް 2013ގަ ބޮޑު ސްޓޭޖެއްގެ މަތީ ވައުދު ތައްމަތިން ހަނދާން އެބަހުރިތޯ..\nފަސްއަހަރުން ނުކުރެވުނު ކަމެއް ތިންމަހުން ކުރާނެކަމަށް އަނެއްކާ ދައްކާ ވާހަކައިގައި ހުރީ ކޮން ޔަޤީންކަމެއް. އެހެނަސް، ތިޔަ އުޅެނީ އަނެއްކާ މެޝިން ހޯދާށޭ ކިޔާފައި އަނެއް ލާރިގަޑު ހިލުވާލަން. ނިމްސްއަށް ބަދަލުދޭންޖެހޭނެ ޢަދަދެއްވެސް އަދި ނޭގޭ. މުޅިންވެސް އޮޅުވާލުމާއި ޗަރުކޭސް\nރައްޔިތުން ޅޮސް އުނދޯއްޔަށް ލައިގެން ނަމަވެސް ވޯޓު ކައްވާލުމަކީ މިވެރިން ގެންގުޅޭ ވަރަށް ހަޔާތްކުޑަ ސިޔާސަތެއް.


Salman aa oiy gulhun mihaaru rangalheh noon: Boney\nބޮނީ އާއި ސަލްމާން އަދި އަރްޖުން އާއި މަލައިކާ--\nސަލްމާންއާ އޮތް ގުޅުން މިހާރު ރަނގަޅެއް ނޫން: ބޯނީ\n17 ފެބްރުއަރީ 2020 - 06:49:56\nބޮލީވުޑުގެ ބަތަލު ސަލްމާން ހާނާއި ޕްރިޑިއުސަރު ބޯނީ ކަޕޫރުގެ ގުޅުން ވަރަށް ބޮޑަށް މިހާރު ހީނަރުވެފައިވާ ކަމަށް ބޯނީ ބުނެފި އެވެ.\nބޯނީ މިގޮތަށް ބުނެފައި ވަނީ އިންޑިއާގެ ނޫހަކަށް އޭނާގެ ދަރިންނާއި ގުޅިގެން ދިން އިންޓަވިއުއެއްގެ ތެރެއިންނެވެ. އެގޮތުން ދަރިފުޅު އަރްޖުން ބޮލީވުޑަށް ތައާރަފު ނުކޮށްދިނީ ކީއްވެތޯ ބޯނީއާ ސުވާލުކުރުމުން އޭނާ ވަނީ އަރްޖުން އަބަދުވެސް ވާން ބޭނުންވީ ޑައިރެކްޓަރަކަށް ކަމަށައި އެހެންކަމުން އޭނާ ބޮލީވުޑަށް ނެރެދޭން ނުވެސް ވިސްނާ ކަމަށެވެ.\nނަމަވެސް އެއް ދުވަހަކު، ސަލްމާން އޭނާއަށް ގުޅާފައި އަރްޖުންގެ ކިބައިގައި އެކްޓަރަކަށް ވުމުގެ ހުރިހާ ސިފަތަކެއް ވެސް އެބަ ހުރި ކަމަށާއި އެހެންކަމުން އެކްޓްކުރަން މަސައްކަތް ކުރަން އަރްޖުން ޖެހޭ ކަމަށް ބުނި ކަމަށެވެ. އެގޮތުން އޭނާ ބޮލީވުޑަށް ސަލްމާން ނެރެދިން ކަމަށްޓަކައި ވަރަށް ބޮޑަށް ސަލްމާންއަށް ޝުކުރު އަދާކުރާކަން ފާހަގަކޮށް ބޯނީ ވަނީ އެމީހުންގެ ގުޅުން މިހާރު އެހާ ރަނގަޅު ނޫން ކަމަށް ބުނެފަ އެވެ.\nއެހާ ގާތްކޮށް ކުރިން އުޅެފައި އެމީހުންގެ ގުޅުން ހީނަރުވީ ސަލްމާނުގެ ކުރީގެ ފަހަރި މަލައިކާ އަރޯރާ، ބޮނީ ކަޕޫރުގެ ހަމައެެކަނި ފިރިހެން ދަރިފުޅު، އަރްޖުން ކަޕޫރާ ލޯބީގެ ގޮތުން ގުޅިގެން އުޅޭތީ ކަމަށް ރިޕޯޓްތައް ބުނެ އެވެ.\nނަވާރަސަތޭކަ ނުވަދިހައަށް ވަނަ އަހަރު އަރްބާޒް އާއި މަލައިކާ ކައިވެނިކުރިއިރު އެމީހުންގެ ކައިވެނި ރޫޅާލީ 2017 ވަނަ އަހަރެވެ. އަދި އެއީ އަރްޖުން ކަޕޫރުގެ ސަބަބުން ކަމަށް ވެސް އަޑުތައް އަރާފައިވާއިރު އަރްޖުން މަލައިކާ އާއި ގުޅުމުގެ ކުރިން އަރްޖުން އުޅުނީ އަރްބާޒުގެ ކޮއްކޮ އަރްޕިތާ ހާންއާ ލޯބީގެ ގޮތުން ގުޅިގެންނެވެ.\nމަލައިކާ އާއި އަރްބާޒުގެ ކައިވެންޏަށް ފިރިހެން ކުއްޖަކު ވެސް ލިބިފައިވާއިރު މިހާތަނަށް އަރުޖުން ކައިވެންޏެއް ކޮށްފައެއް ނުވެއެވެ. ނަމަވެސް އަރްޖުން އާއި މަލައިކާ ވަރަށް އަވަހަށް ކައިވެނިކުރާނެ ކަމަށް ރިޕޯޓްތައް ބުނެ އެވެ.\nބޮނީ ކަޕޫރުމުނިފޫހިފިލުވުންސަލްމާން ހާން\nޖޭސްމީނަށް އަގުކޮޅު ނައްޓާނުލައި ހެދުމެއް ލެވިއްޖެ


Mihaaru madukuravanee minimam veyj boaduge lafayakah kamah ministar fayaazu vidhaalhuveje - Raajje.mv via Habaru\nވަޒީފާ އަދާކުރާ ފަރާތްތަކަށް ދޭ، އެންމެ ކުޑަ އުޖޫރަ ނުވަތަ މިނިމަމް ވޭޖް ކަނޑައެޅުމަށް މިހާރު މަޑުކުރައްވަނީ މިނިމަމް ވޭޖް ބޯޑުގެ ލަފަޔަކަށް ކަމަށް މިނިސްޓަރ ފައްޔާޒު ވިދާޅުވެއްޖެއެވެ.\nރާއްޖެއެމްވީއަށް މައުލޫމާތު ދެއްވަމުން މިނިސްޓަރ ފައްޔާޒު ވިދާޅުވީ މިނިމަމް ވޭޖް ކަނޑައެޅުމަށް އެ ބޯޑުގެ ލަފަޔަށް މަޑުކުރައްވަމުންދާ ކަމަށާއި ވަރަށް އަވަހަށް އެ ބޯޑުން ލަފާ އަރުވާނެ ކަމަށް ޤަބޫލުކުރެއްވޭ ކަމަށެވެ.\n2021 ވަނަ އަހަރު ނިމުމުގެ ކުރިން އެންމެ ކުޑަ އުޖޫރަ ނުވަތަ މިނިމަމް ވޭޖް ކަނޑައަޅަންވާނެ ކަމަށް ވަޒީފާއާ ބެހޭ ގާނޫނުން އިކޮނޮމިކް މިނިސްޓަރަށް ލާޒިމް ކުރެއެވެ. މިދިޔަ އަހަރު ރައްޔިތުންގެ މަޖިލީހުން ވަނީ ވަޒީފާއާ ބެހޭ ގާނޫނަށް ބޮޑެތި އިސްލާހުތަކެއް ގެނެސްފައެވެ. އެއް އިސްލާހަކީ މިނިމަމް ވޭޖް ކަނޑައެޅުމެވެ. ގާނޫނު ބުނާގޮތުން ރާއްޖޭގައި މަސައްކަތްކުރާ މީހުންނަށް މުސާރައިގެ ގޮތުގައި އެންމެ ކުޑަމިނުން ދޭންޖެހޭ އުޖޫރަ ގާނޫނުގައި ބުނާ ގޮތުގެމަތިން މިނިސްޓަރު ކަނޑައަޅަންޖެހޭނެއެވެ. މިކަމާ ގުޅިގެން މިނިސްޓަރު ކުރާ ފުރަތަމަ އަމުރަށް 2021 ވަނަ އަހަރު ނިމުމުގެ ކުރިން ވަޒީފާދޭ ފަރާތްތަކުން އަމަލުކުރަންވާނެ ކަމަށް ގާނޫނުގައި ވަނީ ބުނެފައެވެ. ވަޒީފާއާ ބެހޭ ގާނޫނުގައި ވަނީ 2021 ވަނަ އަހަރު ނިމުމުގެ ކުރިން9ސިނާއަތަކަށް އެންމެ ކުޑަ މުސާރަ ނުވަތަ މިނިމަމް ވޭޖު ކަނޑަޅުން ލާޒިމުވާނެ ގޮތަށެވެ.\nއެންމެ ކުޑަ އުޖޫރަ ކަނޑައަޅާނެ ސިނާއަތްތަކަކީ މަސްވެރިކަމާއި ދަނޑުވެރިކަމުގެ ސިނާއަތާއި ފަތުރުވެރިކަމުގެ ސިނާއަތާއި ކޮންސްޓްރަކްޝަން ސިނާއަތާއި ދަތުރުފަތުރުގެ ސިނާއަތާއި ސިއްހީ ޚިދުމަތުގެ ދާއިރާއާއި ތައުލީމީ ޚިދުމަތުގެ ދާއިރާގެ އިތުރުން ކުދި އަދި މެދު ފަންތީގެ ވިޔަފާރިތަކާއި އިންފޮމޭޝަން، ކޮމިއުނިކޭޝަން، ޓެކްނޮލޮޖީ އަދި މެރިޓައިމް ޝިޕިން ސިނާއަތެވެ.\nމިނިމަމް ވޭޖް ކަނޑައެޅުމަށްޓަކައި މިނިސްޓަރަށް ލަފާ ދިނުމަށް 11 މެމްބަރުން އެކުލެވޭ ބޯޑެއް އޮވެއެވެ. ވަޒީފާއާ ބެހޭ ގާނޫނަށް މި އިސްލާހު ގެނައުމުގެ ކުރިން ސަރުކާރުން ވަނީ 4000 އާއި 8000 ރުފިޔާ އާ ދެމެދުގެ އަދަދެއް މިނިމަމް ވޭޖްގެ ގޮތުގައި ކަނޑައެޅުމަށް ހުށަހަޅާފައެވެ. އެކަމާ ގުޅިގެން ބޮޑެތި މަޝްވަރާތަކެއް ވެސް ކޮށްފައިވެއެވެ. މިނިމަމް ވޭޖް ބޯޑުގެ ލަފާގައި ވަނީ، އެންމެ ކުޑަ އުޖޫރައަކީ އަސާސީ މުސާރައިގެ ގޮތުގައި 6،400ރ. ކަނޑައެޅުމަށެވެ. އަދި ސިވިލް ސަރވިސްގައި މަސައްކަތްކުރާ މުވައްޒަފުންނާއި ފަތުރުވެރިކަމުގެ ދާއިރާގައި މަސައްކަތްކުރާ ފަރާތްތަކަށް 6،400ރ.-8،600ރ. ދެމެދުގެ އަދަދެއް ކަނޑައެޅުމަށެވެ.\nމިނިމަމްވޭޖް ކަނޑައެޅުމަކީ ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙުގެ ރިޔާސީ ވަޢުދުފުޅެކެވެ.


ޝީޢީ މަޛްހަބު | ޢަޤީދާ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ޢަޤީދާ ޝީޢީ މަޛްހަބު\n17 އޯގަސްޓު 2004\n''ޝީޢާ'' ގެ މާނައަކީ މީސްތަކުންގެ ޖަމާޢަތެއް ނުވަތަ ކަމަކަށް އެއްބައިވާ ބައިގަނޑެކެވެ. މީހަކަށް ތާއީދު ކުރާ އޭނާއަށް ނަޞްރުދޭ މީހުންނަކީވެސް '' ޝީޢާ '' އެކެވެ. މަތީގައި މި ބުނެވުނީ މި ބަހުގެ ލަފްޒީ މާނައެވެ.\nއިސްޠިލާޙީ ގޮތުން ބަލާއިރު ''އައްޝީޢާ'' ގެ މާނައަކީ ޢަލީގެފާނާއި އަހުލު ބައިތުންނަށް ތާއީދުކޮށް އެ މީހުންގެ ފަހަތުގައި ތިބި މީހުންނަށް ނުވަތަ ޖަމާޢަތަކަށް ބުނެވޭ ބަހެކެވެ.\nމި މަޛްހަބަށް ކިޔާނަމަކީ ''ޝީޢާ'' އެވެ. ދިވެހިންގެ ތެރޭގައި މަޝްހޫރުވެފައި އޮންނަނީ ''ޝީޢީ'' މަޛްހަބުގެ ނަމުންނެވެ.\nޝީޢީންގެ ފެށުން ފިކުރީ ގޮތެއްގައި ފެއްޓިފައިވަނީ ޢަލީގެފާނަށް ހިތް ލެނބުމާއި، ކީރިތި ރަސޫލާއަށް ފަހު ޚިލާފަތަށް އިސްވާނީ ޢަލީގެފާނުކަމަށް ހާޝިމްވަންހައިގެ މީހުންނާއި އަދި ބައެއް ޞަޙާބީންގެވެސް ހިތް އެދެން ފެއްޓެނު ހިސާބުންނެވެ. ނަމަވެސް ހަންދާން ބަހައްޓަން ވީ ކަމަކީ، ޝީޢީ މަޛްހަބުގައި ޢަލީގެފާނަށް ދީފައިވާ ދަރަޖައާއި، މި ދެންނެވިހެން އެ ދުވަސްވަރު ބައެއް ޞަޙާބީންނާއި މުސްލިމުން ޚަލީފާ ކަމަށް ޢަލީ އިސްކުރަން ހިތް އެދުނު އެދުމުގައި ވަރަށް ބޮޑު ތަފާތެއް ހުންނަ ކަމެވެ. މާނައަކީ މި ދެންނެވި ޞަޙާބީން އެއީ ކޮންމެހެން ލާޒިމު ކަމެއްގެ ގޮތުގައި ދެކެ ނުލައްވައެވެ.\nނަމަވެސް މުސްލިމުންގެ ތެރެއިން ބަޔަކު ވަނީ ޢަލީގެ ފާނު މަތިވެރި ކުރުމާއި، ޢަލީގެފާނު ދެކެވާ ލޯބީގައި ހައްދުފަހަނައަޅާ ގޮސްފައެވެ. ޢަލީގެފާނުގެ ކަރާމާތްތެރިކަމުގައި އެއްވެސް ޙަޤީޤަތެއް ނުވާ ފާޑުގެ ވާހަކަ ދައްކާފައެވެ. އެގޮތުން މި ފަދަ ބައެއް މީހުން ހައްދު ފަހަނައެޅި މިންވަރަކީ ޢަލީގެފާނަކީ ރަސޫލެއް ކަމަށްވެސް ބުނަން ފެށުމެވެ. މި މީހުން - ބާޠިލު ގޮތުގައި - ދެކުނު ގޮތުގައި މި އުންމަތުގެ އަސްލު ރަސޫލަކީ ޢަލީގެފާނެވެ. ނަމަވެސް ވަޙީ ބާވައިލެއްވުމުގައި ޖިބްރީލްގެފާނަށް އޮޅިވަޑައިގެން، މުޙައްމަދު ޞައްލައްﷲ ޢަލައިހި ވަސައްލަމަ) އަށް ވަޙީ ބާވައި ލެއްވުނީއެވެ. އަނެއް ބަޔަކު ބުނީ ޢަލީގެ ފާނާއި މުޙައްމަދު (ޞައްލައްﷲ ޢަލައިހި ވަސައްލަމަ) އަކީ ރަސޫލު ކަން ހިއްސާކުރައްވާ ދެ ބޭކަލުންނެވެ.\nޒުބައިރްގެފާނާއި ޠަލްޙާގެފާނުވެސް ފުރަތަމަ ނުރުހުމާއެކުވެސް ޢަލީއަށް ބައިޢަތު ހިއްޕެވުމަށްފަހު ފަހުން މައްކާއަށް ވަޑައިގެން އެ ބައިޢަތު އަނބުރާ ގެނެސް މުޢާވިޔަތަށް ބައިޢަތު ހިއްޕެވިއެވެ. އަދި ޢާއިޝަތުގެފާނުވެސް މުޢާވިޔަތުކޮޅަށް ބުރަވެވަޑައިގަނެ، ޢުޘްމާނުގެފާނުގެ މަރަށް ބަދަލު ހިފަން އެދޭ މީހުން ކޮޅަށް ޖެހިވަޑައިގަތެވެ. މި ކަންތައްގަނޑު ތެރެއިން އުފެދުނު ހަނގުރާމައަކީ ''ޖަމަލު ހަނގުރާމަ'' އެވެ. މި ހަނގުރާމައަށް ޖަމަލު ހަނގުރާމައިގެ ނަމުން ނަންދެވުނީ ހަނގުރާމަ ހިނގަމުން ދިޔަތާގައި ޢާއިޝަތުގެފާނު ޖަމަލެއްގެ ހައުދަޖުގައި ހުންނެވުމުންނެވެ.\nބަނީ އުމައްޔާއިން ދެކުނު ގޮތުގައި ޢުޘްމާނުގެފާނު އަވަހާރަވުމުގައި ޢަލީގެފާނުގެ ފަރުވާ ކުޑަކުރެއްވުމެއް ވެއެވެ. ވީމާ ޢަލީގެފާނާއި ބަނީ އުމައްޔާ ދެމެދު އޮތް ހަމަނުޖެހުމަށް ހިމޭން ކަމެއް ނައިސް އުޅެނިކޮށް އަނެއްކާ މުޢާވިޔަތު ބިން އަބީ ސުފްޔާނާއި ޢަލީގެފާނުގެ ލަޝްކަރާ ދެމެދު ފުރާތު ކޯރު ކައިރީ ހިނގި ''ޞައްފައިން '' ހަނގުރާމަ ހިނގިއެވެ.\nމި ހިސާބުން، ޢަމްރޫ ބިން އަލްޢާޞް ބޭނުންފުޅު ވި ގޮތަށް ޢަލީގެފާނުގެ ލަޝްކަރުގައި ޚިޔާލުތަފާތު އުފެދި ލަޝްކަރު ބައިބައި ވިއެވެ. އެއްބަޔަކު ބުނަމުން ދިޔައީ ޢަލީއަކީ ޙަޤީޤީ ޚަލީފާ ކަމަށްވުމުން، ބަޣާވާތް ކޮށް ހަތިޔާރު އުފުލާ މީހުންނާއި ޞުލްޙަވާން ނުޖެހޭނެ ކަމަށެވެ. މި މީހުންނަކީ ''ޚަވާރިޖް'' ގެ ނަން ދެވުނު މީހުންނެވެ. މި ޖަމާޢަތުގެ މީހުން ޢަލީގެފާނު ކާފިރުކޮށް މުސްލިމުންނާއި ވަކިވެގަނެ އެމީހުންގެ ދައުލަތެއް އުފެއްދިއެވެ. އަދި ޢަލީގެ ފާނު ''އައްނަހްރަވާން'' ގައި ޚަވާރިޖުންނާއި ހަނގުރާމަ ކުރައްވާ ބަލިކުރެއްވިއެވެ. ޚަވާރިޖުންގެ ގިނަ ބަޔަކު މަރުވެ ބާކީ ތިބި ބަޔަކު އަހުވާޒަށް ފިލައިގެން ދިޔައެވެ.\nޢަލީގެފާނުގެ ލަޝްކަރުގައި ދެން ތިބި މީހުންނަކީ ''ޝީޢާ '' ނުވަތަ ޝީޢީންގެ ނަން ދެވުނު މީހުންނެވެ. އެ މީހުން ތިބީ ކޮންމެ ޙާލަތެއްގައިވެސް ޢަލިގެފާނުގެ ދަށުގައި ތިބެ ޢަލީއަށް ނަސްރު ދޭށެވެ. ޝީޢީން ވަކި ޖަމާޢަތެއްގެ ގޮތުގައި ފެއްޓުނީ މިހިސާބުންނެވެ.\nދެން ހިނގި ފާހަނގަ ކޮށްލަން ޖެހޭ ކަމަކީ ޙަސަންގެފާނު (ޢަލީގެ ދަރިކަލެއް) މުޢާވިޔަތާއި ޞުލްޙެވެ ވަޑައިގަތުމެވެ. މި ކަމުގެ ސަބަބުން ޝީޢީން ޙަސަންގެފާނު ދެކެ ނުރުހުންވިއެވެ. ޢަލީގެ އަނެއް ދަރިކަލުން ޙުސައިންގެފާނު ކައިވެނި ބައްލަވައިގެން ހުންނެވީ ފާރިސީ ރަސްކަލެއް ކަމުގައިވާ ޔަޒްޖުރްދުގެ އަންހެން ކަމަނާއަކާއެވެ. ޙުސައިންގެފާނަށް މި ބަނޑުން ލިބިލެއްވި ދަރިކަލަކީ ''ޒައިނުލް ޢާބިދީން'' އެވެ. މީގެ މާނައަކީ ޝީޢީންނާއި ފާރިސީންނާއި ދެމެދު ނަސްލީ ގުޅުމެއް އުފެދުމެވެ. އަދި ފާރިސްކަރައިގައި ޝީޢީން ގިނަވުމުގެ ސަބަބަކީ މި ކައިވެނި ކަމަށް ވުމަކީ ވަރަށް ކައިރި ކަމެއް ކަމުގައި މެނުވީ ނުވެއެވެ.\nމިއީ ޢަލީގެފާނުގެ އާލުންގެ ތެރެއިން 12 އިމާމެއް ހޮވާ އަދި އިމާމުކަން މި މީހުންނަށް ޚާއްޞަކޮށް އެ މީހުންނަށް ރަސޫލުންނަށްވެސް ނުދެވޭފަދަ މާތްކަމަކާއި ކަރާމާތް ދޭ މީހުންނެވެ. މި ޖަމާޢަތަށް ކިޔޭ އަނެއް ނަމަކީ ''އިޘްނާ ޢަޝްރިއްޔާ'' އެވެ. މި ބާރަ އިމާމުންނަކީ: ޢަލީ، ޙަސަން، ޙުސައިން، ޢަލީ ޒައިނުލް ޢާބިދީން ބިން އަލްޙުސައިން، އަލްބާޤިރު، ޖަޢްފަރު އައްޞާދިޤު، މޫސާ އަލްކާޡިމް، ޢަލީ ރިޟާ، މުޙައްމަދު އަލްޖަވާދު، ޢަލީ އަލްހާދީ، ޙަސަނުލް ޢަސްކަރީ، ދެން މީނާގެ ދަރި މުޙައްމަދު އަލްމަހުދީ އެވެ. 265ހ އަހަރުގައި މުޙައްމަދު އަވަހާރަ ވުމަށްފަހު އިމާމުން ގެ ސިލްސިލާއަށް ނިމުމެއް އައެވެ.\nއިމާމިއްޔާ މީހުން ބުނާ ގޮތުގައި މި މުޙައްމަދު އަލް މަހުދީ އަސްލުގައި މަރެއް ނުވެއެވެ. ކިއެއްތަ އޭނާވަނީ ސާމުއްރާގައި ހުރި ހޮހޮޅައަކަށް ވަދެ ޢާއިބުވެފައެވެ. އަދި ފަހުގެ ވަގުތެއްގައި އަންނާނެ އިންތިޒާރު ކުރެވޭ މަހުދީއަކީ އޭނާއެވެ.\nމި ޒަމާނުގައި ދުނިޔޭގައި އުޅޭ ގިނަ ޝީޢީންނަކީ އިމާމިއްޔާ ޝިޢީންނެވެ. ގިނައިން އުޅެނީ އީރާން، ޢިރާޤު، ސޫރިއްޔާ، ލުބްނާން، ތުރުކީ އަފްޣާނިސްތާން، ޕާކިސްތާން، އިންޑިއާ އަޒަރުބައިޖާން ގައެވެ. އަދި ބައެއް މީހުން ދުނިޔޭގެ އެތަން މިތާގައި މި މީހުން ކޮންމެވެސް ވަރަކަށް އުޅެއެވެ. ދުނިޔޭގައި އުޅޭ މިހާރު އުޅޭ 1.3ބިލިއަން މުސްލިމުންގެ ތެރެއިން ޝީޢީން -ހުރިހާ ފިރުޤާތައް އެއްކޮށް- ހިއްސާ ކުރަނީ އެންމެ 10 އިންސައްތައެވެ. 90 އިންސައްތަ މުސްލިމުންނަކީ ސުންނީ މުސްލިމުންނެވެ.\nމި މީހުންގެ ފިކުރު ލިޔެވިފައިވާ އެންމެ މުހިއްމު އެއްފޮތަކީ ''އަލްވާފީ'' އޭ ކިޔޭ ފޮތެކެވެ. އިމާމިއްޔާގެ މައގަނޑު އުޞޫލުތަކަކީ:\n1- ޢަލީގެފާނަށް ތާއީދު ކުރި ބަދު ޞަޙާބީން މެނުވީ އެހެން ޞަޙާބީން ކާފިރުކޮށް އެ ބޭފުޅުންނަށް އެއްޗެހި ކިއުން ވަކިން ޚާއްޞަކޮށް އަބޫބަކުރުގެފާނަށް . އަދި ޢާއިޝަތުގެފާނާއި ޙަފްޞާގެފާނު އެއީ ނަރަކައިގައި ދެމިތިބޭނެ ދެ ކާފަރުން ކަމުގައިވެސް އިމާމިއްޔާގެ ހައްދުފަހަނައަޅާފައިވާ ބައެއް މީހުން ބުނެއެވެ. އެއީ ސޫރަތު އައްތަޙްރީމްގެ 10 ވަނަ އާޔަތް އެ މީހުން ބޭނުންވާ ގޮތަށް ތައުވީލު ކުރުމަށްފަހު ބުނާ ވާހަކައެކެވެ.\n2- މިހާރު މިއޮތް މުޞްޙަފަކީ އުނި އެއްޗެއް ކަމުގައި ބުނުން. އެއީ އެ މީހުން ބުނާ ޢިބާރާތުންނަމަ ޞަޙާބީންގެ ތެރެއިން ''މުނާފިޤު'' ބަޔަކު ވަނީ ޢަލީގެފާނާއި ޢަލީގެފާނުގެ ދަރިކޮޅާއި ގުޅުން ހުރި ބައިތަކެއް ޤުރުއާނުން ފޮހެލާފައި. އަދި މުޙައްމަދަށް ބާވައިލެއްވުނު ޤުރުއާނުގައި7ހާސް އާޔަތް ވާ ކަމަށާއި މިހާރު އޮތް ޤުރުއާނުގައި ވަނީ 6263 އާޔަތް ކަމަށް ބުނުން. މިއީ އަކީ ހުރިހާ ޝީޢީން ބުނާ ވާހަކައެއް ނޫނެވެ.\n3- ޝީޢީ އިމާމުންގެ ފަރާތުން ނޫން ގޮތަކަށް ރިވާވާ ހުރިހާ ރިވާޔަތެއް ދޮގުކުރުން، އަދި މި އިމާމުންނަކީ ނަބީ ބޭކަލުންފަދައިން މަޢްޞޫމް ބައެއް ކަމުގައިވެސް ބުނުން.\nބާޠިނިއްޔާގެ ތެރެއިން އެންމެ މަޝހޫރު ބަޔަކީ އިސްމާޢީލިއްޔާ އެވެ. މިއީ އިސްމާޢީލް ބިން ޖަޢްފަރުއް ޞާދިޤަށް ތަބާވާ ފިރުޤާއެކެވެ. އެއް ޖިސްމުން އަނެއް ޖިސްމަށް ރޫޙު ބަދަލުވުމަކީ މި މީހުން ޤަބޫލު ކުރާކަމެކެވެ. އެގޮތުން އެމީހުންގެ ކުރީގެ އިމާމުންތައް އަދި އައުމަކީ ވާނެ ކަމެކެވެ.\nމި ފިރުޤާ ދެ ޖަމާޢަތަކަށް ބެހިގެންވެއެވެ. އެއް ބަޔަކީ އިންޑިއާގައި އޮންނަ ''އަލްބަހަރާ'' އޭ ކިޔޭ ބައެކެވެ. އަދި އާޣާޚާން އަށް ތަބާވާ މީހުން، ނުޞައިރިއްޔާ، ދުރޫޒް އަކީވެސް ބާޠިނިއްޔާގެ ތެރޭގައި ހިމެނެއެވެ.\nއެކެއް: ސުންނީން ޙަދީޘްތައް ރިވާ ކުރުމުގައި ގެންގުޅޭ ގޮތާއި، ބަލާ މިންގަނޑާއި ރިވާ ކުރާ މީހުން ޝީޢީންނާއި ތަފާތެވެ.\nދޭއް: ޚަލީފާކަން ކުރައްވަން އައުލާކަން ބޮޑީ އަބޫބަކުރުގެފާނު ކަމަށް ސުންނީން ދެކޭއިރު، ޝީޢީން ދެކެނީ އެކަމަށް ބޮޑަށް އެކަށީގެންވަނީ ޢަލީގެފާނު ކަމަށެވެ.\nތިނެއް: އިމާމް ކަމަކީ ދީނުގެ މައި ރުކުން ތަކުގެ ތެރެއިން ހިމެނޭ އެއްޗެއް ކަމަށް ޝީޢީން ދެކެއެވެ. ނަމަވެސް ސުންނީން ދެކެނީ އެއީ ފަރުޢީ ކަމެއްގެ ގޮތުގައަވެ.\nހަތަރެއް: އުޞޫލުތަކުގައި ޝީޢީންނާ ސުންނީންގެ ދެމެދުގައި ތަފާތުތަކެއް އެބަހުއްޓެވެ. މިސާލަކަށް އިޖުމާޢު އަކީ ޝަރުޢީ ދަލީލެއް ކަމުގައެވެ. ނަމަވެސް ޝީޢީން މި ގޮތަށް މިކަން ނުދެކެއެވެ.\nސުންނީން ޝީޢީންނާ މެދު ދެކޭގޮތް :\nޝީޢީންނަކީ -ހައްދުފަހަނައަޅާފައިވާ މީހުންފިޔަވާ- ހަމަ ސުންނީންވެސް ފަދައިން މާތްﷲ އަށް އީމާންވާ، އަދި އެކަލާނގެ އެއްކައުވަންތަކަން ޤަބޫލު ކުރާ، އަދި ރަސޫލާގެ ނަބީކަން ޤަބޫލުކުރާ ބައެކެވެ. ހަމަ އެހެންމެ އިސްލާމްދީނުގެ ރުކުންތައް ކަމުގައިވާ ޝަހާދަތް، ނަމާދު، ރޯދަ، ޒަކާތް، ޙައްޖު އަކީ ޝިޢީންވެސް ޤަބޫލު ކުރާ އަދި އަދާ ކުރާ ކަންތަކެވެ. ވީމާ ހުރިހާ ޝީޢީންނަކީ މުސްލިމުން ނޫންކަމުގައި ބުނެވޭނެ ޖާގައެއް ނެތެވެ. ނަމަވެސް ޞަޙާބީންނަށާއި ޢާއިޝަތުގެފާނަށް ބަދުބަސްތައް ބުނެ، ނުވަތަ ބައެއްކަހަލަ ބާޠިލު ޢަޤީދާ ހުނަންޏާ، ވަކިވަކި ފަރުދުންނަށް ޝަރުޠުތަކަކާއެކު ކުފުރުގެ ޙުކުމް، ކަމުގެ ޢިލްމުވެރިންނަށް ދެވިދާނެއެވެ.\nސުންނީންނާއި ޝީޢީންގެ ދެމެދުގައި ތަފާތުވުން އެންމެ ބޮޑަށް އުފެދިފައިވާ މައްސަލައަކީ، އިމާމުކަމާއި ގުޅުފައިވާ މައްސަލަތަކެވެ. ދީނުގެ އެހެނިހެން ޙުކުމްތަކުގައި ހުންނަނީ ކުދި ކުދި ތަފާތުތަކެކެވެ. އެއީ ހަމަ ސުންނީ ހަތަރު މަޛްހަބުގެ މެދުގައިވެސް އިޖްތިހާދު ކުރުމުގައި އުފެދިފައި ހުންނަ، ތަފާތުތައް ކަހަލަ ކަމެކެވެ.


Muizzu Sifa Kurevvee Biru Dhakkan Kuraa Kamehge Gothuga - Vaguthu\nމުއިއްޒު ސިފަ ކުރެއްވީ ބިރު ދައްކަން ކުރާ ކަމެއްގެ ގޮތުގައި\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒު. --- ވަގުތު އިމޭޖަސް: މުހައްމަދު އަފްޒަލް\nސެޓްލްމެންޓް އެގްރީމެންޓްގެ ދަށުން ނޫމަޑިއަށް 55 މިލިއަން ޑޮލަރު (848 މިލިއަން ރުފިޔާ) ދޭން ޖެހުނު މައްސަލައިގައި ފުލުސް އޮފީހަށް ހާޒިރު ކުރީ ސަރުކާރުން އޭނާ އަށް ބިރު ދައްކަން ކަމަށް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެއެވެ.\nނޫމަޑި މައްސަލައިގައި މުއިއްޒު މީގެކުރިން ވެސް ފުލުސް އޮފީހަށް ހާޒިރުކޮށްފައިވެއެވެ. އޭރުގައި އޭނާ ފުލުސް އޮފީހަށް ހާޒިރުކޮށްފައި ވަނީ ލޯކަލް ކައުންސިލް އިންތިހާބުގައި ޕީޕީއެމްގެ ޓިކެޓުގައި މާލެ ސިޓީގެ މޭޔަރު ކަމަށް ވާދަ ކުރައްވަން ނިންމަވާފައި ވަނިކޮށެވެ.\nމުއިއްޒު ރޭ ފުލުސް އޮފީހަށް ވަޑައިގަންނަވަނީ. --- ވަގުތު އިމޭޖަސް: މުހައްމަދު އަފްޒަލް\nމުއިއްޒު "ވަގުތަށް" ވިދާޅުވީ ފުލުސް އޮފީހަށް މި ފަހަރު ހާޒިރު ކުރީ ބޯހިޔާވަހިކަމާ ގުޅޭ ގޮތުން ރައްޔިތުން ހަގީގަތް އޮޅުން ފިލުއްވައި ދެއްވުމަށް މަސައްކަތްތަކެއް ކުރައްވަމުން ގެންދެވި ދަނޑިވަޅެއްގައި ކަމަށެވެ. މިއީ ސަރުކާރުން ފުލުހުންނާ ހަވާލު ކުރާ ކަމަކަށް ވިޔަސް، އޭނާ އާއި ފުލުހުންނާ ދޭތެރޭގައި އެއްވެސް މައްސަލައެއް ނެތް ކަމަށް ވެސް މުއިއްޒު ވިދާޅުވިއެވެ.\nސަރުކާރުގެ ފުރަތަމަ ބޯހިޔާވަހިކަމުގެ މަޝްރޫއަށް ފައިސާ ހަމަޖެހުމުގެ ފުރުސަތު ހަނި: މުއިއްޒު\n"ފުލުހުން ވެސް ސަރުކާރުން ހަވާލު ކުރާ ކަމެއް ކުރާނެ. އަޅުގަނޑުގެ އިހްތިރާމް އޮންނާނެ ފުލުހުންނަށް،" މުއިއްޒު ވިދާޅުވިއެވެ.\nރައީސް އިބްރާހިމް މުހައްމަދު ސޯލިހް ސަރުކާރުގެ ބޯހިޔާވަހިކަމުގެ ވައުދު ނުފުއްދޭ ކަމަށް ވިދާޅުވެ، މީގެ ދުވަސްތަކެއް ކުރިން މުއިއްޒު ވަނީ ޓުވީޓުތަކެއް ކުރައްވައިފައެވެ. އަދި ހިޔާ މަޝްރޫއުގެ ފްލެޓެއްގެ އަގުތަކާ ބެހޭ ތަފްސީލްތައް ވެސް މުއިއްޒު ދެއްވިއެވެ.\nމުއިއްޒު ވިދާޅުވީ މި ސަރުކާރު އައި ފަހުން އެއްވެސް ފްލެޓެއް ނިންމިފައި ނުވާ އިރު، އަލަށް ފްލެޓެއް ވެސް އަޅާފައި ނުވާ ކަމަށެވެ. އަދި ދާދި ފަހުން ބިންގާ އެޅި ހައުސިން މަޝްރޫއަކީ ރައްޔިތުންނަށް ދެއްކި ދަޅައެއްގެ ގޮތުގައި މުއިއްޒު ސިފަ ކުރެއްވިއެވެ.\nޑރ. މުއިއްޒު އަނެއްކާ ވެސް ފުލުހަށް ހާޒިރުވާން އަންގައިފި\nރައްޔިތުންނަށްޓަކައި ތަރައްގީގެ މަޝްރޫއުތައް ހިންގުމުގެ ބަދަލުގައި ފެންނަނީ ބަޖެޓުން އެކި ފަރާތްތަކަށް ބަދަލުގެ ގޮތުގައި ފައިސާ ދޭ ތަން ކަމަށް މުއިއްޒު ވިދާޅުވިއެވެ. އަދި ބަދަލުގެ ގޮތުގައި ފައިސާދީ ބަޖެޓު ހުސްވަމުންދާ މަންޒަރު ފެންނަމުންދާ ކަމަށް އޭނާ ވިދާޅުވިއެވެ.\n"އަޅުގަނޑުމެން އެކަންކަމާ ދެކޮޅަށް ވާހަކަ ދައްކާނަން. ރައްޔިތުންނަށް ފެނޭ ބަދަލުގައި ފައިސާ ދޭ ތަން،" މުއިއްޒު ވިދާޅުވިއެވެ.\nމުއިއްޒު ރޭ ޕީޕީއެމާއި ޕީއެންސީގެ އިސް ބޭފުޅުންނާ އެކު. --- ވަގުތު އިމޭޖަސް: މުހައްމަދު އަފްޒަލް\nމުއިއްޒު ވިދާޅުވީ ފުލުސް އޮފީހަށް ހާޒިރުކޮށް ބައި ގަޑިއިރެއް ހާއިރު ތެރޭގައި ބަޔާން ނަގާފައިވާ ކަމަށެވެ. އަދި ފުލުސް އޮފީހަށް ހާޒިރުވާން ފުލުހުން އަންގާ ކޮންމެ ވަގުތެއްގައި ވެސް ދާން ތައްޔާރަށް ހުންނެވި ކަމަށް އޭނާ ވިދާޅުވިއެވެ.\nހައުސިިން ޔުނިޓްތަކެއް އެޅުމަށް ނޫމަޑިއާ އެކު ހެދި އެއްބަސްވުން، ކުރީގެ ރައީސް އަބްދުﷲ ޔާމީންގެ ސަރުކާރުގައި ބާތިލް ކުރި މައްސަލައިގައި ބަދަލަށް 155 މިލިއަން ޑޮލަރު ހޯދަން ނޫމަޑިން އާބިޓްރޭޝަނަށް ހުށަހެޅުމުން ސަރުކާރުން ވަނީ އާބިޓްރޭޝަނުން ބޭރުގައި މަޝްވަރާކޮށް، ބަދަލުގެ ގޮތުގައި 55 މިލިއަން ޑޮލަރު ނޫމަޑި އަށް ދީފައެވެ.\nނޫމަޑީގެ މައްސަލައިގައި ދައުލަތުގެ ހުއްޖަތް ބަލިކަށިވީ އާބިޓްރޭޝަންގައި މުއިއްޒު ދެއްވި ބަޔާން ބަދަލުކުރުމުގެ ސަބަބުން ކަމަށް ފިނޭންސް މިނިސްޓަރު އިބްރާހިމް އަމީރު މީގެކުރިން ރައްޔިތުންގެ މަޖިލިހުގައި ވަނީ ވިދާޅުވެފައެވެ.\nމުއިއްޒުގެ މައްޗަށް ފުލުހުން ކުރާ ތުހުމަތުތަކުގެ ތެރޭގައި ދޮގު މައުލޫމާތު ދިނުމާއި އަދުލް އިންސާފަށް ހުރަސް އެޅުމާއި ދައުލަތުގެ އެކިއެކި މަސައްކަތްތައް ހުއްޓުވުމަށް މަސައްކަތް ކުރުމުގެ ތުހުމަތު ހިމެނެއެވެ. އެ ހުރިހާ ތުހުމަތުތަކަށް މުއިއްޒު އިންކާރު ކުރައްވައެވެ. މިއީ ސިޔާސީ މަގްސަދެއް ހާސިލް ކުރަން ސަރުކާރުން ކުރާ ކަމެއް ކަމަށް ވެސް މުއިއްޒު ވިދާޅުވިއެވެ.\nޖޫން 13, 2020 13:23\nކިތައްމެ ބޮޑުހިޔާނާތެއްވިޔަސް ތަހުގީގު ކޮއްފިއްޔާ އެއީ ބިރުދެއްކުން\nޖޫން 13, 2020 13:38\nތިއީ ފުލުހުން ބަލަން ޖެހޭ މައްސަލައެއް ބާ؟ ނޫނީ އޭސީސީން ބަލަން ޖެހޭ މައްސަލައެއް ނޫންބާ؟


Udhuhsalii madi thah dhooni thakakah!\nއުދުއްސާލި މަޑިތައް ދޫނިތަކަކަށް!\nއުސްފަސްގަނޑުގައި މަޑި އެރުވުމުގައި ކުދިންތަކެއް އުޅެނީ: އަހުމަދު ޝުރާއު | އަވަސް\nރޯދަ މަހާއެކު އަންނަނީ ހަމަ އެކަނި ރޯދަ ހިފުމެއް ވެސް ނޫނެވެ. ޒަމާނުންސުރެ ރޯދައާ ގުޅުވައި ދިވެހިން ކުރާ ގިނަ ކަންތައްތަކެއް ހުރެ އެވެ. ރޯދައަށް ހާއްސަ ކުޅިވަރުތައް ވެސް ގިނަ އެވެ. ރޯދަ ކުރުކުރުމަށް ވަރަށް ކަންކަން ރާވާފައި އޮވެ އެވެ. އޭގެ ތެރެއިން ވެސް ޒަމާންވީ އެއް ކަމަކަށް ފާޑު ފާޑަށް މަޑި އާއި ގުޑި ހެދުމާއި އެރުވުން ވާނެ އެވެ.\nރޯދަ މަހު އަސުރު ނަމާދު ނިމިގެން ދަރިން ގޮވައިގެން އަތިރި މައްޗަށް މަޑި އަރުވަން ނުކުތުމަކީ ގިނަ ބައްޕަމެންގެ އާދައެކެވެ. އަދި އެއީ މިއަދާ ހަމައަށް ވެސް ފަނޑު ނުވި ރޯދަ ކުރުކުރުމެކެވެ. މަޑި އެރުވުމުގައި ދަރިންނާއި ބަފައިން އުޅެނީ އެކަމާ ފިސާރި ވެގެނެވެ. ރޯދަ ވިއްލާ ގަޑި ޖެހޭ ގޮތް ވެސް ގިނަ ފަހަރަށް އޮންނަނީ ދެބަފައިންނަށް ނޭނގިފަ އެވެ. މިކަމަށް ބަދަލެއް ނައި ނަމަވެސް ކަމުގެ ވައްޓަފާޅިއަށާއި މިހާރު މަޑި/ގުޑި ތަކަށް ބަލާލުމުން އޮތީ ބޮޑު ބަދަލެއް އައިސްފައިކަން ވަރަށް ރީއަޗަށް ހަވީރުގައި ގަޑީގައި ފެންނާނެ އެވެ.\n"ކައިޓް ޝޭޕް" އެއީ ވަކި ބައްޓަމެކެވެ. ނޫސް ކަރުދާހުން ކުރީގައި އަމިއްލަ އަތުން މަޑި ހަދައި އުޅުނުއިރު ވެސް އެ ބައްޓަން ނޫން ބައްޓަމަކަށް މަޑިއެއް ނުހުރެ އެވެ. އެއަށްފަހު ބޭރުން މަޑި އެތެރެކުރަން ފެށިއިރު ވެސް މަޑި ހުންނަނީ އެ ބައްޓަމަށެވެ. ނަމަވެސް މިއަދުގެ ދަރީންނާއި ބަފައި ރޯދަ ކުރާއިރު އަތުގައި އޮންނަނީ މަޑިއެއް ވެސް ގުޑިއެއް ވެސް ނޫނެވެ. ދޫންޏެއް ނޫނީ މަހެއް އެންޏާ ކޮންމެވެސް އުދުހޭ ސޫތްޕެކެވެ. ކުރިން ވައި އަޅުވައި އުދުއްސި މަޑިތައް ފިޔަ ފަޅައި ދޫނިތަކަކަށް ބަދަލުވީ އެވެ.\nމިއީ މިކަމަށް އައިސްފައިވާ ބޮޑު ބަދަލެކެވެ. "ކައިޓް ޝޭޕް" މަޑިއެއް މިހާރު ހޯދުން ވަނީ ވަރަށް އުނދަގޫ ވެސް ކަމަކަށެވެ.\n"ކުދިންވެސް ގަޔާ ވަނީ ކޮންމެވެސް ރީތި ބައްޓަމަކަށް އޮތް ބޮޑު ދޫންޏެއް ވައިގެ ތެރެއަށް އެއްލެންޏާ" މަޑި އަރުވަން ގޮސް އުޅުނު މީހަކު ބުންޏެވެ.\nމާލޭގައި މަޑި އަރުވަން އުސް ފަސްގަނޑަށް ދާއިރާއިރު އެ ތަނުގައި ތަފާތު ދޫނިދޫނީގެ މަޑިތައް ވިއްކުމަށް މީހުން ތިބެ އެވެ. މަޑިއެއް ހޯދަން ތަންތަނަށް ދުވާކަށް ވެސް މިހާރު ނުޖެހެ އެވެ. މަޑިއެއް ހަދަން މަޑި ހަދާ މީހާގެ ގެއަށް ދާން ހަނދާން ހުރި މީހެއް ވެސް މިހާރު ހުންނާނެ ހެނެއް ހިއެއް ނުވެ އެވެ.\nމަޑި އެރުވުމުގެ ސަގާފަތަށް ދިވެހިން ފޫއްސެއް ނުވި އެވެ. ނުވެސް ވާނެ ކަންނޭނގެ އެވެ. އެކަމަކު ދިވެހިން އުދުއްސާ މަޑިތަކަށް ޒަމާނާއެކު ދާނީ ބަދަލުތައް އަންނަމުންނެވެ. ނޫސްކަރުދާހު މަޑިން ފެށިގެން ދޫނި ބައްޓަމުގެ މަޑިއާ ހަމައަށް ދިވެހިން މިހާރު މިތިބީ ވާސިލުވެފަ އެވެ.\nސަގާފަތް ރޯދަ މަސް\nމިސްކިތަކުގައި ބީދޭސީންގެ މަލާފަތް!\nދިވެހިންގެ ބަދަހިކަމަށް ރޯދައިން އާ ދިރުމެއް!


Rey Maaziyaa aai Milandhoo bahdhalukuri match Maaziyaa kaamiyaabu koffi.\nއުރީދޫ ދިވެހި ޕްރިމިއަރ ލީގުގައި ރޭ މާޒިޔާ ސްޕޯޓްސް އެންޑް ރެކްރިއޭޝަނާއި ށ.މިލަންދޫ ވާދަކުރި މެޗް މާޒިޔާ ކާމިޔާބުކޮށްފިއެވެ. މިމެޗް މާޒިޔާއިން ކާމިޔާބުކުރީ 1 –0އެވެ.\nމެޗުގެ ފުރަތަމަ ހާފުގައި މާޒިޔާއަށް ލަނޑު ޖަހާނެ ގިނަ ފުރުސަތުތަކެއް ލިބުނެވެ. އެގޮތުން ހަސަން ޝިފާޒް، އަހުމަދު އިމާޒް، އިސްމާއިލް އީސަ އަދި އަސަދުﷲ އަބްދުﷲގެ އިތުރުން ބިދޭސީ ފޯވާޑް އަންދެރޭ ކެރިކަށްވެސް ހުސް ގިނަ ފުރުސަތުތަކެއް ލިބުނެވެ. ފުރަތަމަ ހާފްގައި ލިބުނު އަނިޔާއަކާއި ގުޅިގެން މާޒިޔާއަށް ޖެހުނީ ކެޕްޓަން އަސަދުﷲ އަބްދުﷲ ބަދަލަކުރާށެވެ.\nދެވަނަ ހާފްގައިވެސް މާޒިޔާއިން ގިނަ ހަމަލާތަކެއް އުފެއްދިއިރު، އެޓީމަށް މިލަންދޫގެ ގޯލް ފޫއަޅުވާލެވުނީ މެޗުގެ 83 ވަނަ މިނެޓުގައެވެ. މި ލަނޑު އެޓީމަށް ޖަހައިދިނީ އަންދްރޭ ކެރިކެވެ. ލަނޑަށްފަހުވެސް މާޒިޔާގެ ކެރިކް އަދި އުމެއިރަށް ލަނޑު ޖަހާނެ ފުރުސަތު ލިބުނެވެ.\nމެޗުގައި ށ.މިލަންދޫވެސް މާޒިޔާގެ ގޯލަށް ހަމަލާތަކެއް ފޮނުވާލިއެވެ. ކައުންޓާރ އެޓޭކުގައި މިލަންދޫގެ މުޙައްމަދު ޒާމީރު އަދި އިޝާން އިބްރާހިމް ފޮނުވާލި ހަމަލާތަކުގެ ހުރަހަކަށްވީ މާޒިޔާގެ ކީޕަރު މަހުމޫދު އަލް ޔޫސުފެވެ.\nމި މެޗުން ލިބުނު ތިން ޕޮއިންޓާއިކު ކުޅުނު ތިން މެޗް ކާމިޔާބުކޮށް މާޒިޔާވަނީ ލީގު ތާވަލްގެ އެއްވަނައިގައި ތިން ޕޮއިންޓްގެ ލީޑެއް ނަގާފައެވެ. ތާވަލްގެ ދެވަނައިގައި އޮތީ ޓީސީ ސްޕޯޓްސް ކުލަބެވެ، ތިންވަނައިގައި އޮތީ ނިއުރޭޑިއަންޓް ސްޕޯޓްސް ކުލަބެވެ. އަދި ހަތަރުވަނައިގައި އޮތީ ކުލަބު ގްރީން ސްޓްރީޓްސްއެވެ. ޓީސީ، ނިއު އަދި ގްރީނަށްވެސް ލިބިފައިވަނީ ހަ ޕޮއިންޓެވެ.\nލީގުގެ ކުޅުން ދެން އޮންނާނީ އަންނަ ބުދަދުވަހުގެ ހަވީރެވެ. ބުދަ ދުވަހުގެ ހަވީރު ކުޅޭ މެޗުގައި ޓީސީ ނިކުންނާނީ މިލަންދޫއާއި ދެކޮޅަށެވެ. ބުދަ ދުވަހުގެ ރޭ ކުޅޭ މެޗުގައި މާޒިޔާ ނިކުންނާނީ ގދ. ތިނަދުއާއި ދެކޮޅަށެވެ.


India Ge Consulate Eh Addu Gai Gaaim Kuran Jehey Sababeh Nei: Dr. Didi - Vaguthu\nކުރީގެ އުއްތަމަ ފަނޑިޔާރު ޑރ. އަހްމަދު އަބްދުﷲ ދީދީ - ފޮޓޯ ރައީސް އޮފީސް\nއިންޑިއާގެ ކޮންސިއުލޭޓެއް އައްޑޫ ސިޓީގައި ގާއިމް ކުރަން ޖެހޭ މަގްބޫލް ސަބަބެއް އޮތް ކަމުގައި ދެކެވަޑައިނުގަންނަވާ ކަމަށް ކުރީގެ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ ވިދާޅުވެއްޖެއެވެ.\nމިކަމާ ގުޅިގެން ޑރ. އަހުމަދު އަބްދުﷲ ދީދީ ކުރެއްވި ޓްވީޓެއްގައި ވިދާޅުވީ، ދެ ދައުލަތެއްގެ ތެރޭގައި ކޮންސިއުލާ ގުޅުން ގާއިމް ކުރަން ޖެހޭނީ ދެ ފަރާތުގެ ވެސް ރުހުން އޮވެގެން ކަމަށެވެ.\n"ފޮރުވިފައިވާ އިންޑިއާގެ އެޖެންޑާ ވަރަށް ސާފު ކަމަށް އާންމު ރައްޔިތުން ދެކެނީ، އިންޑިއާގެ ކޮންސިއުލޭޓެއް އައްޑޫގައި ގާއިމް ކުރަން ޖެހޭ މަގްބޫލް ސަބަބެއް އޮތް ކަމަކަށް ނުފެނޭ،" އައްޑުއަށް އުފަން ޑރ. އަހުމަދު އަބްދުﷲ ދީދީ ލިޔުއްވާފައިވެއެވެ.\nފޮރުވިފައިވާ އިންޑިއާގެ އެޖެންޑާ ވަރަށް ސާފުކަމަށް ޢާންމު ރައްޔިތުން ދެކެނީ ؛ އިންޑިއާގެ ކޮންސިއުލޭޓެއް އައްޑޫ ސިޓީގައި ޤާއިމުކުރަންޖެހޭ މަޤްބޫލު ސަބަބެއް އޮތްކަމަކަށް ނުފެނޭ https://t.co/E8Qp0Y5XPT\n— Dr. Ahmed Abdulla Didi (@AABDULLADIDI) May 26, 2021\nއައްޑޫ ސިޓީގައި އިންޑިއާގެ ކޮންސިއުލޭޓެއް ގާއިމް ކުރުމާ ދެކޮޅަށް "ސޭވް އައްޑޫ، އިންޑިއާ އައުޓް" ގެ ޝިޔާރާއެކު މީސް މީޑިއާ ކެމްޕޭނެއް ވެސް ވަނީ ފަށައިފައެވެ.\nއެކަމަކު ހިތަދޫ އުތުރު ދާއިރާގެ މެންބަރު މުހައްމަދު އަސްލަމް ވަނީ މި ކަމުގެ ސަބަބުން އައްޑޫގެ ވިޔަފާރިތައް ވަރުގަދަ ވާނެ ކަމަށް ވިދާޅުވެ އެ ކަމުގެ ދިފާއުގައި ޓްވީޓެއް ކުރައްވައިފައެވެ. އައްޑޫގެ ދާއިރާއެއް ތަމްސީލް ކުރައްވާ އެހެން މަޖިލިސް މެންބަރަކު މި މައުޟޫއުގައި އަދި ވާހަކައެއް ނުދައްކަވައެވެ.\nމެއި 27, 2021 10:07\nމީރު ބުއިންތައް ގިނަ ބަޔަކަށް ލިބޭނެ އެވެ.\nދަންނަ ކަލޭގެފާނު ނުބެހޭ ކަމެއްނޯވެޔޭދޯ ދެން މީނަ މިކަލޭގެ ފަންޑިޔާރަކަށް ހުރިއިރު ކިހާތަންތަނަށް އްތްބާނާނެ އަސްލު ސިފަ މިހިރަގެން ފެންނަނީ އަލްއަޒުހަރުން ޕީއެޗްޑީ ހަދާގެން ހުރި ގުރްއާން ހިތުދަސް ދަންނަބޭކަލެކޯވެސްކިޔާއުޅުނު މަށަށް މިމީހުންނަށް ހައްގުނަމަކީ މުނާފިގު ކަލޭގެ\nމެއި 27, 2021 10:37\nޖޭ ވިޔަސް ބޮޑު ވަރު! އައްޑު އަށް ލިބޭނީ މަންފާ ކަން އިގޭތީ ނުންބާ\nމެއި 27, 2021 14:17\nއިންޑިޔާ އާއި ގުޅުން ބަދަހި ކުރުން މައްސަލައެއް ނޫން.. ކޮންސިއުލޭޓޭ ދުރަނަ އޭ ކިޔާފައި މިރާއްޖެއަށް އެއްވެސް ކާފަރު ގަވްމަކަށް އަތްގަދަ ކުރުމަށް ފުރުސަތު ދެވިގެން ނުވާނެ\nމެއި 27, 2021 10:50\nއައްޑޫ އެއްކޮއް އިންޑިއާއައް ދޭނެ އަދި\nމެއި 27, 2021 12:12\nއައްޑޫގައިހުރި އިންޑިޔާގެ މިލިޓަރީ ބޭސްްގެ ކަންކަން ފަސޭހަވާނެނޫންތޯ؟ ދެނ3އަހަރެއްހާ ދުވަސްފަހުން އައްޑު އެއީ ސުވަދީޕް އަށް ހަދާ، ލަކްޝަދީޕު އަށް ހެދިހެން ހަދާފަ ވެޖިޓޭރިއަނުންނަށް ގާނޫނުން ބަދަލުކޮށް. ރައްޔިތުންގެ ގެދޮރު ފޭރި އިންޑިޔާ މީހުން އެތާ އާބާދުކުރީމަ އައްޑޫ ރައްޔިތުން އެދޭ ތަރައްގީ ހުންނާނީ ލިބިފަ. ވައްސަލާމް\nމެއި 27, 2021 12:40\nކަލޭ ހުކުންތައް ކުރި އިރުވެސް ތިޔަ ގޮތަށް އިންސާފުން ކުރި ނަމަ.\nމެއި 27, 2021 12:42\nމީނަ ސަރުކާރުން ކުރާ ހުރިހާ ކަމަކަށް ޓްވިޓަރ ގައި ފާޑު ކިޔައި. އެހެންވީމަ މިހާރު އެނގޭ އޭރު މީނަ ކުރީ ސިޔާސީ ހުކުމްކަން.\nމެއި 27, 2021 14:19\nފަނޑިޔާރުގެ ހުކުމް މިއައީ މުޅިންއިދިކޮޅަށް. ތިޔަހުކުމް ރިވިއުކުރަން ޖެހޭ.\nމެއި 27, 2021 14:23\nޖާސޫސްކޮށް ދިވެހިރާއްޖެއަށް އަތްގަދަކުރަން. އިންޑިއާ ބޭރުކުރޭ


Meyah valhieh herifai inkan neyngi 14 mas\nމެޔަށް ވަޅިއެއް ހެރިފައި އިންކަން ނޭނގި 14 މަސް\nކެންޓުގެ މޭގެ އެކްސްރޭގައި ވަޅި ރީތިކޮށް ފެންނަން އިނދޭ\nފިލިޕީންސްގެ ޒުވާން ފިރިހެނަކަށް މީގެ އަހަރެއްހާ ދުވަސް ކުރިން ބަޔަކު ވަޅިން ހަމަލަ ދިނެވެ. އޭނާ ވަގުތުން ހޮސްޕިޓަލަށް ގެންގޮސް ފަރުވާ ދީ މުޅިން ފަސޭހަ ވެސް ވި އެވެ. ނަމަވެސް ހޮސްޕިޓަލުން ފަސޭހަވެގެން ދޫކޮށްލިއިރު ވަޅީގެ ހަތަރު އިންޗި ދިގު ތިލަ އޭނާގެ މޭގައި އިނދެދާނެ ކަމަކަށް އެ މީހާ ކުޑަކޮށް ވެސް ހިޔެއް ނުކުރެ އެވެ.\nކެންޓް ރަޔަން ޓަމާއޯ އަށް ވަޅިން ހަމަލަދިނީ މިދިޔަ އަހަރުގެ ޖެނުއަރީ މަހު އެވެ. ފިލިޕީންސްގެ ސިޓީއެއް ކަމަށްވާ ކިޑަޕަވަން އަށް މަސައްކަތެއް ކުރަން ގޮސްފައި އައި މަގުމަތީގަ އެވެ.\nކެންޓް ބުނި ގޮތުގައި އޭނާގެ މެޔަށް ބަޔަކު ވަޅި ހަރާ ޒަޚަމް ކޮށްލުމުން ހޮސްޕިޓަލަށް ގެންގޮސް އެ ޒަޚަމް ފަހައި ތަދުކަނޑުވާ ބޭސް ދީފައި ފޮނުވާލީ އެވެ. އޭނާ ހޮސްޕިޓަލުން ގެޔަށް ދިޔައިރު ވަޅީގެ ތިލަ އޭނާގެ މޭގައި އިނދެދާނެ ކަމަކަށް ޚިޔާލަކަށް ވެސް ނާދެ އެވެ.\nވަޅީގެ ތިލަ މޭގައި އަދި ވެސް އިންކަން އޭނާއަށް އެނގުނީ ވަޒީފާ އަކަށް ވަންނަންވެގެން ހެލްތު ޗެކަޕެއް ހަދަން މިހިނގާ މާޗު މަހުގެ 23 ވަނަ ދުވަހު ހެދި ޓެސްޓް ތަކަކުންނެވެ. އޭނާ ނެގި މޭގެ އެކްސްރޭގައި ވަރަށް ރީއްޗަށް ވަޅި މޭ ކަށިތަކާ ޖެހިގެން ފުއްޕާމޭ ފޫއަޅުވާނުލާ ކިރިޔަކިރިޔާ އިންދާ ފެނެ އެވެ.\nވަޅިން އިންކަން އެނގުމުން ކެންޓް ބިރުން ހަލާކުވާވަރު ވިއެވެ. އަދި އޭނާ އަށް ފަރުވާ ދިން ހޮސްޕިޓަލަށް ގޮސް އޭނާ އޮޕަރޭޝަން ކުރި ޑޮކްޓަރުންނަށް ދައްކާ އެ ވަޅި ނަގާދޭން އޭނާ މިހާރު ވަނީ އެދިފަ އެވެ. އަދި ވަޅި އިންދާ އޭނާ އަށް އެއްވެސް ވަޒީފާ އަކަށް ނުދެވޭނެ ކަމަށް ވެސް ކެންޓް ބުނެފައި ވެއެވެ. ސަބަބަކީ ވަޅި މޭގައި އިންދާ ވަޒީ ފާއަށް ނުކުތުމަކީ ރައްކާތެރިކަމެއް ކަމަށް އޭނާ އަށް އަލަށް ވަޒީފާ ދޭ ފަރާތަށް ގަބޫލު ނުކުރެވޭތީ ކަމަށް ވެސް ކެންޓް ބުންޏެވެ.\n"އަހަރެން ގަބޫލުކުރާ ގޮތުގައި އަހަރެންގެ މެޔަށް ވަޅި ހެރުނު ޒަޚަމް ރަނގަޅަށް ޗެކް ނުކުރުމުގައި ޑޮކްޓަރުންގެ އިހުމާލު އެބައޮތް. އެހެންވީމަ އެ މީހުން ޖެހޭނެ މިކަން ރަނގަޅު ކޮށްދޭން،" ފިލިޕީންސް ނޫހަކަށް ދިން އިންޓަވިއު އެއްގައި ކެންޓް ބުންޏެވެ.\nކެންޓް ބުނީ ހޮސްޕިޓަލުން ކުރިހާ ވެސް ކަމަކީ އޭނާގެ މޭގައި ހުރި ޒަޚަމުން ލޭ ނާންނަގޮތް ހަދައި އެތަން ފަހައި ބޭސް އެޅުން ކަމަށެވެ. އަދި ތަދު ކަނޑުވަން ބޭސް ދީފައިވާ ގެއަށް ފޮނުވާލީ ކަމަށެވެ.\n"އޭގެ ފަހުން ވެސް ކުޑަކޮށް ތަދުވޭ. ނަމަވެސް ޑޮކްޓަރަކަށް ދައްކާ ވަރެއް ނުވޭ. އެހެން ހުރެލާފައި އަމިއްލަ އަށް ރަނގަޅުވޭ. މިހާރު ތަދުވާ ސަބަބު އެނގުމުން އަހަރެންނަށް ހިތް ހަމަޖެހުން ލިބިއްޖެ،" ކެންޓް ބުންޏެވެ.\nހޮސްޕިޓަލާ ދެކޮޅަށް އެއްވެސް ފިޔަވަޅެއް އަޅަން ކެންޓް ބޭނުމެއް ނޫނެވެ. ނަމަވެސް އެ ހޮސްޕިޓަލުގެ ޑޮކްޓަރުންގެ އިހުމާލުން ދިމާވި މައްސަލަ ހައްލުކޮށްދޭން އެ މީހުންގެ ކިބައިން އޭނާ އެދިފައި ވެ އެވެ. ސަބަބަކީ މި ފަދަ ބޮޑު އޮޕަރޭޝަނެއް އަމިއްލަ އަށް ކުރާ ވަރުގެ ފައިސާގެ ތަނަވަސްކަން އޭނާގެ ކިބައިގައި ނެތުމެވެ.


ބޮއިންގްއިން ބޭނުންވަނީ އެ ކުންފުނީގައި މަސައްކަތްކުރާ ކަޅު ނަސްލުގެ މީހުން އަދިވެސް އިތުރު ކުރުމަށް – DhiDaily\nބޮއިންގްއިން ބޭނުންވަނީ އެ ކުންފުނީގައި މަސައްކަތްކުރާ ކަޅު ނަސްލުގެ މީހުން އަދިވެސް އިތުރު ކުރުމަށް\nދުނިޔޭގެ މަތިންދާ ބޯޓު އުފައްދާ އެންމެ ބޮޑު އެއް ކުންފުނި ކަމަށްވާ ބޮއިންގްގައި އެމެރިކާގެ ކަޅު ނަސްލުގެ މީހުން އަދިވެސް އިތުރު ކުރުމަށް ބޭނުންވާ ކަމަށް އެ ކުންފުނީގެ ސީއީއޯ ޑޭވް ކެލްހޯން ވިދާޅުވެއްޖެއެވެ.\nހުކުރު ދުވަހު އެ ކުންފުނީގެ ހުރިހާ މުއައްޒަފުންނަށް ނިސްބަތްކޮށް ނެރެފައިވާ މެމޯ އެއްގައި އޭނާ ވިދާޅުވެފައިވަނީ އެ ކުންފުނީގައި ވަޒީފާ އަދާ ކުރަމުންދާ މީހުންގެ 20% އަކީ އެމެރިކާގެ ކަޅު ނަސްލަށް ނިސްބަތްވާ މީހުންގެ ގޮތުގައި ކަނޑައަޅަން ނިންމާފައިވާކަމަށެވެ.\nކަލްހޯން ވިދާޅުވާ ގޮތުގައި އަދިވެސް ގިނަ މަސައްކަތް ތަކެއް ކުރަން އެބަ އޮތެވެ. އަދި އޭނާގެ ހުވަފެނެއް މީގައި ވާ ކަމަށާއި، މިހާރު އެމެރިކާގައި މުޒާހަރާ ކުރަމުންދާ މައްސަލަ، ކަޅު ނަސްލުގެ މީހެއް ގަޔަށް ބަޑި ޖަހައި ޒަޚަމް ކޮށްލި މައްސަލައަށްވެސް އޭނާ ވަނީ އަލި އަޅުވާލައްވާފައެވެ.\nބޮއިންގްގައި މި ވަގުތު ކަޅު ނަސްލަށް ނިސްބަތްވަނީ ކިތައް މީހުން ކަމެއް އެ ކުންފުންޏަކުން ހާމަ އެއް ނުކުރެއެވެ. ނަމަވެސް، އެ ކުންފުނީގެ 737 މެކްސް މަރުކާގެ ދެ ބޯޓު ވެއްޓުމާއި، ކޮވިޑް-19 ގެ ސަބަބުން ބައިވަރު މުއައްޒަފުން ވަނީ އެ ކުންފުނިން ކަނޑާލާފައެވެ.\nމިޔަރެއް ދިން ހަމަލާއެއްގައި މީހަކު މަރުވެއްޖެ\nއިންޓަނެޓް ޕެކޭޖް ހުސްކޮށްލުމުން އައި ރުޅިގައި އަމިއްލަ ކޮއްކޮ މަރާލައިފި\nނެބްރާސްކާގެ ސަރަހައްދެއްގައި ހިނގައިދިޔަ ބަނޑީގެ ހަމަލާގައި ދެ މީހުން މަރުވެއްޖެ\nކެނެޑާގެ އެންމެ ބޮޑު ސިޓީ ލޮކްޑައުން ކޮށްފި


Dhiraagu Prepaid 75 Mini data bundle activate kohgen 200% data | MBS NEWS\nދިރާގުން ވަނީ ޕްރީޕެއިޑް ކަސްޓަމަރުންނަށް 200 ޕަސެންޓް އިތުރު ޑޭޓާ ލިބޭ ޕްރޮމޯޝަނެއް ފަށާފައި.\nދިރާގު ޕްރީޕެއިޑް 75 މިނީ ޑޭޓާ ބަންޑްލެއް އެކްޓިވޭޓްކޮށްގެން 200 ޕަސެންޓް ޑޭޓާ\n19 February 2021, 01:42\nދިރާގުގެ ޕްރީޕެއިޑް ކަސްޓަމަރުން 75 ރުފިޔާގެ މިނީ ޑޭޓާ ބަންޑްލްއެއް އެކްޓިވޭޓް ކޮށްގެން 200 ޕަސެންޓް އިތުރު ޑޭޓާ ލިބޭ ޕްރޮމޯޝަނެއް ފަށައިފި އެވެ.\nމި ޕްރޮމޯޝަންގެ ދަށުން ކަސްޓަމަރުންނަށް 75 ރުފިޔާ އަށް 1.5 ޖީބީގެ ބަދަލުގައި 4.5 ޖީބީގެ ޑޭޓާ ލިބޭނެ އެވެ.\nދިރާގުން ބުނިގޮތުގައި ޕްރީޕެއިޑް ކަސްޓަމަރުންނަށް ޚާއްސަކޮށްގެން މި ތައާރަފުކުރި އޮފާ ދިރާގު މޮބައިލް އެޕްލިކޭޝަން މެދުވެރިކޮށް ނުވަތަ 343 އަށް އެސްއެމްއެސްއެއް ފޮނުވައިގެން އެކްޓިވޭޓް ކުރެވޭނެ އެވެ. މިނީ ޑޭޓާ ޕެކޭޖުގެ މުއްދަތަކީ ހަތް ދުވަހެވެ. މިއަދު އިއުލާންކުރި މި ޕްރޮމޯޝަން ކުރިއަށްގެންދިއުމަށް ހަމަޖެހިފައިވަނީ އަންނަ މަހުގެ ތިނެއްގެ ނިޔަލަށެވެ.\nމީގެ އިތުރުން ދިރާގުން ވަނީ ދާދި ފަހުން މޮބައިލް ޕްރީޕެއިޑް ޕެކޭޖްތަކަށް ބޮޑު ބަދަލުތަކެއް ގެނެސް، "ޕްރީޕެއިޑް ކޮމްބޯ ޕްލޭންސް" ތައާރަފުކޮށްފައެވެ. މި ބަދަލުތަކާއެކު މިހާރު ކަސްޓަމަރުންނަށް ފަސޭހަކަމާއެކު ވޮއިސް އާއި އެސްއެމްއެސް އަދި ޑޭޓާ، އެއް ކޮމްބޯ ޕްލޭނަކުން އެކްޓިވޭޓް ކޮށްލެވޭނެއެވެ. އަދި ހިލޭ "ޕަރކްސް" ވެސް މިހާރު ދިރާގު ޕްރީޕެއިޑުން ލިބޭނެ ކަމަށް ވެސް އެ ކުންފުނިން ބުންޏެވެ.\nއެ ކުންފުނިން ބުނީ އަބަދުވެސް މަސައްކަތް ކުރަނީ ކަސްޓަމަރުންނަށް ހެޔޮ އަގެއްގައި ގިނަ ފައިދާތަކެއް ހޯދައިދީ ކަސްޓަމަރުންގެ ޑިޖިޓަލް ތަޖުރިބާ އިތުރަށް ފުރިހަމަ ކުރުމަށް ކަމަށެވެ.\nވިޔަފާރި މުއާސަލާތު ދިރާގު ޕްރޮމޯޝަންސް


COVID-19 ge Imthihaanun Feyliveetha? - vNews.mv\nކޮވިޑް-19 ބަހަނާއަކަށް ހަދައިގެން ޙާލަތާއި ބޭރު އަދި ނުބައްދަލު ބާރު ބޭނުންކުރިތަ؟\nޖާދުﷲ ސައީދު 09 April 2021, 02:36\nޝަރުޢީ ޙުކުމަކާއި ނުލައި މީހުން މެރުމުގެ މައްސަލަތައް ބޭޒާރު ކުރުމުގައި އިސްކޮށް ޙަރަކާތްތެރިވި އޭންސް ކެލަމާރޑް ދެކިވަޑައިގަންނަވާ ގޮތުގައި ކޮވިޑް-19 ގެ އިމްތިޙާނުން ސަރުކާރުތައް ވަނީ ފޭލިވެފައެވެ.\nއިންސާނީ ޙައްޤުތަކަށް ވަކާލާތު ކުރުމުގައި ފަރަންސޭސިވިލާތުން އުފެދުނު ކެލަމާރޑުގެ މަޝްހޫރުކަން ބޮޑުވެގެން ދިޔައީވެސް ސަޢޫދީ ނޫސްވެރިއާ ޖަމާލް ޚާޝަޤްޖީގެ މަރުގެ ތަޙުޤީޤުގެ ތެރެއިންނެވެ. އެހެން ނަމަވެސް އެމްނެސްޓީ އިންޓަރނޭޝަނަލްގެ ހުންގާނުގައި ހިފުމާއިއެކު މިހާރު އަނެއްކާވެސް އިންސާނީ ޙައްޤުތައް ނިގުޅައިގަތުމުގެ މައްސަލައިގާ ކެލަމާޑް މިހާރުވަނީ އެހެން އުސްމިނަކަށް ވަޑައިގެންފައެވެ. މިއަދު ދުނިޔޭގައިވާ އެންމެ ނުތަނަވަސްކަންބޮޑު މައްސަލައާއި ދިމާއަށް އެނބުރިވަޑައިގެންފައެވެ – އެއީ ދުނިޔޭގެ ހުރިހާ ކަންކޮޅަކުން މިނިވަންކަން ގެއްލެމުންދާ ކޮރޯނާ ވައިރަސްގެ ވަބާ ނިމުމަކަށް ގެނައުމަށްޓަކައި ވެކްސިން ދިނުމާއި ބެހުމުގައި ހަމަހަމަކަން ގެއްލިފައިވާތީއެވެ.\nއެމްނެސްޓީ އިންޓަރނޭޝަނަލްއިންވަނީ އެމީހުންގެ އަހަރީ ރިޕޯރޓު ބުދަދުވަހު ނެރިފައެވެ. މި ރިޕޯރޓުގައި ބުނެފައިވާ ގޮތުގައި، ސަރުކާރުތަކުން ކޮރޯނާވައިރަހުގެ ވަބާއަކީ ބަހަނާއަކަށް ހަދައިގެން އިންސާނީ ޙައްޤުތައް ހިފަހައްޓައިފައިވާ ކަމުގައެވެ. އަދި މިވަބާއަކީ އަޞްލު ސަބަބު ކަމަށްވިޔަސް ޙަޤީޤަތަކީ އިންސާނީ ޙައްޤުތަކަށް ނުތަވަސްކަން ދިނުން ކަމުގައެވެ.\nފުޅާދާއިރާއެއްގެ މައްޗަށް ބަލައިލައިފައިވާ މި ރިޕޯރޓުގައި މި ބަހަނާއާއިގެން ސަރުކާރުތަކުގެ ނުފޫޒާއި ބާރުގެ ބޭނުން ކޮށްފައިވާ ކަމަށް ބުނެފައިވާއިރު ޚާއްޞަ ގޮތެއްގައި މިޔަންމާއައި ރަޝިއާ ފާހަގަކޮށްފައިވެއެވެ. ހަމަ އެއާއިއެކު އިނގިރޭސިވިލާތާއި އެމެރިކާގައި އިޙުތިޖާޖުތަކާއި ދެކޮޅަށް ބޭނުންކުރަން އިތުރު ގަދަފަދަ ބާރުތަކެއް ކޮރޯނާ ވައިރަހާއި ގުޅުވައިފައި ފުލުހުންނަށް ދީފައިވާ ކަމަށް ބުނެފައިވެއެވެ.\nމި ވައިރަހާއި އެއާއި ގުޅުވައިގެން ގިނަ ޙައްްޤުތަކެއް ނިގުޅައިގަނެވިފައިވަނީ ނިކަމެތީންގެއެވެ. އަދި އެކަން ނިމުމަކަށް ގެނެވެން އަންނަނީ ދުނިޔޭގައި އެންމެނަށް އެއްވަރަށް ވެކްސިން ލިބިގެން ކަމަށް ކެލަމާރޑް ވިދާޅުވިއެވެ.\nކޮވިޑް-19އިގެ ޝިކާރައަށްވެގެންދިޔަތަން އަހަރެމެންނަށް ފެނުނީ އެންމެ ހިތްދަތި ޙާލުގައި އުޅޭ މީހުނާއި އެންމެ ނިކަމެތީ ގުރޫޕުތައް. އަދި އެމީހުންނަކީ އިނގިރޭސި ވިލާތަކަސް ފަރަންސޭސި ވިލާތަކަސް އަދި އެމެރިކާއާއި އިންޑިއާއަށް ކަމުގައި ވިޔަސް ހަމަ އެފަދަ. އަދި ބްރެޒިލުންވެސް ފެނުނީ ހަމައެހެން. އެހެންވީމާ ދުނިޔަވީ މުޖުތަމަޢެއްގެ ގޮތުގައި އަދި ޤައުމީ މުޖުތަމައެއްގެ ގޮތުގައި ކޮވިޑް-19 ހުށަހަޅައިދިން އިމްތިޙާނުން އަހަރެމެން މިވަނީ ފޭލިވެފައި."\nކެލަމާރޑަކީ ބާރުގަދަ މީހަކަށް ފާޑުކިޔައިލުމަށްވެސް ފަސްޖެހިވަޑައިގަންނަވާ ބޭފުޅެއްނޫނެވެ. އދ.ގެ ޚާއްޞަ ރަޕޮޓިއަރއެއްގެ ގޮތުގައި ހުންނެވިއިރު 2019 ވަނަ އަހަރު އޭނާވަނީ، ޚާޝަޤްޖީ މަރައިލީ ދައުލަތަކުން ރޭވި ޖަރީމާއަކުން ކަމަށް ސާބިތުހެކި ލިބިވަޑައިގެންފައި ކަމަށް ވިދާޅުވެފައެވެ. އަދި އެމެރިކާގެ ޑްރޯން ޙަމަލާއަކުން ޝަހީދުކޮށްލި އީރާނުގެ ޖެނެރަލް ޤާސިމް ސުލައިމާނީގެ މަރުގެ ތަޙުޤީޤުގައި ބައިވެރިވެވަޑައިގަތެވެ. އޭނާ ވިދާޅުވެފައިވަނީ އެއީ ޣައިރުޤާނޫނީ އަމަލެއް ކަމުގައެވެ. އަދި ހަމަ މިހިނގާ ހަފްތާގެ ކުރީކޮޅު އޭނާ ވިދާޅުވެފައިވަނީ ރަޝިއާގެ އިދިކޮޅު ލީޑަރު އަލެކްސީ ނަވަލްނީގެ ވިންދުތައް ކުރުގަޅުވައިލައިގެން އަވަހާރަކޮށްލުމަށް ރަޝިއާ ސަރުކާރުން ރާވަމުންދާކަމުގެ ނުރައްކާ އެބައޮތް ކަމުގައެވެ.\nކެލަމާރޑް ވިދާޅުވީ އޭނާ އިސްވެ ހުންނަވައިގެން އަމިއްލަފުޅަށް ތަޙުޤީޤުތަކެއް ދެން ނުހިންގަވާނެ ކަމުގައެވެ. އެއީ މިހާ ދުވަސްވަންދެން އޭނާ އދ.ގައި ކުރެއްވި މަސައްކަތްޕުޅެވެ. ނަމަވެސް އިންސާނީ ޙައްްޤުތައް ނިގުޅައިގަނެވިގެންދާނަމަ އެކަމަށް އަޑު އުފުއްލަވާނެކަމަށް ވިދާޅުވިއެވެ. ހަމަ އެއާއިއެކު މިވަބަ ވަނީ އެފަދަ އެތައް ކަމެއް ބޭޒާރުކުރުމަށް ފުރުޞަތު ދީފައި ކަމުގައެވެ. އެހެންވީމާ އެކަން ނިމުމަކަށް ގެނައުމަށްޓަކައި ކުރެވެން އޮތް ވަރަކަށް އެފަދަ ނިގުޅައިގަތުންތައް ބޭޒާރު ކުރައްވާނެ ކަމަށް ވިދާޅުވިއެވެ. ޚާއްޞަކޮށް އެ ޤައުމުތަކަކަށް ބޭނުންވާ މިންވަރަށްވުރެ އިތުރަށް ވެކްސިން ގަނެގެންއުޅޭ ތަނަވަސް މުއްސަނދި އަދި ބާރުގަދަ ޤައުމުތައް ބޭޒާރުކުރައްވާނެ ކަމުގައެވެ.\nކެލަމާރޑް ވިދާޅުވީ މުއްސަނިދވެގެން ހަމައެކަނި ހުރިހާއެއްޗެއް ގަނެލައިގެން އެމީހުން ތިބީ ނޫންކަމުގައެވެ. އެހެން ބަޔަކު އެ އެއްޗެއް އުފެދިޔަވެސް ނުދެނީ ކަމުގައި އޭނާ ވިދާޅުވިއެވެ. އަދި އެކަން ކުރަނީ ކޮންފަދަ ނަމެއްގައި ހެއްޔެވެ؟\nކޮރޯނާ ވައިރަހަށް ފަރުވާ ދިނުމަށާއި ވެކްސިން އުފެއްދުމުގެ ފިކުރީ ޙައްޤުތަކަށް ލުއިދިނުމަށް ހުށަހެޅި ހުށަހެޅުމަށް ޔޫރަޕުގެ އިއްތިޙާދައި އެމެރިކާއިން ހުރަސްއެޅުމުން އެކަމަށް ރައްދު ދެއްވައިފައިވެއެވެ. އޭނާ ވިދާޅުވީ އެކަން އެމީހުން ކޮށްފައިވަނީ ނަފާ ހޯދުމައި ދަހިވެތިކަމުގެ ކަންޖޫސީ ބޭނުމުގައި ކަމުގައެވެ.\nކެލަމާރޑްގެ ހުށަހެޅުއްވުންތަކުގެ ތެރޭގައި އެމެރިކާގެ ރައީސް ކަމުގައި ހުންނެވި ޖޯ ބައިޑެންގެ ސަރުކާރުން އެންމެ ދަށް މިންވަރަށް އަމްދަނީން ޓެކްސް ނެގުމަށް ގޮވައިލި ގޮވައިލުން ހިމެނެއެވެ. އެމެރިކާގެ މާލީ ވަޒީރު ޖެނެޓް ޔެލަން އެކަން އިޢުލާން ކުރެއްވުމުގެ ކުރީން އެމްނެސްޓީގެ ރިޕޯރޓުގެ ދީބާޖާގައި އެވާހަކަ ލިޔުއްވައިފައިވެއެވެ. ވިދާޅުވެފައިވަނީ ދުނިޔޭގެ ޓެކްސް ނިޒާމުން ކާމިޔާބަށްވުރެ ބޮޑަށް އުފައްދައިފައިވަނީ ނާކާމިޔާބާއި ފޭލިވުން ކަމުގައެވެ.\nކެލަމާރޑް ވިދާޅުވީ ދުނިޔޭގެ ޓެކްސް ނިޒާމަކީ ހަމަހަމަކަން ތަރާދުކުރަން އޮތް މަގުކަމުގައެވެ. އަދި އަބަދު އެއީ ކާކުގެ އަތުގައިތޯ މަދީ އަދި ކާކުތޯ އެންމެ ގިނައި ދިނުމަށް އެދެނީ ނޫންކަން ކަށަވަރުކުރެވޭނެ ގޮތްކަމުގައެވެ.\nރާއްޖޭގައިވެސް ކޮވިޑް-19 އާ ގުޅުވައިގެން ވަރަށް ގިނަ ބާރުތަކެއް ވަކި ބައެއްގެ އަތްމައްޗަށްވަނީ ދީފައެވެ. އަދި އެ ވަބާއާއި ގުޅުވައިގެން އިންތިޚާބެއް ފަސްކުރަމުން ގޮސް ރައްޔިތުން ވޯޓުލައިގެންނޫނީ ޤާނޫނީ ޙައިސިއްޔަތެއް ނުދެވޭ އެތައް މަޤާމަކަށް އޮޓޮމެޓިކުން މީހުން ހޮވިފައިވެއެވެ. އަދި ކޮވިޑް-19 ގެ ވަބާ ފެތުރިގަތް ދުވަސްވަރު ފުލުހުންނަށް ދީފައިވާ ބާރުތައް ބޭނުން ކުރުމުގައި ޙާލަތާއި ނުބައްދަލު މިންވަރަށް އަމުރުވެރިވެގެން ދިޔަތަންވެސް ވަނީ ފެނިފައެވެ. މިހާރުވެސް ފުލުހުންނަށް ދީފައިވާ ބާރުތަކުގެ ތެރޭގައި ދައުލަތަށް އާމްދަނީ ހޯދުންވެސް ނުހިމެނެއޭ ދެނެންވޭކަށް ނެތެވެ. އަދި އެއްވެ އުޅުމާއި ކަންކަން ތަރުތީބު ކުރުމުގެ އިޚުތިޞާޞްތަކުގެ މައްޗަށްވެސް ނުބައްދަލު ބާރުތަކެއް ބޭނުންކުރަމުން ދާކަމުގެ ޝަކުވާތައް ދަނީ އަޑުއިވެމުންނެވެ.\nކޮވިޑް-19 ރާއްޖެ ރިޕޯޓް ދުނިޔެ


BREAKING NEWS: Armenia Boarder Kairin Missile Hamalaa Eh Dhee Russia Ge Helicopter Eh Vattaalaifi - Vaguthu\nއަރުމޭނިއާ ބޯޑަރު ކައިރިން މިސައިލް ހަމަލާއެއްދީ ރަޝިއާގެ ހެލިކޮޕްޓަރެއް ވައްޓާލައިފިއެވެ.\nރަޝިއާގެ އަސްކަރިއްޔާ އާއި ހަވާލާދީ މީޑިއާތަކުން ރިޕޯޓް ކުރާ ގޮތުގައި އަޒަރުބައިޖާންގެ އަސްކަރީ ބޭސްއަކުން އުދުއްސާލި ހެލިކޮޕްޓަރަށް ދިން މިސައިލް ހަމަލާގެ ސަބަބުން ހެލިކޮޕްޓަރު ވެއްޓި ހެލިކޮޕްޓަރުގައި ތިބި ދެމީހަކު މަރުވެ އިތުރު މީހަކު ވަނީ ޒަހަމްވެފައެވެ.\nމިސައިލް ހަމަލާ އަމާޒުވުމުން ހެލިކޮޕްޓަރު ކޮންޓްރޯލުން ނެއްޓި އަރުމޭނިއާގެ ފަރުބަދަތަކެއްގެ ތެރެއަށް ވެއްޓުނު ކަމަށް މީޑިއާ ރިޕޯޓްތައް ބުނެއެވެ.\nމިހަމަލާ ދިނީ ކޮން ގައުމަކުން ކަމެއް އަދި ކަށަވަރެއް ނުވެއެވެ. ބައެއް މީޑިއާ ރިޕޯޓްތައް ބުނާ ގޮތުގައި ހެލިކޮޕްޓަރަށް ދިން ހަމަލާ އަކީ އޮޅުމަކުން ދެވުނު ހަމަލާއަކަށް ވުން ވެސް އެކަށީގެންވެއެވެ.\nއަރުމޭނިއާ ސަރުކާރުން ބުނާ ގޮތުގައި ހެލިކޮޕްޓަރު ވެއްޓިފައި ވަނީ މިހާރު އަރުމޭނިއާ އާއި އަޒަރުބައިޖާނާއި ދެމެދު ހަނގުރާމަ ހިނގާ ސަރަހައްދަކަށެއް ނޫނެވެ. ހެލިކޮޕްޓަރަށް ދިން މިސައިލް ހަމަލާގެ ތަޙްޤީޤު ރަޝިއާ އާއި ގުޅިގެން އަޒަރުބައިޖާނުން ބުނެއެވެ.\nސެޕްޓެމްބަރ މަހުގެ ފަހުކޮޅުން ފެށިގެން އަޒަރުބައިޖާނާއި އަރުމޭނިއާ އާއި ދެމެދު ދަނީ ވަރުގަދަ އަށް ހަނގުރާމަ ކުރަމުންނެވެ. މިހަނގުރާމަ ހުއްޓުވުމަށް އެމެރިކާ އާއި ރަޝިއާ މެދުވެރިއެއްގެ ރޯލް އަދާކޮށްގެން މިހާތަނަށް ކުރި މަސައްކަތް ކާމިޔާބު ވެފައެއް ނުވެއެވެ.\nކޮވިޑް-19: ރަޝިއާއިން އިތުރު 580 މީހަކު މަރުވެއްޖެ\nނޮވެމްބަރު 10, 2020 00:44\nތި ހެލިކަޕްޓަރ ވައްޓާލި ބައެއް ކުޅަދާނަ...ރަޝިއާ އަކީ މުސްލިމުންނަށް ހެޔޮ ބައެއްނޫން..ޖޯ ބައިޑަން ގެ ރަނިންމޭޓްބުނެފައިވޭ3ފަހަރު އަހަރުމެންމިތިބީ އިސްރާއީލުގެ ފަހަތުގަކަމަށް.\nއެއްވެސް ބައެއް ރަގަނޅެއްނޫން...\nނޮވެމްބަރު 10, 2020 08:08\nރަޝިއާ އަކީ އިންޑިޔާއާއި އެމެރިކާއާއި ނޭޓޯ ގައުމުތަކާއި އިސްރާއިލަށް ވުރެ ހެޔޮއެދޭ ބައެއް. އެއްވެސް ކާފަރަކީ މުސްލިމުންނަށް ހެވެއް އެދޭ ބައެއް ނޫން. އަދި މުސްލިމުންގެ ތެރެއިން އުޅޭ މުނާފިގުންނާއި ބާތިލް ފިރުގާތަކުގެ އަހުލުވެރިންނަކީވެސް އެހެން މުސްލިމުންނަށް ހެޔޮ އެދޭ ބައެއް ނޫން. ޔަހޫދީންނާއި ނަސާރާއިންނާއި ބުދުދީނުގެ އަހުލުވެރިންނާއި ބޫޑިޒަމްގެ އަހުލުވެރިންނާއި ހިންދޫއިންނަކީ ދުވަހަކުވެސް މުސްލިމުން މުސްލިމުންނަށް ވީތީ ހެޔޮއެދޭ ބައެއް ނޫން. އެމީހުން ހެޔޮ މިއެދެނީ އިންސާނުން ތަބީޢީ ގޮތުން އެކަކު އަނެކަކަށް ހެޔޮ އެދެވޭތީ، ނަފްރަތް ހިތުގައި ބާއްވައިގެން.


Charter Kuri Flight In Anbura Gaumah Dhiyaee Argentina Ge Enme Kulhuntherieh - Vaguthu\nArgentina's forward Lionel Messi walks at the Zhukovsky airport, near Moscow, on June 9, 2018, as Argentina's national football team arrives ahead of the Russia 2018 World Cup. / AFP PHOTO / Vasily MAXIMOV\nމިފަހަރު ރަޝިޔާގައި ކުރިޔަށް ދާ ފީފާ ވޯލްޑް ކަޕުގައި އާޖެންޓީނާ ވަނީ ކަޓައިގެން ގޮސްފައެވެ. ހަމަ އެހެންމެ އެޓީމުގެ ތަރި ލިއޮނެލް މެސީއަށް ވެސް އާޖެންޓީނާ ސަލާމަތް ކުރެވޭގޮތެއް ނުވިއެވެ.\nވޯލްޑް ކަޕު ތަށި ކާމިޔާބު ކުރަން ފެވަރިޓުންގެ ގޮތުގައި މުބާރާތް ފެށި އާޖެންޓީނާ ފުރަތަމަ މެޗުގައި އައިސްލޭންޑު އަތުން މޮޅެއް ނުލިބި، ދެވަނަ މެޗުގައި ކްރޮއޭޝިޔާ އަތުން ވަނީ ބޮޑު ތަފާތަކުން ބަލިވެފައެވެ. ހަމަ އެހެންމެ ގުރޫޕް ސްޓޭޖުގެ ފަހު މެޗުގައި ނައިޖީރިއާ އަތުން ހަނި ގޮތަކަށް މޮޅުވެ އާޖެންޓީނާ ވަނީ ދެވަނަ ބުރަށް ދަތުރު ކޮށްފައެވެ.\nނައިޖީރިއާ މެޗުން މޮޅު ވުމުން އިތުރު ހިތްވަރެއް އާޖެންޓީނާ އަށް ލިބިގެން ދާނެ ކަމަށް މީހުން ބުނި ނަމަވެސް އާޖެންޓީނާ ޓީމު އަދި ސަޕޯޓަރުން ހީކުރިގޮތާއި ހިލާފަށް ފްރާންސް އާއި ދެކޮޅަށް ކުޅުނު މެޗު ފެށީ، އަގުއޭރޯ ނުވަތަ ހިގުއެއިން ވެސް ނުހިމަނާއެވެ. މިއީ މެޗުން މޮޅު ވުމަށް ސަމްޕައޯލީ ނިންމި ޓެކްޓިކަލް ނިންމުމެއް ކަމަށް ވީނަމަވެސް އާޖެންޓީނާ ވަނީ ފްރާންސް އަތުން ބަލިވެ ވޯލްޑް ކަޕުން ކަޓައިގެން ގޮސްފައެވެ.\nކަން މިހެން އޮތް ނަމަވެސް މުބާރާތުގެ ބޮޑު ޓީމުތަކުގެ ތެރޭގައި ފުރަތަމަ ކަޓައިގެން ދިޔައީ އާޖެންޓީނާ އެއް ނޫނެވެ. މިހާތަނަށް އާޖެންޓީނާގެ އިތުރުން ޖަރުމަނު، ޕޯޗުގަލް، ސްޕެއިން ވަނީ މުބާރާތުން ވަކިވެފައެވެ. މުބާރާތުން ކެޓުމުން އާޖެންޓީނާގެ ފުޓުބޯޅައާއި ބެހޭ ފަރާތްތަކުން ވަނީ ޗާޓާރ ފްލައިޓެއްގައި ކުޅުންތެރިން ގައުމަށް ފޮނުވަން ނިންމާފައެވެ. ނަމަވެސް މި ފްލައިޓުގައި ދިޔައީ އާޖެންޓީނާގެ އެންމެ ކުޅުންތެރިއެކެވެ.\nރިޕޯޓު ތަކުން ބުނާގޮތުގައި ޗާޓާރ ކުރި ފްލައިޓުގައި އަނބުރާ ގައުމަށް ދިޔައީ އާޖެންޓީނާ ޓީމުގެ މެދުތެރެއަށް ކުޅޭ އެންޒޯ ޕެރޭޒް އެވެ. އެންޒޯ ފިޔަވައި ހުރިހާ ކުޅުންތެރިން ވަނީ އެކި ހިސާބު ތަކަށް ދަތުރު ކޮށް ޓީމާއި ދުރަށް ޖެހިލާފައެވެ. ހަމަ އެހެންމެ އާޖެންޓީނާގެ ކެޕްޓަން ލިއޮނެލް މެސީ ވެސް ވަނީ ޗާޓާރ ކުރި ފްލައިޓުގައި ދަތުރު ނުކޮށް، އޭނާގެ އަންހެނުންނާއި ބައްދަލު ކުރަން ގޮސްފައެވެ.\nމީގެ އިތުރުން ވޯލްޑް ކަޕުގައި އާޖެންޓީނާގެ ކޯޗު ކަމުގެ ބާރު ނަގާލާފައި އޮތް ސަމްޕައޯލީ އަށް އާޖެންޓީނާ އިން އައިސްފައިވާ އިންޒާރުތަކުގެ ސަބަބުން އޭނާ ވަނީ ރަޝިޔާގައި މަޑު ކުރަން ނިންމާފައެވެ.\nޖުލައި 5, 2018 10:45\nހާދައަސަރެއް ކޮއްފައެ ތިތިބީ


"Sultan"ge Satellite rights 550 million rupees ah Sony in ganefi | Mihaaru\n"ސުލްތާން"ގެ ޓްރެއިލާ ލޯންޗުކުރުމުގެ ހަފުލާގައި ފިލްމުގައި ލީޑް ރޯލު ކުޅުނު ސަލްމާނާއި އަނުޝްކާ\n"ސުލްތާން"ގެ ސެޓެލައިޓް ރައިޓްސް 550 މިލިއަނަށް ސޮނީން ގަނެފި\n09 އޮކްޓޯބަރ 2016 - 06:12\nފިލްމީ ތަރި ސަލްމާން ޚާންގެ ބްލޮކްބަސްޓާ ފިލްމު "ސުލްތާން"ގެ ސެޓެލައިޓް ރައިޓްސް ސޮނީ އެންޓަޓައިންމަންޓް ޓެލެވިޒަން އިން 55 ކްރޯޑު (550 މިލިއަން ރުޕީޒް) އަށް ގަނެފި އެވެ. މިއީ މިހާތަނަށް އެންމެ އަގުބޮޑުކޮށް ސެޓެލައިޓް ރައިޓްސް ވިކުނު ފިލްމަށް ވުން އެކަށީގެންވެ އެވެ.\nމިހާ އަގުބޮޑުކޮށް ފިލްމު ގަތަސް ސޮނީ އަށް ގެއްލުމެއް ނެތެވެ. ސޮނީން ފިލްމު ޕްރެމިއާ ވެސް ނުކުރަނީސް ރައިޓްސް ގަތުމަށް ޗެނަލުން ކުރި ޚަރަދުގެ ދެބައިކުޅަ އެއްބައި މިހާރުވެސް ވަނީ ލިބިފަ އެވެ. ފިލްމު ދައްކާ ވަގުުތުތަކުގައި ތިން ބްރޭންޑެއް އިޝްތިހާރު ކުރުމަށް މިހާރު ވެސް ވަނީ ފައިސާ ދައްކާފަ އެވެ.\nއަލީ އައްބާސް ޒަފަރް ޑައިރެކްޓްކޮށްފައިވާ މި ފިލްމުގައި ސަލްމާންގެ އިތުރުން އަނުޝްކާ ޝަރުމާ އާއި ރަންދީޕް ހޫޑާ އަދި އަމިތު ސަދް މުހިއްމު ބައިތަކެއް ކުޅެފައިވެ އެވެ.\n"ސުލްތާން" ވަނީ ބޮކްސް އޮފީހުގައި މިހާތަނަށް ގިނަ ފިލްމުތަކެއްގެ ރެކޯޑްތައް މުގުރާލާފަ އެވެ. އަދި މިއަހަރުގެ މިހާތަނަށް ވެސް މިހާ ކާމިޔާބު ފިލްމެއް ނުނިކުމެ އެވެ.\nސިނަމާތަކަށް ގޮސް ފިލްމު ބެލުމުގެ ފުރުސަތު ނުލިބިފައި ތިބި މީހުންނަށް ވަރަށް އަވަހަށް ސޮނީ ޓީވީން މި ފިލްމުގެ ބަލާލުމުގެ ފުރުސަތު ލިބޭނެ އެވެ.\nސަލްމާންގެ ފިލްމެއް ސިނަމާތަކުގައި އަޅުވައިފި ނަމަ ބްލޮކްބަސްޓާ ވެއެވެ. އަދި އޭނާ ޓީވީ ޝޯ އަކަށް އަރައިފި ނަމަ އެ ޝޯއެއްގެ ޓީއާރުޕީ ވެސް އިންތިހާއަށް މައްޗަށް ދެ އެވެ. އެހެންކަމުން އޭނާގެ ފިލްމަކަށް ކިތަންމެ ބޮޑު އަގެއް ދޭން ވެސް ޓީވީ ޗެނަލްތަކަށް މައްސަލައެއް ނޯވެ އެވެ.\nމިދިޔަ އަހަރު ނުކުތް ސަލްމާންގެ "ބަޖްރަންގީ ބައިޖާން"ގެ ސެޓެލައިޓް ރައިޓްސް ގަނެފައިވާ ސްޓާ ޕްލަސް އާއި ސްޓާ ގޯލްޑަށް އެ ފިލްމު ދައްކައިގެން މިހާތަނަށް ބޮޑު ފައިދާއެއް ލިބިފައިވެ އެވެ.\nއިތުރު ލިޔުންތައް ބޮލީވުޑް ފިލްމު ސުލްތާން ސަލްމާން ޚާން ސޮނީ ބޮލީވުޑް ފިލްމު


NeoCov Jehey3Meehun Ge Therein Ekaku Maruvaane - Vaguthu\nފުރާނައަށް ނުރައްކާ ބޮޑު، މަރުގެ އާ ބަލިމަޑު ކަމެއް ކަމަށްވާ "ނިއޯކޮވް" ޖެހޭ ތިން މީހުންގެ ތެރެއިން އެކަކު މަރުވާނެ ކަމަށް ސައިންސްވެރިން ބުނެފިއެވެ.\nކޮވިޑް-19 ނުވަތަ ސާސް-ކޮވް-2 އާއި ދާދި އެއްގޮތް އެހެން ނަމަވެސް ނުރައްކާ ބޮޑު މި ބަލި މަޑު ކަމުގެ ސަބަބުން ބަލި ޖެހޭ މީހުންގެ އިންސައްތަ އިތުރުވެ، މަރުވާ މީހުންގެ އަދަދު ވެސް އިތުރުވާނެ ކަމަށް ދުނިޔެއިން އެންމެ ފުރަތަމަ ކޮވިޑް-19 ފެނުނު ޗައިނާގެ ވުހާން ސިޓީގެ ސައިންސްވެރިން ވަނީ ބުނެފައެވެ.\nމަސްދަރުތަކާއި ހަވާލާދީ ރިޕޯޓްތައް ބުނާ ގޮތުން މާސް-ކޮވް އަކީ ދުނިޔެއަށް އާ ބައްޔެއް ނޫނެވެ. މިގޮތުން މީގެ ކުރިން މި ބަލި ދެކުނު އެފްރިކާއިން ފެނިފައިވާ ކަމަށާއި، މި ބަލި ފެނިފައިވަނީ ވާލުތަކެއް ޓެސްޓް ކުރި ކުރުމުން ކަމަށް ރިޕޯޓްތައް ބުނެއެވެ. މިހާރު ފެތުރެމުން އަންނަ ކޮވިޑް ވެސް އެންމެ ފުރަތަމަ ފެނިފައިވަނީ ވާލުތަކުން ކަމަށް ރިޕޯޓްތަކުން ވަނީ ބުނެފައެވެ.\nބައެއް ރިޕޯޓްތައް ބުނާ ގޮތުން 2012 ވަނަ އަހަރާއި 2015 ވަނަ އަހަރާއި ދެމެދު، މެދުއިރުމަތިން ވެސް މާސް-ކޮވް ވަނީ ފެނިފައެވެ.\nމިހާތަނަށް މި ބަލި އިންސާނަކަށް ޖެހުނު ކަމުގެ ރަސްމީ ރިޕޯޓެއް ލިބިފައެއް ނުވެއެވެ. އެހެން ނަމަވެސް ސާސް-ކޮވް-2 އާއި އެއްގޮތަށް މި ބަލިމަޑުކަން ފެތުރި، އިތުރު ނުރައްކަލަކަށް ދުނިޔެ ހުށަހެޅިދާނެ ކަމުގެ ބިރު އޮތް ކަމަށް ސައިންސްވެރިން ވަނީ ބުނެފައެވެ.\nޗައިނާގެ ދިރާސާ ކުރާ ފަރާތްތަކުން ބުނެފައިވަނީ ނިއޯ-ކޮވް ޖެހިއްޖެ ނަމަ މަރުވާ މީހުންގެ އަދަދު އިތުރުވާނެ ކަމަށެވެ. އެގޮތުން ކޮންމެ ތިން މީހުންގެ ތެރެއިން އެކަކު މަރުވާނެ ކަމަށް އެފަރާތްތަކުން ވަނީ ބުނެފައެވެ. މިއީ ކޮވިޑް ބަލީގައި މަރުވާ މީހުންގެ އިންސައްތައަށްވުރެ އިތުރު އަދަދެކެވެ.\nއިތުރު ބަލި މަޑު ކަމެއްގެ އިންޒާރު ސައިންސްވެރިން ދީފައިވާއިރު، 2019 ވަނަ އަހަރު ފެނުނު ކޮވިޑް-19ގެ ބަލި މަޑުކަން ވެސް ނިމިފައެއް ނުވެއެވެ.\nޖެނުއަރީ 29, 2022 17:36\nފުރާނަދާނީ ފުރާނަ ގެންދަވާ ފަރާތުން ގެންދެވީމަ...ކެސަނބުޅި ވާހަކަ ނުދައްކާ\nޖެނުއަރީ 29, 2022 17:44\nމިހާރު މުޅި ދުނިޔެ ހޭލަން ވެއްޖެ. މީ ޗައިނާ އިން މުޅި ދުނިޔެ ޗައިނާގެ ބާރު ދަށައް ގެންނަންވެގެ ޗައިނާއިން ހާވާ ހަޑިއެއް..ކުރިއަށް އޮތްތާ އަހަރުމެން ޖެހޭނީ އެމީހުން ބުނިވެކްސިނެއް ޖަހައިގެން ތިބެން...ވެކްސިން ޖަހާ ޖަހާ މިހާރު ރަނގަޅަށް ކޮޅުވެސްނުވޭ.\nޖެނުއަރީ 29, 2022 18:23\nމިދިޔަ އަހަރުގެ މެއިމަސް، އެއީ މިރާއްޖޭގައި އެންމެ ގިނަ މީހުން ކޮވިޑު ބަލީގައި ނިޔާވި މަސް. އެހެންވީމާ ތިބުނާ ވައިރަހެއް ކިހާވަރެއް ކޮށްލާނެބާ؟\nޖެނުއަރީ 29, 2022 18:29\nޗައިނާ މީހުން ކުރާ ވިޔަފާރި މިހާރު މި ޔަގީންވަނީ\nޖެނުއަރީ 29, 2022 18:40\nމުޅި ދުނިޔެއުން ވާލު ތަށް މަރާ ހުސް ކުރަންވީ\nޖެނުއަރީ 29, 2022 19:28\nބަލިމަޑުކަމެއް ހަނދާނެއް ނެތެއްނު.\nކޮމަންޑޫ ގޮޑިނުލިބިގެން ވިއްޔަ އެންމެން ތެޅިބާލަނީ.\nﷲއަށް ދުޢާކޮށް ޒިކުރުކޮށް މިސްކިތް ތަކުގައި ޤުނޫތު ކިޔާކަށް ނުވޭބާ\nއަނެއްކާ އަނެއް ކުޅިވަރު ފަށާނީ.. ދުނިޔޭގައި ﷲ ސުބުހާނަހޫ ވަތަޢަލާ ބަލިތައް ޖައްސަވަނީވެސް ، ބަލިތަކަށްޝިފާ ދެއްވަނީވެސް. ސައިންސް ވެރިންނަށްވެސް ތިޔަ އިލްމު ދެއްވެވީ އެކަލާނގެ. ސައިންސްވެރިންނެއް ކަަމަކު އަބަދު ދުނިޔެ ބިރުވެރި ކަމުގައި ބާއްވަން ފާޑުފާޑުގެ ރަޢުޔު ނުނެރޭ..\nޖެނުއަރީ 29, 2022 22:17\nއެހެންވީރު ވާތަށް މަރަންވީނު ރާއްޖެތެރޭ ރަށްރަށުގައިވެސް ދިރިއުޅެން އުނދަގޫވާވަރަށް ވާއެބަ އުޅޭ އޭތިމެންގެ އާބާދީވެސް ކޮންމެ ރަށެއްގައި ވަކިވަރަކަށް ބެހެއްޓުން ރަނގަޅު\nޖެނުއަރީ 29, 2022 23:26\nކިހާދެރަކަމެއް އަދި ވުޖޫދުގަވެސް ނެތް ބައްޔެއް އިންސާނުންނަށް ނުވެސް ޖެހޭބައްޔެއްގެ ބިރު ތި ދައްކަނީ. މިހާރުވެސް މިތިބީ ކޮވިޑޭ މިކިޔާ ވިޔަފާރިން ދެއްކި ބިރުން ނާރައިގެން\nޖެނުއަރީ 30, 2022 10:45\nމިހާރު ބަލިތައް އުފައްދަނީ. ދެން އެއަށް ޖަހަންޖެހޭ ވެކްސިންއޭ ކިޔާފަ ވެކްސިންތައް އުފައްދަނީ. މީބޮޑު ވިޔާފާރިއެއް . ޑަބްލިޔޫ އެޗް އޯ ވެސްމިކަމުގައި ޝާމިލުވޭ. ބޭކާރު އުވާލަން ވެފައި އޮތްތަނެއް އެއީ\nޖެނުއަރީ 31, 2022 10:56\nއަޅޭ ބިރުވެރި ދޯ. ނެތްތަ ދެން އެހެން ވާހަކައެއް ހުސޭނާ.


ދިއްފުށްޓާއި ހުރާގެ ރައްޔިތުންނަށް ތުލުސްދޫން އެހީތެރިކަން ފޯރުކޮށްދީފި - DhiDaily\nދިއްފުށްޓާއި ހުރާގެ ރައްޔިތުންނަށް ތުލުސްދޫން އެހީތެރިކަން ފޯރުކޮށްދީފި\nދިއްފުށްޓާއި ހުރާ އިން ކޯވިޑް-19ގެ ކޭސްތައް ފެނުމާއި ގުޅިގެން އެ2ރަށުގައި ރައްކާތެރިކަމުގެ ފިޔަވަޅުތައް ވަރުގަދަކޮށްފައި ވާތީ ތުލުސްދޫ ރައްޔިތުންގެ ފަރާތުން ދިއްފުށްޓާއި ހުރާގެ ރައްޔިތުންނަށް އެހީގެ ސާމާނު ހަދިޔާކޮށްފިއެވެ.\nތުލުސްދޫ ރައްޔިތުންނާއި އެ ރަށުގެ އެކި މުއައްސަސާތަކާއި ހެޔޮއެދޭ ފަރާތްތަކުން ހަދިޔާ ކުރި ތަކެއްޗާއި، ކައުންސިލުގެ ޚަރަދުގައި ހޯދި ބައެއް ސާމާނު ހިމެނޭ ކަމަށް ތުލުސްދޫ ކައުންސިލުން މަޢުލޫމާތު ހަމަކުރެއެވެ.\nތުލުސްދޫ ރައްޔިތުން ހަދިޔާ ކުރި ސާމާނުތަކުގެ ތެރޭގައި ހިމެނެނީ ބޯފެނާއި ކާޑުގެ ބާވަތްތަކާއި ބިސްކޯދާއި މަސްދަޅު ކޭސް ފަދަ ކާބޯތަކެތީގެ ބާވަތްތައް ވެސް ހިމެނެއެވެ.\nދިއްފުށި މޮނިޓަރިންގެ ހާލަތަށް ގެނެސްފައި ވަނީ މި ދިޔަމަހުގެ ކުރީކޮޅު އެރަށުން ރ. އުނގޫފާރަށް ދިޔަ2މީހަކު ކޯވިޑަށް ޕޮޒިޓިވްވުމާއި ގުޅިގެންނެވެ. މީގެ އިތުރުން ހުރާ މޮނިޓަރިންގއަށް ލާފައި ވަނީ އެރަށުން ބޭސްފަރުވާއަށް މާލެއައި އުމުރުން ދުވަސްވީ މީހަކު ކޯވިޑަށް ޕޮޒިޓިވްވުމުގެ ސަބަބުންނެވެ.\nދިއްފުށިން ކޯވިޑް-19އަށް 80 އަށްވުރެ ގިނަ މީހުން ޕޮޒިޓިވްވި އިރު ހުރާ އިން ކޯވިޑަށް 133 މީހުން ޕޮޒިޓިވްވެފައިވެއެވެ.


Tharahgee fanaakura baehge faraathun tharahgee naanaane: Raees\n14 އޯގަސްޓު 20186ކޮމެންޓް\nތަރައްޤީ ފަނާކުރާ ބައެއްގެ ފަރާތުން ތަރައްޤީ ނާންނާނެކަމަށާއި ބިނާކުރުމާއި އާރާސްތު ކުރުމަކީ ތަރައްޤީ ކުރާ މީހުންގެ ފުށުން އަންނާނެ ކަމެއްކަން ރައީސް އަބްދުﷲ ޔާމީން ވިދާޅުވެއްޖެއެވެ.\nރައީސް ޔާމީން މިހެން ވިދާޅުވީ ތ އަތޮޅަށް މިހާރު ކުރައްވަމުން ގެންދަވާ ދަތުރުފުޅުގައި މިއަދު އެއަތޮޅު ވިލުފުށީގައި ވާހަކަ ދައްކަވަމުންނެވެ.\nރައީސް ޔާމީން ވިދާޅުވީ ރައުސްމާލު އުފެއްދުމާއި، އުފެއްދިފައިވާ ރައުސްމާލު ބޭނުންކޮށްގެން އިތުރު ނަފާ ހޯދާނެގޮތް ދިވެހިން ދަސްކުރަންޖެހޭކަމަށާއިދިވެހިންގެ ހާލަތު ބަދަލުކުރުމުގައި ކޮންމެ މީހެއްގެވެސް ވަކި ވަކި ފަރުދީ ޒިންމާއެއް އޮތްކަން ވިސްނަންވާނެކަމަށާއި، އެއްބަޔަކު އަނެއް ބަޔަކާއި ގުޅިގެން މަސައްކަތްކުރުމަކީ މުޅި މުޖުތަމަޢަށް އޭގެ ހެޔޮ ނަތީޖާ ހޯދައިދެވޭނެކަމެއް ކަމުގައެވެ.\nމި ސަރުކާރުން ގެންގުޅެނީ ކުރީގެ ސަރުކާރުތަކުން ގެންގުޅުއްވާ އުޞޫލު ނޫންކަމަށާއި، ކުރީގެ ސަރުކާރުތަކުން ރިޔާސީ އިންތިޚާބުތަކާއި ދިމާކޮށް ރަށްރަށުގައި ތަފާތު މަޝްރޫތަކުގެ ބިންގާ އަޅާކަމަށާއި އިންތިޚާބަށްފަހު އެކަންކަން ކުރިއަށް ނުދާކަމަށް ރައީސް ވިދާޅުވިއެވެ.\nނަމަވެސް، މި ސަރުކާރުން ގެންގުޅުއްވާ ސިޔާސަތަކީ ރިޔާސީ އިންތިޚާބު އައުމުގެ ކުރިން މަޝްރޫޢުތައް ނިންމައި އެ މަޝްރޫޢެއްގެ ފަސޭހަކަމާއި ފައިދާ ރައްޔިތުންނާ ހަމަޔަށް ފޯރުކޮށްދިނުން ކަމަށްވެސް ރައީސްވަނީ ވިދާޅުވެފައެވެ.\nރިޔާސީ އިންތިހާބު 2018 ރައީސް ޔާމީން ރައީސް އޮފީސް\nތަރައްގީ އަންނާނީ ވަގުންގެ ފަރާތުންކަން ޔަޤީން.\nކަންކަން އޮޅުވާނެ ކަމެއް ނެއްތަ އަންނި ވެރިކަން ގައުމުގެ މަސްލަހަތު ނަގާލާ ގައުމު ކަރާމާތާއި ހަމަޖެއްހުމާއި ތަރައްގީ ހަލާކުކޮށްލީ ޔާމީން.\nތަރައްޤީ މިދަނީ އެބުޑުބުޑުން ޖަހަމުން.\nތަރައްގީ ކުރިއަސް އޯކޭ. އެކަމު ތިޔަހަރަ ކުރާ ތަރައްގީ އެއް ދޯ؟ ޖީބު ފުރެނީ، ގައުމު ދަރަނީ.\nތަރައްްްޤީ އެބަކުރެވެއެއްނު އަމިއްލަޖީބުވެސް، 1 މިލިއަން ޑޮލަރުވަދެ ބެންކް އެކައުންޓްވެސް ތަރައްޤީވިއެއްނު، 25 ބުރިއަށް ގެ ހިއްލާލުން މިވެސް އަމިއްލައަށް ލިބުނު ތަރައްޤީއެއްނު، އަދުރޭމެން ފުލެޓްގަނެ ބޮޑެތި ފިހާރަތަށް ގަނެ މުއްސަދި މަހުޖަނުންނަށްވުން މިވެސް ވީ ތަރައްޤީއެއްނު، މުޅި ހަޒާނާ ކައިރީގަ އުޅޭ މީހުންކޮޅަށް ބަހާލުން މިވެސް ދިވެހި ރައްޔިތުންނަށްޓަކައި ކޮށްދެއްވި ތަރައްޤީތޯ..\nވައްކަން ކުރާ މީހުންގެ އަތް ކަނޑަން ދީނުގަ އޮންނަނީ. އެއީ ވަގުންނަކީ އަމިއްލަ ނަފްސް ތަރައްޤީ ކުރާ ބަޔަކަށް ވާތީ ކަމަށް ބެލެވެނީ. އެކަހަލަ މީހުންނަކީ އާންމުންނަށް ޖެހޭ ބޮޑު މުސީބާތެއް.


Baghdadi Jaanu Govvala Manzaru America Askariyya In Aan'mu Koffi - Vaguthu\nބަޣުދާދީ ޖާނު ގޮއްވާލާ މަންޒަރު އެމެރިކާ އަސްކަރިއްޔާ އިން އާއްމު ކޮށްފި\n7 މަސް ކުރިން ( އޮކްޓޯބަރ 31, 2019 )\nއެމެރިކާ އަސްކަރިއްޔާ އިން ހިންގި އޮޕަރޭޝަނެއްގައި އައިއެސްގެ ލީޑަރު އަބޫބަކުރު އަލް-ބަޣުދާދީ އަމިއްލަ އަށް މަރުވެފައި ވާއިރު އޭނާ ޖާނު ގޮއްވާލާ މަންޒަރު ދައްކުވައިދޭ ސެޓަލައިޓް ވީޑިއޯ އެއް އެމެރިކާ އަސްކަރިއްޔާ އިން އާއްމު ކޮށްފިއެވެ.\nޕެންޓަގަން އިން ދާދި ފަހުން ބޭއްވި ނޫސްވެރިންގެ ބައްދަލުވުމެއްގައި އެ ވީޑިއޯ އާއްމު ކޮށްފައި ވާއިރު އެ ވީޑިއޯ އިން ފެންނަނީ އެމެރިކާ ސިފައިން ދެފަރާތުން ބަޣުދާދީ ހުރި އިމާރާތާއި ދިމާލަށް މަޑުމަޑުން މިސްރާބު ޖަހާތަނެވެ. އަދި އެވަގުތު އެގޭ ތެރޭގައި އައިއެސްގެ5ހަނގުރާމަވެރިން ތިބި ކަމަށް ޕެންޓަގަން އިން ބުނެއެވެ.\nއޭގެ އިރުކޮޅެއް ފަހުން ދެން ފެންނަނީ ބަޣުދާދީ އޭނާގެ ޖާނު ގޮއްވާލާ މަންޒަރެވެ. ސެޓަލައިޓު ވީޑިއޯ އެއް ކަމުން އެހައި ސާފުކޮށް ނުފެނުނު ނަމަވެސް އެ ސަރަހައްދު ބޮން ގޮއްވުމުގެ ކުރިންނާއި ގޮއްވި ފަހުން އޮތް ތަފާތު ވަރަށް ރީއްޗައް ހާމަވެއެވެ. އެއީ ބަޣުދާދީ ޖާނު ގޮއްވާލި ފަހުން އެ އިމާރާތްވެސް ފެންނަން ނެތް ކަމުންނެވެ.\nޕެންޓަގަންގެ އޮފިޝަލް އިތުރަށް ބުނެފައި ވަނީ މި އޮޕަރޭޝަނުގައި އަނިޔާވީ ހަމައެކަނި އެމީހުންގެ ކުއްތާ އަކަށް ކަމަށާއި އޭނާ އަކީ މީގެ ކުރިން އެފަދަ 50 އޮޕަރޭޝަނުގެ ތަޖުރިބާ ހުރި4އަހަރުގެ ކުއްތާ އެއް ކަމަށެވެ. އަދި މިހާރު އޭނާ ފަރުވާ ހޯދުމަށް ފަހު ޑިއުޓީ އަށް ނިކުމެފައިވާ ކަމަށްވެސް ޕެންޓަން އިން މައުލޫމާތު ދެއެވެ.\nތިރީގައި އެވަނީ ޕެންޓަގަން އިން އާއްމު ކުރި ސެޓަލައިޓް ވީޑިއޯއެވެ.\nއެމެރިކާ ފުލުހުން މުޒާހަރާގެ ބައިވެރިން ގަޔަށް ކާރު އަރުވާލާ މަންޒަރު...\nއޮކްޓޯބަރ 31, 2019 16:38\nތި ވީޑިއޯއިން ޖާނު ގޮއްވާލާ މަންޒަރެއް ނުފެނޭ.. ވައިގެ ހަމަލާއެއް ދޭ މަންޒަރު ފެންނަނީ.. ޖޯކް އޮފް ދި އިޔާ 2019\nއޮކްޓޯބަރ 31, 2019 17:03\nސަޅި އެނިމޭސަން އެއް ދޯ؟؟؟\nއޮކްޓޯބަރ 31, 2019 17:08\nކާކު ގަބޫލް ކުރާނީ ތި ވީޑިޔޯ... ފުރަަަަަަތަމަ ވީޑިޔޯ އިން އެބަފެނޭ ބަޔަކު މީހުން ގަޔަ އް ބަޑިޖަހާތަން... އެކަމު ެއެބުނަނީ ކު އްތާ އެކޭ އުޅުނީ... މީހަކަ އް ގެ އްލުމެ އްނުވެޔޭ.... ދެން ކޮބާ ތިބުނާ ކު އްތާ އެތާގަ .؟؟؟ ދެން ތިންވަނަ ވީޑިޔޯ އިން އެބަފެނޭ މަތިން މިސަަ އިލް ތަކެ އް އަޅާ ތަން... އެޅީމަ ތިގޮވާ ތަނެ އް ގޮވަނީ... ތި ފޭކު ވީޑިޔޯ އެެ އް...އ\nއޮކްޓޯބަރ 31, 2019 17:42\nއޭނާ އޭ. އެކުއްތާ އަށްތިޔަ ބުނަނީ އޭނާ. ؟؟؟\nއޮކްޓޯބަރ 31, 2019 17:43\nއޮކްޓޯބަރ 31, 2019 18:30\nތީގެން އެބަ އެނގޭތަ އޭނަ އަމިއްލަޔަށް ޖާނު ގޮށްވާލީކަމެެއް؟ އެމެރިކާއިން ބޮންއެޅީކަމެއް އެބައެނގޭތަ؟ ޔަގީން އަންހެނުންތަކަކާ،3ކުޑަކުދިން މަރުވީމަ އެކަން ފޮރުވަން ހެދި ސްޓޯރީއަކާ ވައްތަރީ. އެމެރިކާއަކީ ނުބައި ނުލަފާ ޝައިތާނީ ޔަހޫދީ ދައުލަތެއް. ތި ބައިގަނޑު ތެދެެއް ނަހަދާނެ.


Sarukaaruge haradhuthah kuda kohggen 772.7 Million baakee koffi - One Online\nފިނޭންސް މިނިސްޓަރު އިބްރާހީމް އަމީރު ނޫސްވެރިންނަށް މައުލޫމާތު ދެއްވަނީ --- ވަން ފޮޓޯ: މުހައްމަދު އައުޒަމް\nސަރުކާރުގެ ހަރަދުތައް ކުޑަކޮށްގެން 772.7 މިލިއަން ރުފިޔާ ބާކީ ކޮށްފި\nސަރުކާރުގެ ހަރަދުތައް ކުޑަ ކުރުމަށް ފިޔަވަޅުތައް އަޅައިގެން، މި ވޭތުވެދިޔަ މަހަކަަށްވުރެ ގިނަ ދުވަހުގެ ތެރޭގައި 772.7 މިލިޔަން ރުފިޔާ ބާކީ ކުރެވިފައިވާ ކަމަށް ފިނޭންސް މނިސްޓްރީން ބުނެފިއެވެ.\nދުނިޔޭގެ އެކި ކަންކޮޅުތަކުގައި ފެތުރެމުންދާ ކޮރޯނާ ވައިރަހާ ގުޅިގެން ރާއްޖޭގެ އިގުތިސާދަށް ކުރިމަތި ވެދާނެ ދައްޗަކަށް ޓަކައި، ސަރުކާރުގެ ހަރަދުތައް ކުޑަ ކުރުމަށް ދައުލަތުގެ ހުރިހާ މުއައްސަސާއަކަށް ފިނޭންސް މިނިސްޓަރު އިބްރާހީމް އަމީރު ވަނީ އަންގަވައިފައެވެ.\nމިނިސްޓަރު އަމީރު ދާދި ފަހުން ރައްޔިތުންގެ މަޖިލީހުގައި ވިދާޅުވީ، އެކަމުގެ ސަަބަބުން ރާއްޖެއަށް ލިބޭ އާމްދަނީ ކުޑަކޮށް ދަށްވި ނަމަވެސް ބަޖެޓުގައި ހިމެނޭ ޕީއެސްއައިޕީ ޕްރޮޖެކްޓައް ކުރިއަށް ގެންދެވޭނެ ކަަމަށާއި އެ ޕްރޮޖެކްޓްތައް ހުޓާ ނުލާނެ ކަމަށެވެ.\nފިނޭންސް މިނިސްޓްރީން އާންމުކޮށްފައިވާ، ދައުލަތުގެ އާމްދަނީ އާއި ހަރަދުތަކުގެ ތަފާސްހިސާބުތައް ދައްކާ ގޮތުގައި، 772.7 މިލިއަން ރުފިޔާ ބާކީ ކުރެވިފައިވަނީ ސަރުކާރުގެ ހަރަދުތައް 20 ޕަސެންޓް ދަށްކޮށްގެންނެވެ.\nތަފާސް ހިސާބުތަކުގައިވާ ގޮތުން، މިމަހުގެ ހަ ވަނަ ދުވަހުގެ ނިޔަލަށް އާމްދަނީ އާއި ހިލޭ އެހީގެ ގޮތުގައި 2.4 ބިލިއަން ރުފިޔާ ދައުލަތަށް ވަނީ ލިިބިފައެވެ.\nއޭގެ ތެރެއިން، 1.6 ބިލިއަން ރުފިޔާ ދައުލަތުން ހަރަދު ކޮށްފައިވާ ކަމަށްވެސް ބުނެފައި ވެއެވެ.\nމިމަހު ހަވަނަ ދުވަހުގެ ނިޔަލަށް 1.6 ބިލިއަން ރުފިޔާ ހަރަދުކޮށްފައިވާ އިރު، މިއީ 2019 ވަނަ އަހަރުގެ އެ މުއްދަތާ އަޅާބަލާއިރު 20 ޕަސެންޓް ދަށް، އަދި 428.8 މިލިއަން ރުފިޔާ މަދު އަދަދެއް ކަމަށް ބުނެފައިވެއެވެ.\nތަފާސްހިސާބުތަކުން ދައްކާ ގޮތުގައި، މި މަހުގެ ފުރަތަމަ ހަފުތާ ނިމުނު އިރު ދައުލަތަށް ލިބުނު، 2.4 ބިލިއަން ރުފިޔާ އަކީ މިދިޔަ 2019 ވަނަ އަހަރުގެ އެ މުއްދަތުގައި ލިބުނު އާމްދަނީއަށް ވުރެ، 713.3 މިލިއަން ރުފިޔާ މަދު އަދަދެކެވެ. އެއީ ޓެކްސްއިން ލިބުނު އާމްދަނީ ދަށްވުމުން ކަމަށްވެސް ބުނެފައި ވެއެވެ.\nމިއަހަރުގެ މިހާތަނަށް، ލޯނުތައް ދެއްކުމަށް 108.7 މިލިއަން ރުފިޔާ ހަރަދުކޮށްފައިވާ އިރު، ސޮވަރިން ފަންޑަށް 78.6 މިލިއަން ރުފިޔާ ޖަމާކޮށްފައިވާ ކަމަށްވެސް ތަފާސް ހިސާބުގައި ވެއެވެ. އަދި މިހާތަނަށް 130.5 މިލިއަން ރުފިޔާ ޕީއެސްއައިޕީގެ މަޝްރޫއުތަކަށް ހަރަދު ކޮށްފައިވާ ކަމަށްވެސް ތަފާސްހިސާބު ތަކުގައި ވެއެވެ.\nސަރުކާރުގެ ހަރަދުތައް ކުޑަ ކުރުމަށް އެޅި ފިޔަވަޅުން ދެވަނަ ހަފުތާގައި 33 މިލިޔަން ބާކީކޮށްފި


ކައިވެނި ކުރެވުނީ މާއަވަހަށް، އެކަން އެނގުނީ މާލަހުން\nއާރޓިކަލްކިޔުމަށް ހޭދަވާނެކަމަށް ބެލެވެނީ : 8 މިނެޓް, 45 ސިކުންތު\n"އަހަރެން އަލަތު ކައިވެންޏެއް ކުރީ އުމުރުން 18 އަހަރުގައެވެ. އެއިރު އަހަރެން ރައްޓެހިވެގެން އުޅުނު ކުއްޖާއާއި ކައިވެނި ކުރަން އުޅުމުން ވެސް އަހަރެންގެ ގާތް ރަޙްމަތްތެރިން އަހަންނަށް ވިސްނާދިނެވެ. އަދި މަޑުކޮށްލުމަށް ބުންޏެވެ. ސަބަބަކަށްވީ އަހަރެން އުމުރުން ހަގު ވުމާއި، އަދި އެފިރިހެން ކުއްޖާއާއި ރައްޓެހިވެގެން އުޅޭތާ ވެސް މާގިނަ ދުވަހެއް ނުވާތީއެވެ.\nއަހަރެންގެ ފިރިމީހާގެ އުމުރުން އެއިރު 22 އަހަރެވެ. އަހަންނާއި އޭނާ ރައްޓެހި ވެގެން އުޅުނީ މަހެއް ވަންދެންނެވެ. ކައިވެނި ކުރަން އޭނާ އެހުމުން އަހަރެން ވަރަށް އުފާވިއެވެ. ހީކުރީ އޭނާއަށް އަހަންނާއި ދުރުގައި ހުންނަން އުނދަގޫ ވެގެން، އަބަދު ކައިރީގައި ބަހައްޓާ ހިތުން ކައިވެނި ކުރަން ނިންމީ ކަމަށެވެ. ހީކުރީ އެއީ 'ލޯބި' ކަމަށެވެ. މާޒީގައި އޭނާ އުޅުނު ގޮތްތަކުގެ ވާހަކަ އަހަންނަށް ކިޔާދިނެވެ. އެއީ އޭނާގެ މާޒީއޭ، އެވާހަކަ އަހަންނަށް އެކިޔާދިނީ ދެން އެހެން ނޫޅެން ވެގެންނޭ އަހަރެން ހިތަށް އެރިއެވެ.\nކައިވެނި ކުރެވުނެވެ. އާއިލާގެ ވެސް އެއްބައި މީހުންގެ ހިތްހަމަ ނުޖެހުމާއި އެކު އެވެ. އަހަންނަކީ އާއިލާގައި ހުރި ހަމަ އެކަނި އަންހެން ކުއްޖާއަށް ވެފައި، ކޯޓުގައި ކައިވެނި ކުރުމުން އަހަރެންގެ މައިންބަފައިންނާއި ތިން ބޭބެ ހިތްހަމަ ނުޖެހުނެވެ. ނަމަވެސް އަހަރެންގެ ފިރިމީހާ ބޭނުންވީ ޚަރަދު ކުޑަ ގޮތަކަށް ކައިވެނި ކުރާށެވެ. އެކަމާއި އަހަރެން ވެސް އެއްބަސްވީމެވެ.\nކައިވެނި ކޮށްގެން، އާއްމުކޮށް އެހެން ދެމަފިރިން ވެސް އެކުއެކީގައި ކޮންމެވެސް ތަނަކަށް 'ހަނީމޫނު' ދާތީ، އެއުއްމީދު އަހަރެން ވެސް ކުރީމެވެ. ނަމަވެސް އެނަސީބެއް އަހަންނަކަށް ފިރިމީހާގެ ފަރާތުން ނުލިބުނެވެ. ފިރިމީހާ ބުނީ، އެހެން ދަތުރުތަކަށް ގޮސް އުޅުމަކީ 'ބޭކާރު ޚަރަދެއް' ކަމަށެވެ. އަދި ތަނަކަށް ނުދިޔަޔަސް ދެމީހުން އެކުއެކީގައި އުޅޭނަމަ ކޮންމެ ތަނެއްގައިވެސް އުފަލުގައި އުޅެވޭނެ ކަމަށެވެ.\nފިރިމީހާގެ އެވާހަކަތަށް ވެސް އަހަރެން އަޑު އެހީމެވެ. އަހަރެން ދެކުނީ، ފިރިމީހާއަކީ ހަރުދަނާ މީހަކަށްވެފައި އޭނާ އެހެން ބުނީ މުސްތަޤްބަލަށް ރަނގަޅަށް ވިސްނާތީ ކަމަށެވެ. ހަނީމޫނު ނުދިޔައީތީ ވެސް އަހަރެންގެ އާއިލާ މީހުން ހިތްހަމަ ނުޖެހުނެވެ. އަހަރުމެންގެ ނިންމުމަށް ދެކޮޅު ނުހަދާ، ނަމަވެސް ބޭބެމެން ދޭ ހަދިޔާއެއްގެ ގޮތުގައި ދެދުވަހުގެ ރިސޯޓު ދަތުރެއް ދިނެވެ. ނަސީބަކުން ފިރިމީހާވެސް އެކަމާއި ދެކޮޅު ނުހަދާ އަހަރެން ގޮވައިގެން ދިޔައެވެ.\nފިރިމީހާއަކީ އަތޮޅުތެރޭގެ މީހަކަށްވެފައި، މާލޭގައި އަހަރެންގެ މައިންބަފައިންގެ ގެދޮރު ހުރުމުން، އަހަރުމެން އެންމެ ފުރަތަމަ ދިރިއުޅުނީ އަހަރެންގެ އާއިލާއާއިއެކުއެެވެ. އާއްމުގޮތެއްގައި އަހަރެންގެ ބޭބެމެންނަކީ އެންމެންނާއި ވެސް ވަރަށް ގުޅޭ ބައެކެވެ. ނަމަވެސް އަހަރެންގެ ފިރިމީހާއާއި ބޭބެމެން އެއްގޮތަކަށް ވެސް ނުގުޅުނެވެ. ބޭބެމެން އޭނާގާތު އެމީހުންނާއި އެކު ކޮފީއަކަށް ދާން ބުންޏަސް ފިރިމީހާ ދެކޮޅު ހަދައެވެ. ގޭގައި ހުންނަ ވަގުތު އަބަދުވެސް އިންނަނީ ކޮޓަރި ތެރޭގައި ޓީވީއަށް ގެއްލިފައެވެ. އަހަންނާއި ވާހަކަ ދައްކާވެސް ނުހަދައެވެ.\nއެއްދުވަހު އަހަރެން ވަރަށް ބޮޑަށް ހުން އައިސް ބަލިވިއެވެ. ހުމައިގެން ކެތް ނުވެ އޮތް އިރުވެސް ފިރިމީހާއަށް އަހަރެން ނުފެންނަ ފަދައެވެ. ވަރަށް ހިތްވަރެއް ކޮށްފައި އޭނާއަށް ކާންހަދަން ބަދިގެއަށް ދިޔުމުން، އަހަރެންގެ ގައިން ވަރު ދޫވެގެން ވެއްޓުނެވެ. އެމަންޒަރު ބައްޕަ އަށް ފެނުމުން، ބައްޕަ އަހަރެން ނަގައިގެން ގޮސް ސޯފާގައި ބާއްވާފައި އަވަހަށް ބޭބެމެންނަށް ގޮވިއެވެ. އަދި އަހަރެން ޑޮކްޓަރަށް ގެންދިޔައެވެ.\nއެރޭ ބޭބެމެންނާއިއެކު ފިރިމީހާ ވެސް ހޮސްޕިޓަލަށް ދިޔައެވެ. ނަމަވެސް ގެއަށް އައުމުން، ބޭބެމެންނަށް ކެތް ނުވެގެން ފިރިމީހާގާތު އެވާހަކަ ދެއްކިއެވެ. ބޭބެމެން ބުނީ ތަންކޮޅެއް ޒިންމާދާރު ފިރިއަކަށް ވުމަށާއި ރަނގަޅަށް އަހަރެން ބެލުމަށެވެ. އަހަރެން ހީކުރީ ބޭބެމެން ދެއްކި ވާހަކަ އޭނަ ރަނގަޅަށް އަޑުއަހާނެ ކަމަށެވެ. ނަމަވެސް އަހަރެންގެ ބޭބެމެންނާއި ދިމާލަށް އޭނާ ބުނީ ނުބެހޭ ކަންތަކާ ނުބެހުމަށާ އޭނައަށް ގޮތް ކިޔާ ނުދިނުމަށެވެ.\nއަހަރެން ވަރަށް ހައިރާންވިއެވެ. އަހަންނަކީ އަބަދުވެސް އަހަރެންގެ މައިންބަފައިންނާއި ބޭބެމެންނަށް ވަރަށް އިޚުތިރާމް ކުރާ މީހެކެވެ. އެމީހުން ކުރިމަތީގައި ދުވަހަކުވެސް 'އުފް' ވެސް ނުބުނާއިރު، އަހަރެންގެ ފިރިމީހާއަށް އެމީހުންނާއި ދިމާލަށް ބަސް ބުނަން ކެރުނީތީ އަހަރެން ލަދުގަތެވެ. އެކަންވީ ބޭބެމެންނަށް ވެސް ލިބުނު ޝޮކަކަށެވެ. އިތުރަށް އެއްޗެކޭ ނުބުނެ ބޭބެމެން އެތަނުން ދިޔައެވެ.\nބޭބެމެންނާއި ދިމާލަށް އެގޮތަށް ބަސް ބުނުމުން އަހަރެންވެސް ހިތްހަމަ ނުޖެހިގެން، އެގޮތަށް ކަންތައް ކުރީ ކީއްވެހޭ، ބޭބެމެން އެހެން ބުނީ ފިރިމީހާގެ ކަންތައް ހުރި ގޮތުން ނޫންހޭ، އެގޮތަށް ބަސް ބުނަން ނުވާނެ ނޫންހޭ ބުނުމުން، ފިރިމީހާ އައިސް އަހަރެންގެ ދެކޮލަށް ވަރަށް ބާރަށް ފިއްތާލާފައި 'އަހަރެން ކައިރީގައި ކަލޭގެ ބޭބެމެންގެ ވަކާލާތު ކުރާކަށް ހަދާނެ ކަމެއް ނެތޭ' ބުނެ އަހަންނަށް އަނިޔާ ކުރިއެވެ. ބަލިވެ އޮއްވާ އިތުރަށް އަނިޔާ ކޮށްފައި އޭނަ ނިކުމެގެން ދިޔައީއެވެ.\nއެރޭ ކަންތައް ވީގޮތެއް އަހަރެން އާއިލާ މީހުން ގާތު ނުބުނަމެވެ. އަހަރެން ހިތައް އެރީ އެއީ ފިރިމީހާ އެވަގުތު ރުޅިއައިސްގެން ކުރެވުނު ކަމެއް ކަމަށާއި ފަހުން މާފަށް އެދޭނެ ކަމަށެވެ. ނަމަވެސް ކަންތައްވީ އެހެނެއް ނޫނެވެ. އޭގެ ފަހުން ފިރިމީހާ ވަޒީފާއިން ނިމިގެން ގެއަށް އަންނަނީ މަދު ފަހަރަކުއެވެ. އަހަންނަށް އެއްވެސް ވަރަކަށް އަޅައެއް ނުލައެވެ. ގިނަ ފަހަރަށް އަހަރެން އޮފީހަށް ދަނީވެސް އެކަންޏެވެ. ހަފްތާ ބަންދެއް އަތުވެއްޖެނަމަ ދަބަސް ޕެކްކޮށްގެން ކޮންމެވެސް ތާކަށް ދެއެވެ. އަހަރެން ގާތު އެއްވެސް އެއްޗެއް ނުބުނެއެވެ.\nއެއްރޭ ފިރިމީހާ ގެއަށް އައިވަގުތު އަހަރެން އިނީ ސިޓިންގ ރޫމުގައެވެ. މަންމައާއި ބައްޕަވެސް ތިއްބެވެ. ފިރިމީހާ ފަހަތުން އަހަރެންގެ އެއް ބޭބެ އައިސް އެންމެން ގާތު ބުނީ އަހަރެން އިނދެގެން އުޅެނީ ރަނގަޅު މީހަކާއި ނޫން ކަމަށެވެ. ބޭބެ ބުނީ ފިރިމީހާ ކޮންމެ ހަފްތާ ބަންދަކު ރިސޯޓަކަށް ގޮސް ރާބޮއެ ހަދާކަމަށް ބޭބެގެ ރައްޓެއްސެއް ބުނި ކަމަށާއި އަދި ކޮންމެވެސް އަންހެނަކު ގޮވައިގެން ސައިކަލު ބުރު ޖަހަން ގޮސް އުޅެނިކޮށް ބޭބެއަށް ވެސް ފެނުން ކަމަށެވެ.\nބޭބެ ދެއްކި ވާހަކަތަކާއި މެދު އަހަރެން ހައިރާންވިއެވެ. ފިރިމީހާ އަށް މަޑުން ނުހުރެވިގެން ބޭބެއާއި ދިމާލަށް ހެއްދެވި ނެހެއްދެވިއަށް ގޮވިއެވެ. އެކަމާއި ބައްޕައަށް ކެތް ނުވެގެން ފިރިމީހާ ގާތު ބުނީ ބައްޕަގެ ގެއިން ނިކުތުމަށެވެ. އޭނާ ދާނީ އަހަރެން ގޮވައިގެން ކަމަށް ބުނެ ފިރިމީހާ އަހަރެން ގެންދިޔައެވެ. މައިންބަފައިން ދޫކޮށްފައި ދާން އަހަރެން ބޭނުން ނުވި ކަމުގައި ވިޔަސް ފިރިމީހާގެ އަމުރަށް ކިޔަމަންގަތީމެވެ.\nއަހަރުމެން ދިޔައީ އޭނާގެ ރަށަށެވެ. އޭނާގެ އާއިލާ އެންމެންވެސް އަހަންނަށް ވަރަށް ހެވެވެ. ނަމަވެސް ފިރިމީހާ އަހަންނާއި އެހާ ބޮޑަށް ވާހަކަ ދައްކައެއް ނުހަދައެވެ. އެރަށަށް ދިޔަތާ ހަފްތާއެއް ފަހުން، ފިރިމީހާ އަހަންނާއި މާބޮޑަށް ދުރުވިއެވެ. އެއްގޮތަކަށް ވެސް ވާހަކަ ނުދައްކާއިރު، އަހަރެން ފެނުނަސް އޭނާ އަހަންނާއި ދިމާލަށް އައުގުރާނަ ގޮވިއެވެ. އަދި ބުނީ އަހަންނަކީ އޭނާއަށް ޖެހުނު ބޮޑު އުނދަގުލެއް ކަމަށެވެ. އޭނާ ބުނީ އަހަންނާއި ކައިވެނި ކުރީ އަހަންނަކީ ރަނގަޅު ވަޒީފާއެއްގައި އުޅުނު މީހަކަށްވެފައި މާލޭގައި ގެދޮރު ހުރުމުން ވާނެ ފައިދާއަށް ބަލާފަ ކަމަށެވެ. ނަމަވެސް އަހަރެން ގޮވައިގެން އެރަށަށް ދިޔުމުން، އަހަރެންގެ އާއިލާއިން އަހަރުމެން ގެންދަން ނައުމުން، އަހަންނަކީ ބޭކާރު މީހެއްކަން އެނގިއްޖެ ކަމަށް ވެސް އޭނާ ބުންޏެވެ.\nހިތާމަ ކޮށްކޮށް އަހަރެން އެރަށުގައި އެހާލުގައި ހަ މަހެއްހާ ދުވަހު ކެތް ކުރީމެވެ. ފިރިމީހާގެ އެއުޅުމަކަށް ބަދަލެއް ނައެވެ. މާލެއިން އޭނާ ދިޔައީ ވަޒީފާ ދޫކޮށްލާފައެވެ. ނަމަވެސް ރަށުން ވަޒީފާއެއް ހޯދަން ވެސް ނޫޅެއެވެ. އޭނަގެ މައިންބަފައިން ދިނީމަ ކައިގެން ބޮއެގެން އުޅެން އަހަރެން ލަދުގަތެވެ. އެހެންކަމުން އެރަށުގެ ބައެއް ކުދިންނަށް ޓިއުޝަން ދޭން އަހަރެން ފެށީމެވެ.\nޓިއުޝަން ދޭން އަހަރެން ފެށީ އަހަރުމެންގެ ކުދިކުދި ޒަރޫރީ ބެނުންތައް މައިންބަފައިންނާއި ނުޖައްސާ ކުރާށެވެ. ނަމަވެސް ދުވަހަކުވެސް އެންމެ ފައިސާ ފޮއްޗެއްވެސް އަހަރެން ބޭނުން ކުރަން ބަލާއިރަކު ނޯވެއެވެ. އަހަރެން މަސައްކަތް ކޮށްގެން ހޯދާ ލާރި ފިރިމީހާ ނަގައިގެން، އެއަށް ކުރާކަމެއް އަހަންނަކަށް ނޭނގެއެވެ. އެންމެ ފަހުން، އެރަށުގައި އުޅޭ އަހަރެންގެ އެެހެން ރައްޓެއްސެއް ގާތު ބުނެގެން ފިރިމީހާ އުޅޭ ނޫޅޭ ގޮތް އަހަރެން ބެލީމެވެ. އަހަރެން ހޯދި ހޯދުމުން އެނގުނީ އޭނާ އެރަށުގައި ބަޔަކާއި އެކުވެގެން މަސްތުވާ ތަކެތި ބޭނުން ކުރާކަމެވެ. އަދި އެއީ މާލޭގައި ހުރި އިރުވެސް އޭނާ ކުރަމުން އައި ކަމެއް ކަމާއި ހިލޭ އަންހެނުން ކައިރިއަށް ވަންނަކަން ވެސް އަހަންނަށް ފަޅާއެރިއެވެ.\nއަހަރެން ނިންމީ އެކަމާއި އޭނައާއި ކުރިމަތިލާށެވެ. ހުރިހާ ކަމެއް އަހަންނަށް އެނގޭކަމަށް ބުނެ އަހަރެން މިނިވަން ކޮށްފައި އަހަރެންގެ އާއިލާ ކައިރިއަށް ފޮނުވާށޭ ބުނުމުން، އޭނާ އަހަންނަށް ވަރަށް އަނިޔާ ކުރިއެވެ. ގައިގާ ނުޖަހާ އެންމެ ތަންކޮޅެއް ވެސް ނެތެވެ. އަހަރެންގެ ރުއިމުގެ އަޑަށް އޭނާގެ މައިންބަފައިން އައިސް އަހަރެން ސަލާމަތް ކުރި ކަމުގައި ވިޔަސް އެއިރު އަހަރެންގެ މޫނު މައްޗާއި އިނގިލިތަކާއި ތަންތަން ވަނީ ދުޅަވެފައެވެ.\nފިރިމީހާގެ ވިހަގަދަ ވަކިތަކުން ސަލާމަތް ކޮށްގެން އޭނަގެ މައިންބަފައިންގެ ކޮޓަރީގައު އަހަރެން ބެހެއްޓިއެވެ. އަހަރެން އެދުވަސްކޮޅު ހުރީ މީހަކު އެކޮޓަރި ދޮރުކުރި މައްޗަށް އެރިޔަސް، އެއީ ފިރިމީހާ ކަމަށް ހީކޮށް ބިރުންނެވެ. ނަފްސާނީ ބިރުވެރި ކަމެއްގައި އަހަރެން އިނުމުން، ފިރިމީހާގެ މަންމަމެން އަހަރެންގެ މައިންބަފައިންނަށް އެކަން އެންގިއެވެ. އަދި އަހަރެން ބަލާ އައުމަށް ވެސް ބުންޏެވެ.\nއަހަރެންގެ ތިން ބޭބެއާއި ބައްޕަ އަހަރެން ބަލާ އައި ދުވަހު ފިރިމީހާ ވެސް ހުރީ ގޭގައެވެ. އަހަރެން ގެންދިޔަ ނުދޭން އޭނާ މަސައްކަތް ކުރިއެވެ. އަދި އަހަންނާއި އެކު ދާން ވެސް މަސައްކަތް ކުރިއެވެ. އެދުވަހު އެތަނަށް އޭނާ ފުލުހުންވެސް ގެނައެވެ. ނަމަވެސް އެކަމުގައި ބެދުނީ އޭނައެވެ. ފުލުހުން އައުމުން އޭނާގެ މައިންބަފައިންނާއި އަހަރެންގެ އާއިލާއިން ބުނީ ފިރިމީހާ އަހަންނަށް އަނިޔާ ކުރާތީ އަހަރެން ސަލާމަތް ކުރަނީ ކަމަށެވެ. އަހަރެން ގާތު ފުލުހުން އެސުވާލު ކުރުމުން، އަހަރެންވެސް އެކަމަށް އެއްބަސްވީމެވެ. އެހެންކަމުން ފުލުހުން އޭނާ ހައްޔަރު ކޮށްގެން ގެންދިޔައެވެ.\nމާލެ އައިސް އެންމެ ފުރަތަމަ ވެސް އަހަރެން ކުރި ކަމަކީ އޭނާގާތުން ވަރިވާން ފޯމު ލުމެވެ. އާއިލާގެ އެހީއާއި އެކު އެކަން އުނދަގުލަކާއި ނުލާ ވިއެވެ.\nނަމަވެސް.... އެނުލަފާ ފިރިމީހާ ގާތުން ވަރިވެގެން، ކޯޓުން ގެއަށް އައި ދުވަހު އަހަންނަށް އެނގުނީ... އަހަރެން އިނީ އޭނާގެ ދަރިއަކަށް ބަލިވެ ކަމެވެ.\nމިއީ އޭނާގެ ދަރިއަކަށް ވިޔަސް، އަހަރެން ދެނެއް އޭނާ ގާތަކަށް ނުދާނަމެވެ."\nmunaa 2017-09-04 18:25:08\nSuruhee kamaku nudhey. Avahah kaiveni kurevunyky nun balan vaa varah nubalaa kaiveni kuree.ashaara aharaky kaiveni kurumah lha umureh nun.furathama kamaky islaam.dheenuga nuves ovey rattehivegen ulhey kah .family in rangalhu boy aku hoadha dheyn. Efadha gothakah kanda alhuvvaafa onnanyvx rangalhakah. Ekamaku ekan gabul kuraane myhaku nuvey viyya\nHiriya 2017-09-04 19:26:15\nMassala varah saafu. Dheenaa beerattehi gothakah kaiveni kuree anbimeeha ge aailaa ge zimmaa adhaa nukoh. Firihen meehaa akee ragalhu meehe tho belumakee aailaage zimmaa eh!\nAharen 2017-09-04 20:13:08\nMee avahah kaiveni kuryma vee kameh tha hama? Noony nubai meehakaa kaiveni kuryma v gothehbaa\nޢަލީ 2017-09-04 23:48:32\nވަރަށް ދެރަވެއްޖެ. އެހީއެއް ވާން ބޭނުން.\n4 ސެޕްޓެމްބަރ 2017


އާޒިމް ރައީސް މައުމޫނަށް: ރައްޔިތުން ބޭނުންވެއްޖެނަމަ އިރުއިރުކޮޅުންވެސް ނިޒާމު ބަދަލު ކުރެވޭނެ – My WordPress\nއާޒިމް ރައީސް މައުމޫނަށް: ރައްޔިތުން ބޭނުންވެއްޖެނަމަ އިރުއިރުކޮޅުންވެސް ނިޒާމު ބަދަލު ކުރެވޭނެ\nރައްޔިތުން ބޭނުންވެއްޖެނަމަ، އިރުއިރުކޮޅުންވެސް ވެރިކަމުގެ ނިޒާމް ބަދަލު ކުރެވިދާނެ ކަމަށް ވިދާޅުވެ، ވެރިކަން ކުރާ މައި ޕާޓީ، އެމްޑީޕީގެ ޕާލިމެންޓްރީ ގްރޫޕްގެ ލީޑަރު އަލީ އާޒިމް، ކުރީގެ ރައީސް މައުމޫން އަބްދުލްޤައްޔޫމަށް ރައްދު ދެއްވައިފިއެވެ.\nދިވެހިރާއްޖޭގެ ވެރިކަމުގެ ނިޒާމް ބަރުލަމާނީ ނިޒާމަކަށް ބަދަލުކޮށް، ބޮޑުވަޒީރުގެ މަޤާމުގައި ހުންނަވަން ބޭނުންފުޅުވެލައްވާ ކަމަށް ރައްޔިތުންގެ މަޖިލީހުގެ ރައީސް މުޙައްމަދު ނަޝީދު ވަނީ ރައީސް އިބްރާހީމް މުހައްމަދު ސޯލިހުއަށް މެސެޖެއް ކުރައްވައި، އަންގަވައިފައެވެ.\nރައީސް ނަޝީދު އެދިވަޑައިގަތީ 2023 ވަނަ އަހަރުގެ ރިޔާސީ އިންތިޚާބު ނުބާއްވައި، 2024 ވަނަ އަހަރު ރައްޔިތުންގެ މަޖިލީހުގައި ނަގާ ވޯޓަކުން ރައީސަކު އިންތިޚާބު ކުރުމަށެވެ. އަދި "އެއްފަރާތެއްގައި" ހުންނަވަން ބޭނުންފުޅު ނުވާ ކަމަށާއި، ޤައުމު ހިންގަން ބޭނުންފުޅުވާ ކަމަށްވެސް ވިދާޅުވިއެވެ.\nރައީސް ނަޝީދުގެ މި ވާހަކަފުޅަށް ރައްދު ދެއްވައި ރައީސް މައުމޫން ވިދާޅުވީ، ވެރިކަމުގެ ނިޒާމަކީ އިރުއިރުކޮޅުން ބަދަލު ނުކުރެވޭނެ ކަމަށާއި، ރިޔާސީ ނިޒާމަކީ ރައްޔިތުންގެ ވަރަށް ބޮޑު އަޣްލަބިއްޔަތަކުން ހޮވާފައިވާ ނިޒާމެއް ކަމަށެވެ.\nރައީސް މައުމޫން މިހެން ވިދާޅުވެ ކުރެއްވި ޓްވީޓު، ރީޓްވީޓް ކުރައްވަވައި، އާޒިމް ވިދާޅުވީ ރައްޔިތުން ބޭނުންވެއްޖެ ނަމަ، ނިޒާމުވެސް ބަދަލު ކުރެވިދާނެ ކަމަށެވެ.\n"ރައްޔިތުން ބޭނުން ވެއްޖެނަމަ، އިރުއިރުކޮޅުންވެސް ކުރެވޭނެ ދެއްތޯ؟" އާޒިމް ސުވާލު އުފެއްދެވިއެެވެ.


Laamarukazee nizaam ah dhen annan othee bodethi badhaluthakeh! | Mihaaru\nލާމަރުކަޒީ ގާނޫނަށް ގެންނަން ގިނަ އިސްލާހުތަކެއް ރައްޔިތުންގެ މަޖިލިހަށް ވަނީ ފޮނުވާފައި ފޮޓޯ/މަޖިލިސް\nލާމަރުކަޒީ ނިޒާމަށް ދެން އަންނަން އޮތީ ބޮޑެތި ބަދަލުތަކެއް!\n02 ޑިސެމްބަރ 2019 - 07:25 14 comments\nރާއްޖެ ލާމަރުކަޒީކޮށް ހިންގަން ކަނޑައަޅާފައި ވިޔަސް ކައުންސިލްތަކުގެ މައްޗަށް ސަރުކާރުތަކުގެ ބާރާއި ކޮންޓްރޯލް އޮތްލެއް ބޮޑުކަމުން، އެ މަގުސަދު ހާސިލްނުވާކަން، މިދިއަ ނުވަ އަހަރުގެ ތަޖުރިބާ އިން އެނގެ އެވެ. އެކަމަކު ލާމަރުކަޒީ ގާނޫނަށާއި ގާނޫނު އަސާސީއަށް ސަރުކާރުން ގެންނަން މިހާރު ރައްޔިތުންގެ މަޖިލީހަށް ހުށަހަޅާފައިވާ އިސްލާހުތަކާ އެކު އެ ނިޒާމަށް ކޮންމެވެސް ވަރެއްގެ ބަދަލުތަކެއް އަންނާނެ ކަމަށް ބެލެވެ އެވެ. ދައުލަތުން މުސާރަ އާއި އިނާޔަތްތައް ދީފައި ތިބޭ ކައުންސިލް މެމްބަރުންނަކީ ހަމައެކަނި އޮފީސް ހުޅުވައި އަދި ލައްޕާ ބައެއްގެ ގޮތުގައި އޮންނަ އޮތުން ނިމުމަކަށް ގެންނަން އެ ބިލުގައި ކަންތައްތަކެއް ހިމަނާފައިވެ އެވެ.\nކައުންސިލްތަކުގެ ދައުރު ފަސް އަހަރަށް ބަދަލު ކުރުމަކީ ގާނޫނު އަސާސީއަށް ގެންނަން މިހާރު ހުށަހަޅާފައިވާ އިސްލާހުގެ ދަށުން އެންމެ ބޮޑު ބަދަލެވެ. މިހާރު އޮންނަ ގޮތުން ތިން އަހަރުން ކައުންސިލްތަކުގެ ދައުރު ނިމޭތީ އިންތިޚާބަށް ކުރަން ޖެހޭ ޚަރަދު ބޮޑުވުމާއި ބޭނުންވާ ކަންކަން ހާސިލްކުރަން ކައުންސިލްތަކަށް އެކަށީގެންވާ ފުރުސަތެއް ނުލިބެ އެވެ. ކައުންސިލްތަކުގެ ދައުރު ފަސް އަހަރަށް ބަދަލު ކުރަން މީގެ ކުރިން އަމިއްލަ ބައެއް މެމްބަރުން ރައްޔިތުންގެ މަޖިލީހަށް ބިލްތައް ހުށަހެޅިޔަސް، އޭރު މަޖިލީހުގެ ވިސްނުން ހުރި ގޮތުން އެ ބަދަލު ގެނެސްފައެއް ނުވެ އެވެ\nމިހާރު ގާނޫނު އޮންނަ ގޮތުން ކައުންސިލްތަކަށް މެމްބަރުން ހޮވަނީ ސީދާ ރައްޔިތުންގެ ވޯޓަކުން ކަމަށް ވިޔަސް، ކައުންސިލްގެ ރައީސާއި ނައިބު ރައީސް އިންތިޚާބު ކުރުމުގައި ރައްޔިތުންގެ ދައުރެއް ނޯވެ އެވެ. އެއީ ކައުންސިލަށް އިންތިޚާބުވާ މެމްބަރުންގެ މެދުގައި ނަގާ ވޯޓަކުން އިންތިޚާބު ކުރާ ބައެކެވެ. އެކަމަކު އާ އިސްލާހުތައް އޮތް ގޮތުން ކައުންސިލްތަކުގެ ރައީސާއި ނައިބު ރައީސަކީ ވެސް ރައްޔިތުންގެ ސީދާ ވޯޓަކުން އިންތިޚާބު ކުރަން ޖެހޭ ބައެކެވެ.\nރަށު ކައުންސިލްތަކާއި އަތޮޅު ކައުންސިލްތަކަށް ވަކިވަކިން މެމްބަރުން އިންތިޚާބު ކުރަން ޖެހޭ ގޮތަށް މިހާރު އޮތަސް، އަލަށް ގެންނަ ބަދަލުތަކުގެ ތެރޭގައި ރަށު ކައުންސިލްގެ ރައީސް އޮޓަމެޓިކުން އަތޮޅު ކައުންސިލަށް ވެސް ހޮވޭނެ އެވެ.\nއަންނަ އަހަރުގެ އެޕްރީލް މަހު ކައުންސިލް އިންތިހާބު އޮންނާނީ އާ ބަދަލުތަކާ އެކުގަ އެވެ.\nއަތޮޅު ތެރޭގެ ތަރައްގީގެ މަޝްރޫއުތައް ހިންގުމުގައި ކައުންސިލްތަކުގެ ސީދާ ދައުރެއް ނުވަތަ ބައިވެރިވުމެއް ނެތަސް، އާ އިސްލާހު އޮތް ގޮތުން ތަރައްގީގެ މަޝްރޫއުތައް ހިންގާނީ ވެސް ކައުންސިލްތަކުގެ ބެލުމުގެ ދަށުންނެވެ. އެގޮތުން ފަސް މިލިއަނަށް ވުރެ ކުޑަ މަޝްރޫއުތައް ހިންގުމުގައި ބަޖެޓާއި މަޝްރޫއުގެ ޕްލޭންތައް ވެސް ކައުންސިލްތަކާ ހަވާލުކޮށްގެން ކުރިއަށް ގެންދަން، އާ އިސްލާހު ލާޒިމްކުރެ އެވެ. އަދި ފަސް މިލިއަނަށް ވުރެ ބޮޑެތި މަޝްރޫއުތައް ކައުންސިލްތަކާ ހަވާލު ކުރުމުގެ ފުރުސަތު ވެސް އެ ބިލް އޮތް ގޮތުން ލިބެ އެވެ. އެކަމަކު މަޝްރޫއުތައް ހިނގަމުންދާ ގޮތުގެ މައުލޫމާތު ކައުންސިލްތަކުން ސަރުކާރަށް އަންގަން ޖެހެ އެވެ.\nއައްޑޫ ސިޓީ ކައުންސިލްގެ އިދާރާ: ގާނޫނަށް އަލަށް ގެންނަ ބަދަލުން ސިޓީ ކައުންސިލްތަކުގެ ދައުރު ވެސް ބޮޑުވާނެ\nލާމަރުކަޒީ ނިޒާމާ މެދު މިހާތަނަށް އޮތް އެންމެ ބޮޑު އެއް ޝަކުވާއަކީ ކައުންސިލްތައް އުފެދުނަސް، އެ ސަރަހައްދެއްގެ ވަސީލަތްތަކުން ލިބޭ އާމްދަނީގެ ފައިދާ، އެ ހިސާބުގެ ރައްޔިތުންނަށް ނުލިބުމެވެ. އެކަމަކު އެ ޝަކުވާއަށް ވެސް ކޮންމެވެސް ހައްލުތަކެއް ގެންނަން ބިލުގައި ހިމަނާފައިވެ އެވެ.\nސަރުކާރުން ކަނޑައަޅާ ފޯމިއުލާއެއް ބޭނުންކޮށްގެން ދައުލަތުގެ އެ އަހަރެއްގެ އާމްދަނީން މަދުވެގެން ފަސް ޕަސެންޓަށް ވާ ފައިސާ ހުރިހާ ކައުންސިލްތަކަށް ދޫކުރަން ވަނީ ހުށައަޅައިފަ އެވެ. އަދި ކައުންސިލްގެ އިހްތިސާސް ނުހިނގާ ގޮތަށް ސަރުކާރުން އެކި ފަރާތްތަކަށް ކުއްޔަށް ދޫކޮށްފައިވާ ބިމާއި ފަޅުތަކުން ކުލީގެ ގޮތުގައި ދައުލަތަށް ލިބޭ އާމްދަނީގެ 40 ޕަސެންޓް ވެސް އެތަނެއްގެ ކައުންސިލަކަށް ދޭން ޖެހެ އެވެ. އެކަމަކު ޓެކްސްގެ ގޮތުގައި ލިބޭ ފައިސާ އޭގެ ތެރޭގައި ނުހިމެނެ އެވެ.\nސިޓީ ކައުންސިލްތަކުގެ އެކުލެވުމަށް ވެސް ބޮޑު ބަދަލެއް\nމި ބިލާ އެކު ދެން އަންނާނެ އެންމެ ބޮޑު އެއް ބަދަލަކީ ސިޓީ ކައުންސިލްތައް އެކުލެވިގެންވާ ގޮތެވެ. ސިޓީ ކައުންސިލްތައް މިހާރު އެކުލެވެނީ އެތަނެއްގެ ކޮންމެ އިންތިޚާބީ ދާއިރާއަކުން އެއް މެމްބަރަކު ހިމެނޭ ގޮތަށެވެ. ބިލްގައި ހުށަހަޅާފައިވަނީ އާބާދީ ނިސްބަތުން މެމްބަރުންގެ އަދަދު ކަނޑައަޅާ ގޮތަށެވެ. އެއީ ސިޓީއެއްގެ ދަރަޖަ ލިބުމަށް އޮންނަ އެންމެ ދަށް މިންގަނޑު ކަމަށްވާ އާބާދީ 10،000 އާއި 20،000 އާ ދެމެދު ނަމަ ފަސް މެމްބަރުން އަދި 20،000 އާއި 30،000 އާ ދެމެދު އާބާދީއެއް ނަމަ ހަތް މެމްބަރުން ތިބުމާއި އެއަށް ވުރެ އާބާދީ ބޮޑު ނަމަ، އިތުރުވާ ކޮންމެ 10،000 އަކަށް ދެ މެމްބަރުން ތިބޭ ގޮތަށެވެ.\nއަތޮޅެއްގެ ވެރިކަން ކުރާ ރަށަކަށް ސިޓީއެއްގެ ދަރަޖަ ދޭ ނަމަ، އޭގެ ކުރިން އަތޮޅެއްގެ ދެން ހުރި ރަށްރަށުގެ ތެރެއިން ވެރިކަން ކުރާނެ ރަށަކާ މެދު ރައީސް ގޮތެއް ނިންމަވަން ޖެހޭނެ އެވެ. އަދި ރަށު ކައުންސިލެއްގެ ދައުރު ހިނގަމުން ދަނިކޮށް އެ ރަށަކަށް ސިޓީއެއްގެ ދަރަޖަ ދިނަސް، އެ ކައުންސިލްގެ ދައުރު ހަމަވަންދެން އެ ސިޓީއެއް ހިންގާނީ ރަށު ކައުންސިލުންނެވެ. އެކަމަކު ސިޓީ ކައުންސިލަކަށް އޮންނަ ހުރިހާ ބާރެއް އެ މުއްދަތުގައި ރަށު ކައުންސިލަށް އޮންނާނެ އެވެ.\nކައުންސިލްތަކާއި ކުރީގެ ބައެއް ސަރުކާރުތަކާ އުފެދުނު ޚިޔާލު ތަފާތުވުންތަކުގައި ކައުންސިލްތަކަށް ކުރިމަތިވި އެންމެ ބޮޑު އެއް ގޮންޖެހުމަކީ ސިޓީ ކައުންސިލްތަކުގެ ބާރުތަކާއި މަސްއޫލިއްޔަތުތައް ސަރުކާރުގެ ފުރިހަމަ ކޮންޓްރޯލްގެ ދަށަށް ގެންދިއުމެވެ. ގާނޫނަށް އޭރު ގެނެސް އަދި މިހާރު ވެސް އަމަލުކުރާ އިސްލާހު އޮންނަ ގޮތުން ސިޓީ ކައުންސިލްތަކުން ފޯރުކޮށް ދެވޭނީ ވަޒީރުންގެ މަޖިލީހުގެ ލަފާގެ މަތިން ރައީސް ކަނޑައަޅުއްވާ ޚިދުމަތްތަކެއް އެކަންޏެވެ.\nބާރުތައް ކުޑަވަމުން ގޮސް، ސިޓީ ކައުންސިލްތަކަކީ ހަމައެކަނި ވިހާ މަރުވާ ބަލަހައްޓާ އިދާރާތަކެއްގެ ގޮތުގައި އެއް ދުވަސްވަރެއްގައި އޮތެވެ. އެކަމަކު އެ ބިލުގައި ހުށަހަޅާފައިވަނީ ރައީސަށް ލިބިވަޑައިގަންނަވާ އެ ބާރު އުވާލުމަށް ފަހު، ލާ މަރުކަޒީ ގާނޫނުގައި ބަޔާންކުރާ ހުރިހާ ބާރެއް ވެސް ސިޓީ ކައުންސިލްތަކަށް ލިބޭ ގޮތަށެވެ.\nކައުންސިލްތަކުގެ އިހްތިސާސް ހިނގާނެ ސަރަހައްދުތައް ކަނޑައެޅުމަކީ އެ ބިލުން ގެންނަ މުހިންމު އަނެއް ބަދަލެވެ. ކޮންމެ ރަށަކާ ގުޅޭ ގޮތުން ވެސް ކައުންސިލްގެ ބާރު ހިނގާނެ ސަރަހައްދު ރައީސް ކަނޑައަޅުއްވަން ޖެހޭއިރު، މީހުން ދިރިއުޅޭ ރަށަކާ އެއް ފަޅެއްގައި އޮންނަ ފަޅުރަށްތަކުގެ އިހްތިސާސް ވެސް އެ ކައުންސިލަށް ދިނުން އޭގެ ތެރޭގައި ހިމެނެ އެވެ. އެފަދަ ހުރިހާ ތަނެއްގެ ވަސީލަތްތަކާއި ބިނާތަކުގެ މިލްކުވެރިކަން އެ ކައުންސިލަކަށް ލިބޭއިރު، ސަރުކާރުން ކަނޑައަޅާ އުސޫލުތަކެއްގެ މަތިން އެފަދަ ގުދުރަތީ އަދި އުމްރާނީ ވަސީލަތްތަކުގެ ބޭނުން ކައުންސިލްތަކަށް ހިފޭނެ އެވެ.\nއެކަމަކު ޓޫރިޒަމްގެ ބޭނުމަށް ނުވަތަ ސިނާއީ ބޭނުންތަކަށް ސަރުކާރުން ދޫކޮށްފައިވާ ރަށްތަކަށް ކައުންސިލްތަކުގެ އިހްތިސާސެއް ނުހިނގާނެ އެވެ. އަދި ކައުންސިލެއްގެ އިހްތިސާސްގައި ހިމެނޭ ތަނެއް އެފަދަ ބޭނުމަކަށް ސަރުކާރުން ދޫކޮށްފި ނަމަ، ކައުންސިލްގެ އިހްތިސާސުން އެތަނެއް ވަކިކުރާނެ އެވެ. ކައުންސިލްގެ އިހްތިސާސް ހިނގާ ސަރަހައްދުގައި ހުންނަ ވަސީލަތްތައް ވެސް ދައުލަތުން ހިންގަން ބޭނުންވާ މަޝްރޫއުއަކަށް ބޭނުންވެއްޖެ ނަމަ، އެ ތަކެތި ދޫކުރަން ޖެހޭނެ އެވެ.\nއަންހެނުންގެ ދައުރު ފުޅާވޭ\nކައުންސިލްތަކުގައި އަންހެނުން ދައުރު ފުޅާކުރަަން ވެސް ބިލްގައި ޚާއްސަ ބާބެއް ހިމަނާފައިވެ އެވެ. އެގޮތުން ކައުންސިލްތަކުގެ މެމްބަރުންގެ ތެރެއިން 33 ޕަސެންޓް އަންހެނުންނަށް ޚާއްސަވެ އެވެ. މިއީ ރާއްޖޭގައި އިންތިޚާބީ މަގާމުތަކެއް އަންހެނުންނަށް ޚާއްސަ ކުރާ ފުރަތަމަ ފަހަރެވެ.\nއަންހެނުންގެ ތަރައްގީއަށް މަސައްކަތް ކުރާ ކޮމެޓީތައް މިހާއު އޮންނަނީ ހަމައެކަނި ސިޓީގެ ދަރަޖަ ލިބިފައިވާ ރަށްރަށުގައި ކަމަށް ވިޔަސް، އާ ބިލްގައި އޮންނަ ގޮތުން ކޮންމެ ރަށު ކައުންސިލެއްގެ ދަށުން ވެސް އެފަދަ ކޮމެޓީއެއް އޮންނަން ޖެހޭނެ އެވެ. އެ ކޮމިޓީ ހޮވާނީ ހަމައެކަނި އަންހެނުންގެ ވޯޓަކުން ނޫނެވެ. އެ ދާއިރާއެއްގެ ހުރިހާ ރައްޔިތުންނަށް ވެސް ކޮމެޓީގެ އިންތިޚާބުގައި ވޯޓު ދެވޭ ގޮތަށް ބިލްގައިވެ އެވެ.\nމީގެ އިތުރުން ކައުންސިލަކުން މަސްއޫލިއްޔަތު އަދާނުކުރާ ނަމަ ނުވަތަ ވަސީލަތްތައް ނަހަމަ ގޮތުގައި ބޭނުން ކުރުމުން ކައުންސިލްތައް އުވާލުމުގެ ބާރު ހައި ކޯޓަށް އޮތް އޮތުން ބަދަލުކޮށް، ކައުންސިލަކުން އިސްލާހު ކުރަން ޖެހޭ ކަންކަން އެންގުމުގެ ބާރު ލޯކަލް ގަވަމެންޓް އޮތޯރިޓީ (އެލްޖީއޭ) އަށް ލިބެ އެވެ.\nލާމަރުކަޒީ ނިޒާމަށް ގެންނަން އުޅޭ މި ބަދަލުތަކަކީ ކޮންމެ ކަމެއްގައި މައި ސަރުކާރަށް ބަރޯސާވުމުގެ ބަދަލުގައި ރައްޔިތުންނާއި ކައުންސިލްތަކަށް ބާރުތަކެއް، އޭގެ އަމަލީ މާނައިގައި ދިނުމެވެ.\nއިތުރު ލިޔުންތައް ރައްޔިތުންގެ މަޖިލިސް ލޯކަލް އިންތިހާބު ލޯކަލް ކައުންސިލްތައް ލާމަރުކަޒީ ހިންގުން ލާމަރުކަޒީ ގާނޫނު\nއިންތިހާބުގެ ތައްޔާރީ ސިއްހީ ކުއްލި ނުރައްކާ ނިމުމުން\nޖެނުއަރީ 6ގެ ކުރިން އިންތިޚާބު ބާއްވަން ގާނޫނެއް\nއާ ކައުންސިލްތަކާ ދެމެދު ވެސް ސިޔާސީ "ބޮޑު ފާރު"


19 އޯގަސްޓް 2020 - 08:289comments\nމިހާދު އިރުކޮޅެއް ވަންދެން ރިފާއަށް ބަލަހައްޓައިގެން ހުއްޓެވެ. ބޭނުން ނަމަ، އެންމެ ލަފުޒަކުން ވެސް މިހާދަށް ޖަވާބު ދެވުނީހެވެ.\n"ކައިވެންޏަކީ އެކީގަ ދިރިއުޅެން ހަދާ އެގްރީމަންޓެއް،" މިހާދު ބުންޏެވެ. "ވަރިކުރާކަށް ކައިވެންޏެއް ނުކުރާނެ. ކޮށްގެން ވެސް ނުވާނެ. އެކަމަކު، ރިފާ ވަރިވާން ބޭނުން ވެއްޖެއްޔާ ވަރިކޮށްދޭނަން. އަހަރެން މި ބުނި އެއްޗެއް ހަނދާން ބަހައްޓައްޗޭ! ރިޕީޓުކޮށް ބުނެލާނަން. ރިފާ ވަރިވާން ބޭނުން ވެއްޖެއްޔާ، ވަރިކޮށްދޭނަން."\nރިފާއަށް އޮތީ ދެ ގޮތެވެ. މިހާދަށް ކުރި އިތުބާރު ގެއްލިއްޖެ ކަމަށް ބުނެފައި މިހާދާ ކައިވެނި ނުކުރުމެވެ. ރައްކާތެރި ގޮތަކީ ވެސް އެއީއެވެ. އެކަމަކު އެއިން ލިބޭނެ އުފަލެއް ނެތެވެ. ފަށްކަނޑައިގެން ނޫނީ ޒާހިރާ ކައިވެންޏެއް ނުކުރެވޭނެއެވެ. ރިފާ ވިސްނައިލިއެވެ. އިންޑިޔާއަށް އާދެވިއްޖެއެވެ. ވަރިކުރާނެ ކަމުގެ ސަތޭކަ ޕަސަންޓު ޔަގީންކަމާ އެކުގައި އެކަކާ ވެސް ކައިވެންޏެއް ނުކުރެވޭނެއެވެ. ޖެހޭނީ ހިރާސްނަގާށެވެ. ހިރާސްނަގަން ނުކެރުމަކީ ނެގޭ އެންމެ ބޮޑު ހިރާހެވެ.\nޒާހިރު މެންދުރު ނަމާދުކޮށްގެން މިސްކިތުން ނުކުތްތަނާ ރައްޓެއްސަކާ ދިމާވިއެވެ. އޭނަގެ އެދުމަކަށް ޒާހިރު ދިޔައީ "ދިވެހި ރަހަ" ހޮޓަލަށެވެ. އެ ތަނުގައި މެންދުރަށް ދިވެހި ކެއުން ތައްޔާރުކޮށްފައި ހުރެއެވެ. ރަނގަޅު ފެންވަރަކަށް ހަދައި، އޭސީ ކޮށްފައި ހުންނަ ދިވެހި ރަހަ ހޮޓަލަށް ދެ ޖިންސުގެ މީހުން ވަދެއެވެ. އެ ތަނުގައި ވީއައިޕީ ބައެއް ވެސް ހުރެއެވެ. ޒާހިރު ނިކަން ހަމަޖެހިލައިގެން ކާން އިންދައި، ޒުލްފާ އެ ތަނަށް ވަން ތަން ފެނުނެވެ. ފިރިހެނަކާ އެއްކޮށެވެ. އެ މީހުން ދިޔަ ގޮތަށް ވަނީ ވީއައިޕީ ބަޔަށެވެ. ޒާހިރު އިނީ ހުއްޓުންއަރައިފައެވެ. ޒުލްފާއާ އެކުގައި އައި ފިރިހެނަކީ ޒުލްފާގެ ފިރިމީހާއަށް ނުވީމައެއް ނޫނެވެ. އެކަމަކު އެއީ ވަރި ސާބިތު ނުވާތީ ގާޒީ ކުރިމަތީގައި އަލުން ރިފާ ވަރިކުރަން ބުނި ގާޒީއަށް ވީތީއެވެ. ހުރިހާ ވެސް މައްސަލައެއް އުފެދުނީ އެ ވަރީގެ ސަބަބުންނެވެ. އެ ހިސާބުން ޒާހިރަށް ބޮޑު މަންޒަރު ހިތަށް ގެނެވުނެވެ. ޒުލްފާގެ ފައިތައް ކިހާ ދިގުކަމާއި، ކިހާ ވަރުގަދަކަން ވެސް އެނގުނެވެ. ޒާހިރު ލައްވާ ތިން ވަނަ ފަހަރަށް ރިފާ ވަރިކުރުވުމަކީ، ދުރާލައި ރޭވިގެން ހިލައިފައިވާ މެޓާގަނޑެކެވެ.\n"ރިފާ ނުޖެހޭ ތަންތަނަށް ގޮސް މޫނު ރީތިކޮށް، ބުމަ ހަދާ، ހަންގަނޑު އޮމާންކޮށް ހަދާކަށް،" ޒާހިރު ބުނެއެވެ. ވިސްނައިދޭ ރާގުގައެވެ. "އިންޑިޔާއަށް ދިޔައީ އެ ކަން ކުރާކަށް ނޫނެއްނު! އަހަރުމެން އުޅެން ޖެހޭނީ އަހަރުމެންގެ ފެންވަރު ދަނެގެން. ދާނެ ތަނަކާ، ހުންނާނެ ތަނަކާ، ކާއެއްޗަކާ ރިފާ ނުބެހޭނެ. އެ ކަން މިހާދަށް ދޫކޮށްލެވިދާނެ. އެކަމަކު މިހާދަކީ ފާޑެއްގެ މީހެއް. މަ ކުރިން ވެސް އެ ވާހަކަ ބުނީމެއްނު. އެދުމެއް ނެތި އެކަކު ވެސް ވެދުމެއް ނުކުރާނެ. އޭނަ ފަހުން ކަލަގޮވަން ފަށައިފިއްޔާ ދެން ކިހިނެއް ހަދާނީ؟ ރިފާ ވެސް ޖެހޭނެ ވިސްނާލަން ދޯ!"\nމިހާދު އިނީ ރިފާއާއި ޒާހިރު ފޯނުން ދެއްކި ވާހަކަ އަޑުއަހާށެވެ. ކަންފަތަށް އިއަރފޯނު ޖަހައިގެންނެވެ. ރިފާ އިނީ ޓީވީ ބަލާށެވެ. އެ މީހުން ތިބީ ކޮޓަރީގައެވެ.\n"އެ ކަހަލަ ތާކަށް މަ ގެންދާކަށް މަށެއް ނުބުނަމޭ!" ރިފާ ކަންބޮޑުވެފައި ބުނެއެވެ. "އަހަރެން ދުވަހަކު ވެސް ޒާހިރު ގާތުގަ ބުނިތަ އެ ކަހަލަ ތާކަށް ގެންދާށޭ. މަ ހިތަށްއެރީ އޭނަ ބުނާ ކަމެއް ވެސް ކޮށްލީމަ ބޮލަށް ފަސޭހަ ވާނޭ. ނޫންތަ؟ އެހެން ނޫނީ އެތައް ވާހަކައެއް ދައްކަން ޖެހޭނެ. މަ ބޭނުމެއް ނޫން އޭނަޔާ ވާހަކަދައްކާކަށް. އަވަހަށް މި ކަން ނިންމާފަ މާލެދާން ބޭނުމީ."\nޒާހިރު ބޭނުންވީ ބިއުޓީޕާލަރއަށް ރިފާ ނުދާށެވެ. އެ ހުއްދައެއް ނުދިނެވެ. އެންމެ ފަހުން ރިފާއަށް ދޫކޮށްލީއެވެ. މިހާދަށް ވިސްނުނު ގޮތުގައި މިހާދާ މެދު ޒާހިރުގެ ހިތް ސާފެއް ނޫނެވެ. ސަބަބު ވަރަށް ސާފެވެ. ރިފާއަކީ ރީތި އަންހެނެކެވެ. ރިފާގެ "ފިރިމީހާ" އެ ފަދަ ޝައްކެއް ކުރަން ޖެހޭނެއެވެ. ނުވިސްނެނީ ރިފާއަށެވެ. ހަގީގަތުގައި ވެސް މިހާދުގެ ހިތުގައި އޮތީ މުޅިން އެހެން އެއްޗެކެވެ. އެންމެ ފުރަތަމަ ރިފާ ފެނުނު ވަގުތު ވެސް މިހާދުގެ ހިތުގައި އަޒުމެއް ކަނޑައެޅިއެވެ. އެ އަޒުމަކަށް ބަދަލެއް ނާދެއެވެ.\nކައިވެނީގެ ވަގުތު ކައިރިވަމުން އައި އިރު ރިފާގެ ހިތް ވަރަށް ބާރަށް ތެޅެއެވެ. މާލޭގައި ޒާހިރު ވެސް ހުރީ ހަމަ އެ ފަދަ ހާލަތެއްގައެވެ. ރިފާގެ މޫނު ރީތިކުރުމަކީ ޒާހިރުގެ ޝައްކު ޔަގީނަށް ބަދަލުވި ކަމެކެވެ. ރިފާއަށް މިހާދު ހިތްކިޔައިފިއެވެ. ރިފާއާ ދޭތެރޭގައި ވެސް ޒާހިރަށް ޝައްކު ކުރެވުނެވެ. މިހާދާއި ރިފާއާ ދެމެދު ގާތްކަމެއް އުފެދުނީ ހެއްޔެވެ؟ ހާދިސާއެއް ހިނގީ ހެއްޔެވެ؟ ރިފާ ކަމެއް ސިއްރުކުރަނީ ހެއްޔެވެ؟ ފައިސާގެ ދަޅަ ނުފެންނަ ރިފާ ފައިސާއަށް ހެއްލުނީ ހެއްޔެވެ؟ ޒާހިރު އަތުން ރިފާ ބީވަނީ ހެއްޔެވެ؟\nކައިވެނިކުރަން ހަމަޖެހިފައި އޮތީ ހޮޓަލުގައި އެ ފަދަ ކަންތައްތައް ބާއްވާ ތަނެއްގައެވެ. އެއީ ވަރަށް ރީތިކޮށް ހަދައިފައިވާ ބޮޑު ތަނެކެވެ. ހޮޓަލުގައި ކުދިކުދި ތަންތަން ވެސް ހުއްޓެވެ. މިހާދު އިހުތިޔާރުކުރީ ބޮޑު ތަނެކެވެ. އޮލިންޕަހުގެ ހޯލަށް ވުރެ ވެސް އެ ތަން ކުޑަ ތަންކޮޅެއް ބޮޑެވެ. މުޅި ތަނުގައި އޮތީ ގުދުރަތީ މަލެވެ. ހީވަނީ ބޮޑު ބަގީޗާއެއް ހެންނެވެ. ތަނުގެ ރީތިކަމާއި ހިތްގައިމުކަމުން އެ ތަން ޒާހިރަށް ދައްކަން ފޮޓޯއެއްނަގުވާކަށް ރިފާ އަކަށް ނުކެރުނެވެ. ޒާހިރަށް ތަން ސިފަކޮށްދޭކަށް ވެސް ނުކެރުނެވެ. އެއްވެސް މީހަކަށް ދައުވަތު ނުދޭން ރިފާ އެދިފައި ވީތީ މިހާދު އެކަކަށް ވެސް ދައުވަތެއް ނުދެއެވެ. ފޮޓޯ ނުނަގަން އެދިފައި ވާތީ މިހާދު ވެސް، ރިފާއަށް އެނގިގެނެއް އެއްވެސް ފޮޓޯއެއް ނުނަގައެވެ. ކައިވެނީގެ ރަސްމިއްޔާތަށް ޓަކައި ރިފާއަށް މިހާދު ގަނެދީފައިވަނީ ފަށުވިފޮތީގެ ހެދުމެކެވެ. ހެދުމުގެ އަގެއް ރިފާ އަކަށް ނޭނގެއެވެ. އެނގޭ ކަމަކީ އަގު ހެވެއް ނުވާނެ ކަމެވެ. މިހާދު ހުރީ އެހެންޏާ ވެސް މިހާދު ހުންނަ ގޮތަށެވެ. ގަމީސް ދަށަށް ޖަހައި ބޫޓަށް އަރައިފައެވެ. ކައިވެނި ކޮށްދޭ މީހުންގެ އިންތިޒާރުގައި "ބަގީޗާ" ގައި މަޑުކޮށްލައިގެން ތިބި އިރު ރިފާ ހުރީ ވަށައިގެން ބަލައިލަބަލައިލައެވެ. ރިފާ އެ ތަނުން ނުކުންނަ ހިތެއް ނުވެއެވެ. އެހެން ނުބުންޏެއް ކަމަކު ރިފާގެ މޫނުމަތިން އެ ކަން އެނގެއެވެ.\n"ކަމުދޭ؟" މިހާދު ސުވާލުކުރިއެވެ.\nރިފާ ބޯޖަހައިލިއެވެ. ތަނުގެ ރީތިކަން ބަލައިގަންނަން ރިފާއަށް މަޖުބޫރުވި ކަހަލައެވެ. އެކަމަކު ރިފާގެ ހިތަށް ފެތުރިފައިވަނީ ބިރުވެރިކަމެކެވެ. ތަނަވަސްކަމާއި، ޒީނަތްތެރިކަމަށް ރިފާގެ ހިތް ހެއްލިދާނެ ކަމުގެ ބިރެވެ. ކުރީގެ ހާލަތަށް އެނބުރި ދާން ހިތް އިންކާރު ކޮށްފާނެ ކަމުގެ ބިރެވެ. ލޮލަށް ފެނި ހިތުގައި ބިންވަޅުނެގެމުންދާ ހިތްފަސޭހަކަމަށް ރިފާގެ ދެ ލޯ އާދަވެދާނެ ކަމުގެ ބިރެވެ. ހަމަ އެހެންމެ، ފަހުން އެ ހަނދާންތައް ރިފާއަށް އުނދަގޫ ކޮށްފާނެ ކަމުގެ ބިރެވެ.\n"އަހަރެން ބޭނުން ވާހަކައެއް އަހާލަން. ރިފާގެ ރަނަކީ ދެ ލައްކަ ރުފިޔާގެ ރަން،" މިހާދު ބުންޏެވެ. "އަދިވެސް ހަމަ އެހެންތަ އޮތީ؟ ފައިސާ ބޭނުމިއްޔާ އެކައުންޓަށް ޖަމާކޮށްދޭނަން. ޗެކެއް ވެސް ދީފާނަން. އެ އަދަދަށް ވާ ޑޮލަރު ވެސް ދެވިދާނެ. އެކަމަކު ޑޮލަރު ހިފައިގެން.."\n"އަހަރެން ބޭނުމީ ރަން." މިހާދުގެ ވާހަކަ މެދުކަނޑައިލައިފައި ރިފާ ބުންޏެވެ.\nމިހާދު ހިނިތުންވެލިއެވެ. ފުން ނޭވައެއް ބޭރުކޮށްލިއެވެ. ހިތަށްއެރިއެވެ. ރިފާ ޝައްކު ކުރަނީ ހެއްޔެވެ؟ މިހާދު އޮޅުވައިލައިފާނެހެން ހީވަނީ ހެއްޔެވެ؟ އެހެން ކަމުގައި ވާ ނަމަ، މިހާދު ދޭ ރަން އެއީ އަސްލުކަން ރިފާ ޔަގީންކުރާނީ ވެސް ކިހިނެއް ހެއްޔެވެ؟\n"އަހަރެން ގަނެދޭނީ ހާރެއް،" މިހާދު ބުންޏެވެ. "ސީދާ ދެ ލައްކަ ރުފިޔާއަށް ދޭ ހާރެއް ނުލިބޭނެ. އެކަމަކު ޔަގީނުން ވެސް ދެ ލައްކަ ރުފިޔާއަށް ވުރެ އަގު ބޮޑު ހާރެއް ދޭނީ. ބާކީ ބައި އެއީ އަހަރެންގެ ހަދިޔާއެއް ކަމަށް ބަލާ. އޯކޭތަ؟"\nރިފާ އެއްބަސްވިއެވެ. މިހާދު ވަގުތުން ފޯނު ނަގައިފައި މީހަކަށް ގުޅައިލިއެވެ. އިސާހިތަކު މީހަކު އައިސް، ރަންދުކޮށްފައިވާ ކުޑަ ފޮއްޓެއް މިހާދަށް ދިނެވެ. އޭގެ އިރުކޮޅެއް ފަހުން ކައިވެނިކޮށްދޭ އިންޑިޔާ ބަޔަކު އައެވެ. އެއީ ކައިވެންޏަށް އިންކާރު ކުރާ ނަމަ ރިފާއަށް ލިބޭނެ އެންމެ ފަހު ފުރުސަތެވެ. ރިފާ އޭރު ވެސް ވަކި ގޮތެއް ނުނިންމައެވެ. ރަސްމިއްޔާތު ފެށުނެވެ. ރަސްމިއްޔާތުގެ ތެރެއިން ވެސް ރިފާއަށް އިތުރު ފުރުސަތެއް ލިބުނެވެ. ކައިވެންޏަށް ގަބޫލުތޯ ރިފާ ގާތުގައި އެހިއެވެ. ފުރަތަމަ ފަހަރު ރިފާ އަކަށް ޖަވާބެއް ނުދެވުނެވެ. ރިފާ އިނީ ދެ ހިޔާލެއްގައެވެ. ދެވަނަ ފަހަރު އެހިއެވެ. އެ ފަހަރު ރިފާއަށް ޖަވާބެއް ނުދެވުމުން މިހާދުގެ ހިތުގައި ޝައްކު އުފެދުނެވެ. މާލެދާން ޖެހޭނީ ހުސްއަތާހެން ހީވާން ފެށިއެވެ. މިހާދަށް މައްސަލައަކީ ކުރި ހަރަދެއް ނޫނެވެ. ލިބުނު ނާކާމިޔާބެވެ. ރިފާ އެހެން ހަދާފާނެހެން މިހާދަށް ހީވިއެވެ. ކައިވެނި ކޮށްދޭ މީހާ ތިންވަނަ ފަހަރު ރިފާއާ ސުވާލުކުރިއެވެ.\n"ކައިވެންޏަށް ރުހި ގަބޫލުތަ؟" އޭނަ ވާހަކަދެއްކީ އިނގެރޭސި ބަހުންނެވެ.\nއެއީ ރިފާއަށް ލިބުނު ފަހު ފުރުސަތެވެ.\n"އާނ!" ރިފާ އެއްބަސްވިއެވެ.\nމިހާދުގެ މެޔަށް ފިނިވެގެންދިޔައެވެ. ނުތަނަވަސްކަން ވެރިވެފައިވާ މޫނަށް އުފާވެރިކަން ވެރިވިއެވެ. ކައިވެނީގެ ރަން ހަވާލުކޮށް، ކައިވެނީގެ ގޮށް ބާރުކޮށްލެވުނެވެ. ޒާހިރާ ގާތަށް އެއް ފިޔަވަޅު ކުރިޔަށް އެޅުނު ނަމަވެސް ރިފާގެ ހިތުގެ ވިންދު ހަމައަކަށް ނޭޅެއެވެ. ދެން ވާނެ ގޮތް ރިފާއަށް ނޭނގޭތީއެވެ. ކުރިން ރިފާއަކީ މިިހާދަށް ދުރުހިލޭ އަންހެނެކެވެ. އެކަމަކު އެ ދުވަސް މާޒީވީއެވެ. ދީނީ ގޮތުން އެތައް ހުއްދައަކާއި ބާރެއް މިހާދަށް ލިބުނީއެވެ. ބޭއިހުތިޔާރުގައި މިހާދުގެ މޫނަށް ރިފާއަށް ބަލައިލެވުނެވެ. މިހާދު މޫނަށް ވެރިވެފައިވަނީ ލާނެތް ހިނިތުންވުމެކެވެ.